Naalam Nilayile Ezhuthumuri : പെണ്ണുകാണൽ\nവേനലവധികളിൽ പുഴ വറ്റിവരണ്ടു നീർച്ചാലു പോലെ കിടക്കും . വെള്ളക്കെട്ടുകൾ തീർത്ത ചെറിയ വൃത്തങ്ങളിൽ മാനത്തുകണ്ണിയും പരലും തൊട്ടു തൊട്ടില്ലെന്ന മട്ടിൽ തെന്നിയും തെറിച്ചും നടക്കും . കരയിലെ വെള്ളരിക്കണ്ടങ്ങൾ വിളവെടുപ്പുകഴിഞ്ഞ് ഒഴിഞ്ഞു കിടക്കും. അപ്പോഴാണ് കുട്ടികൾ കളിക്കാനിറങ്ങുക . മാല കോർക്കാൻ പൂച്ചക്കുരുതേടി മണൽത്തിട്ടിലെ പൊന്തകളിൽ അവർ അവിടവിടെ പരതി നടക്കും . വെള്ളരിക്കണ്ടത്തിൻ്റെ വടക്കേ അതിരിൽ പന്തലിച്ചു നിൽക്കുന്ന പറങ്കിമാവിൻ്റെ ഏറ്റവും താഴെക്കൊമ്പിൽ നിരന്നിരുന്നവർ പറങ്കിമാങ്ങ രുചിക്കും . പുഴയിലിറങ്ങി തോർത്തുമുണ്ടും തട്ടവുമുരിഞ്ഞു മീൻപിടിക്കും.\nകുട്ടികൾ കുട്ടികളായിരുന്നു . അവരുടെ രുചികൾ അവരുടേതു മാത്രമായിരുന്നു . അവരുടെ കലപിലകളും അവരുടെ കലഹങ്ങളും പറങ്കിമാവിൻചോട്ടിലെ കരിയിലയനക്കങ്ങളിൽ ഇടകലർന്നു കിടന്നു .\nചുവപ്പു തട്ടമിട്ട തെക്കേതിലെ കുഞ്ഞാമിന കുനുകുനുന്നനെ കുറ്റിമുടിയും തിളങ്ങുന്ന ഉണ്ടക്കണ്ണുകളുമുള്ള ആബിദിനോട് ചേർന്ന് മാവിൻ്റെ കൊമ്പിലിരുന്നു . അവൻ്റെ നരച്ച നിക്കറിൻ്റെ ഇടത്തെ കീശയിൽ വിദഗ്ദ്ധ കൈപ്രയോഗങ്ങളേറ്റു പഴകി മിനുത്ത ഒരു കവണി പുറത്തേക്കു തള്ളി നിന്നു . ആബിദിൻ്റെ കവണിപ്രയോഗമേൽക്കാത്ത മാവുകളോ നെല്ലികളോ നെല്ലിപ്പുളികളോ അന്നാട്ടിൽ ഉണ്ടായിരുന്നില്ല . കടത്തുകാരൻ കണാരൻ പോലും സന്ധ്യക്ക് പൊന്തകളിൽ ചേക്കേറുന്ന കൊറ്റിയെയോ കാടയെയോ തെറ്റിവീഴ്ത്താൻ വിദഗ്ദ്ധനായ അവൻ്റെ സഹായം തേടാറുണ്ട് . അങ്ങനെയാണ് കുഞ്ഞാമിന അവൻ്റെ ആരാധികയായത് . വെടിയുണ്ടയേക്കാൾ വേഗത്തിൽ ആ കവണിയിൽ നിന്നും ചീറിപ്പാഞ്ഞ ഒരു വെള്ളാരംകല്ലു വീഴ്ത്തിയ കണ്ണിമാങ്ങയും കടിച്ചുകൊണ്ട് അവൾ ആബിദിൻ്റെ പരാക്രമകഥകൾ കേട്ടുകൊണ്ടിരുന്നു .\nഹരിയും സെബാസ്ററ്യനും വെള്ളരിക്കണ്ടത്തിനപ്പുറമൊഴുകുന്ന ഒരു നീർച്ചാലിലിറങ്ങി തോർത്തുമുണ്ടിൽ മീൻപിടിക്കാൻ ശ്രമിക്കുന്നതുനോക്കി അവൾ ആബിദിനോട് ചോദിച്ചു. ''അനക്ക് പരലിനെ തെറ്റി വീഴ്ത്താന് പറ്റോ?" കേട്ടപാതി കേൾക്കാത്ത പാതി കവണിയും കറക്കി മീൻപിടുത്തക്കാർക്കരികിലേക്ക് ആബിദ് നടന്നു . ഹരിയും സെബാസ്ററ്യനും മിണ്ടാതനങ്ങാതെ വശത്തെ പുല്ലിനടിയിലേക്കു തോർത്തുമുണ്ടും ചായ്ച്ചു വച്ച് നിൽക്കുന്നു . സെബാസ്ററ്യൻ്റെ സ്വതവേയുള്ള കൂട്ടുപുരികം ഒന്നുകൂടി ചുളിഞ്ഞുകൂടി നിന്നു . മാങ്ങാച്ചുനകൊണ്ട് കരുവാളിച്ച ചുണ്ടുകൾ കൂർത്തു മൂർത്തു നിന്നു . സ്ഥിരമായി അണിയാറുള്ള കൊന്ത കഴുത്തിൽനിന്നും ഞാന്ന് ചലനമറ്റും നിന്നു . ഹരി നനഞ്ഞ ഷർട്ടഴിച്ചു കരയിൽ വച്ചിട്ടുണ്ട് . അവൻ കറുമ്പനാണ് . അവൻ്റെ കറുപ്പിനോട് കുഞ്ഞാമിനക്ക് അടുത്ത കാലത്തായി ഒരിഷ്ടം ജനിച്ചിട്ടുണ്ടെന്ന് ആബിദിനറിയാം . വഴിതെറ്റി വശത്തൂടെ വന്ന ഒരു പരലിനെ കീഴ്ചുണ്ട് കടിച്ചുപിടിച്ചു ഹരി ശ്രദ്ധാപൂർവ്വം തോർത്തുമുണ്ടിലേക്കു കയറ്റാൻ നോക്കുമ്പോൾ ആബിദിന് അപകടം മണത്തു . പരലിനെയവൻ പിടിച്ചാൽ ആമിനക്കു കവണിയോടുള്ള ആരാധന അല്പമെങ്കിലും കുറയാതിരിക്കില്ല . അതിനാൽ മുണ്ടിനുള്ളിലേക്കു മീൻ കയറി കയറിയില്ല എന്നായപ്പോൾ കീശയിൽ സൂക്ഷിച്ചിരുന്ന കല്ലുകളിലൊന്നെടുത്ത് അവൻ ഉന്നം നോക്കി ഒരൊറ്റത്തെറ്റു തെറ്റി . മീനതിൻ്റെ വഴിക്കു പോകുകയും ചിലമ്പിത്തെറിച്ച വെള്ളം ഉറ്റു നോക്കി നിന്നിരുന്ന ആമിനയുടെ തട്ടം നനക്കുകയും ചെയ്തു . ഹരി നിരാശയോടെ ആബിദിനെ വെള്ളത്തിൽ വലിച്ചിട്ടു തലങ്ങും വിലങ്ങും തച്ചു . സെബാസ്ററ്യൻ അവൻ്റെ കവണി പിടിച്ചുപറിച്ചു പാടത്തേക്കു വലിച്ചെറിയുകയും ചെയ്തു . അതുകണ്ടു കിലുകിലെ ചിരിച്ചുകൊണ്ടു നിന്ന കുഞ്ഞാമിനയെ തിരഞ്ഞു മെലോടത്തെ കമല പാഞ്ഞു വന്നു . മുട്ടൊപ്പം ഇറക്കമുള്ള ഉടുപ്പിട്ട അവൾ ആമിനയെയും കൂട്ടി പറങ്കിമാവിന് ചുവട്ടിലേക്കു പോയി ഒരു രഹസ്യം പറഞ്ഞു . അയല്പക്കത്തെ സുനന്ദേടത്തിയെ ഗൾഫിൽനിന്നൊരു ചെക്കൻ പെണ്ണുകാണാൻ വന്നിരുന്നു . സാരിയുടുത്തു നിറയെ മുല്ലപ്പൂ ചൂടി കഴുത്തിൽ സ്വർണ്ണപ്പറ്റണിഞ്ഞു നിന്നിരുന്ന സുനന്ദേടത്തിയെ കാണാൻ ഭയങ്കര ഭംഗിയായിരുന്നൂ . ഗൾഫുകാരൻ ചെക്കൻ ലീവിന് കല്യാണം നടത്തിയിട്ടേ തിരിച്ചു പോകൂ എന്നാണു കേട്ടത് .\nകമലക്കിപ്പോൾത്തന്നെ സുന്ദരിയാകണം . കാണാൻ ചെക്കൻ വരികയും വേണം . മാർഗ്ഗമെന്ത് ? കുഞ്ഞാമിന കൂലംകക്ഷം ചിന്തിച്ചു . മാവിനപ്പുറം അതിരിൽ വച്ചുപിടിപ്പിച്ചിരുന്ന ചെമ്പരത്തി വേലിയുടെ മറവിലേക്ക് അവൾ കമലയെ കൂട്ടിക്കൊണ്ടുപോയി. തൻ്റെ പാവാടയും ബ്ലൗസുമൂരി കമലയെ ഇടുവിച്ചു . അവളുടെ ഉടുപ്പെടുത്തു സ്വയം അണിയുകയും ചെയ്തു . ചെമ്പരത്തി അല്ലികൾ വാഴനാരിൽ കെട്ടി മാലയുണ്ടാക്കി പന്നിവാലുപോലെ പിരിച്ചു പിന്നിൽക്കെട്ടിയിരുന്ന കമലയുടെ മുടിയിൽ അണിയിച്ചു . തട്ടം ഞൊറിഞ്ഞ് ഒരുതുമ്പ് അവളുടെ അരയിൽ തിരുകി മറ്റെത്തുമ്പു പാവാടക്കു പിന്നിലൂടെയെടുത്തു നെഞ്ചുവഴി ഞാത്തിയിട്ട് സാരിയും തരപ്പെടുത്തി . അവസാനം സ്വന്തം കഴുത്തിൽ കിടന്നിരുന്ന പൂച്ചക്കുരുമാലയും കമലക്കു ചാർത്തിക്കൊടുത്തതിനു ശേഷം അവളെ അടിമുടി നോക്കിക്കൊണ്ടു കുഞ്ഞാമിന പറഞ്ഞു . " പെണ്ണ് സുന്ദരി ആയിക്കിട്ടോ ..ഇയ്യബ്ടെ കൊമ്പത്തിരി. ഞാമ്പോയി ചെക്കനെ ഒപ്പിച്ചു വെരാം ".\nഅവളോടി തല്ലുകൂട്ടം കഴിഞ്ഞു ക്ഷീണിച്ചിരിക്കുന്ന ചെക്കന്മാരുടെ അടുത്തു ചെന്നു . " കമലനെ പെണ്ണുകാണാന് ചെക്കനെ വേണം . ഇങ്ങളാരേലും ആകോ?" ഞാനാകാം ഞാനാകാം എന്നുപറഞ്ഞു ചെക്കന്മാർ വീണ്ടും തല്ലും പിടിയും നടത്തിയപ്പോൾ കുഞ്ഞാമിന പറഞ്ഞു " കമല ഹിന്ദുക്കുട്ടിയാണ് . ഹിന്ദുക്കുട്ടിയെ ഹിന്ദുച്ചെക്കനേ കാണാൻ പാടൂ ". അങ്ങനെ ഹരിക്കു നറുക്കു വീണു . ഉണക്കാനിട്ടിരിക്കുന്ന ഷർട്ടെടുത്തണിഞ്ഞു ഹരി തയ്യാറായി . നനഞ്ഞ മുടി വൃത്തിയായി ചരിച്ചു കോതിവച്ചു. കാലിലെ ചേറ് കഴുകിക്കളഞ്ഞു . അസൂയയോടെ നോക്കുന്ന സെബാസ്ററ്യനോടും ആബിദിനോടും അവൻ പറഞ്ഞു '' അല്ലേലും ഇങ്ങക്ക് പറ്റൂല . ഇങ്ങള് ബനിയനാണിട്ടിരിക്കണത്. ഇക്ക് മാത്രേ ഷർട്ട്ള്ളൂ ! പെണ്ണ് കാണാൻ ഷർട്ടിട്ടാണ് ചെക്കമ്മാര് പൂവ്വാറ് ".\nഅങ്ങനെ ചെക്കനും കൂട്ടരും മരച്ചോട്ടിലേക്കു നടന്നു . കമലയപ്പോൾ ഒരു തേക്കില ട്രേ പോലെ പിടിച്ചു തലകുനിച്ചു പെണ്ണുകാണലിനു തയ്യാറായി നിൽപ്പുണ്ടായിരുന്നു. ഹരി ഗമയോടെ കീഴ്പ്പോട്ടു ഞാന്നുകിടക്കുന്ന കൊമ്പിലേക്ക് ഒറ്റച്ചാട്ടത്തിനു കേറിയിരുന്നു . ആബിദും സെബാസ്ററ്യനും അപ്പുറവും ഇപ്പുറവുമായി അസൂയ മൂത്തു വക്രിച്ച മുഖത്തോടെയും ഇരുന്നു .\n''ചായ കൊടുക്കിൻ '' ആമിനയുടെ ഉച്ചത്തിലുള്ള ഉത്തരവ് കേട്ട് കമല വിറയലോടെ ഹരിക്കരികിലേക്കു ചെന്നു . സത്യത്തിൽ അപ്പോളാണ് ഹരിയവളെ അടിമുടി നോക്കിയത് . പാവാടയിൽ അല്പം വല്യ പെണ്ണാണ് കമല . ചുവന്ന സാരിയും പൂവുമണിഞ്ഞപ്പോൾ എപ്പോഴും കണ്ണുകളെഴുതി നടക്കാറുള്ള അവൾക്കു കൂടുതൽ ഭംഗിയുണ്ട് . ഹരി ട്രേയിൽ നിന്നും ചായ എടുത്തു കുടിക്കുംപോലെ അഭിനയിച്ചു . അപ്പോൾ ആമിനയവളെ പിന്നോട്ട് വലിച്ചുനിർത്തി ചോദിച്ചു . “നിനക്ക് ചെക്കനെ ഇഷ്ടായോ ?” കമല തലയുയർത്തി നോക്കി . എപ്പോഴും തന്നോട് തല്ലുപിടിക്കാൻ വരുന്ന ഹരി ചെക്കന്റെ ഗമയോടിരിക്കുന്നു .ഇടയ്ക്കിടെ ഷർട്ടിന്റെ കോളർ പിടിച്ചു ശരിയാക്കുന്നുണ്ട് . തൊട്ടപ്പുറത്ത് ആകാംക്ഷയോടെയിരിക്കുന്ന സെബാസ്ററ്യനെയും അവളൊന്നു നോക്കി . അവൻ്റെ ഇടതൂർന്ന കൺപീലിയും തഴച്ചുനിൽക്കുന്ന കൂട്ടുപുരികവും അന്നാണവൾ ശരിക്കു ശ്രദ്ധിച്ചത്. നീണ്ട കോലന്മുടി നെറ്റിയുടെ വശത്തേക്ക് വീണുകിടന്നു. കൊന്ത സ്ഥാനം തെറ്റി തോളിലൂടലസമായി പിന്നോട്ട് കിടന്നു .\nഅരിശത്തിൽ കുഞ്ഞാമിന ഒരു നുള്ളു വച്ച് കൊടുത്തപ്പോൾ കമല പൊടുന്നനെ പറഞ്ഞു "ഇനിക്ക് സെബാസ്ററ്യനെ മതി! ".\nഇത് കേട്ട് സ്തബ്ധിച്ചു പോയ ഹരി ചാടിയെഴുന്നേറ്റു യുദ്ധകാഹളം മുഴക്കി . "നീയ്യ് ഹിന്ദുക്കുട്ടിയാണ് . ഹിന്ദുക്കുട്ടിക്ക് ഹിന്ദുക്കുട്ടിയെ മാത്രേ കല്യാണം കഴിക്കാവൂ ". ആമിനയും ആബിദും ശരിവച്ചു . തർക്കങ്ങളും കലപിലകളുമൊന്നും സെബാസ്ററ്യൻ കേട്ടില്ല . അവൻ കമലയെ നോക്കി അന്തിച്ചിരുന്നു . പിന്നീട് എല്ലാക്കളികളിലും കമല ജയിക്കണമെന്നു സെബാസ്ററ്യൻ രഹസ്യമായി ആഗ്രഹിച്ചു . ഒരിക്കൽ സാറ്റുകളിക്കുമ്പോൾ ചൂൽപ്പുല്ലുകൾക്കിടയിൽ തനിക്കരികിലൊളിച്ചിരുന്ന കമലയുടെ നെറ്റിയിൽ സെബാസ്ററ്യൻ ആരും കാണാതെ ഒരുമ്മ കൊടുത്തു .\nമെലിഞ്ഞും നിറഞ്ഞുമൊഴുകിയ പുഴയോടൊപ്പം ഓരോരോ അവധിക്കാലങ്ങൾ കടന്നുപോയി . കുട്ടികൾ കുട്ടിത്തം വിട്ടു കൗമാരക്കാരായി . കണ്ടുമുട്ടിയാൽ ചിരിക്കുക മാത്രം ചെയ്‌ത് അവർ വഴിമാറി നടന്നു . പെണ്ണുങ്ങൾ പെണ്ണുങ്ങളോടൊപ്പവും ആണുങ്ങൾ ആണുങ്ങളോടൊപ്പവും മാത്രം നടന്നു . വെള്ളരിക്കണ്ടത്തിൻ്റെ വടക്കേ അതിരിലെ പറങ്കിമാവ് വരാനിരിക്കുന്ന പിറവികളുടെ കലപിലക്കായി നിശബ്ദം കരിയില പൊഴിച്ച് കാത്തുനിന്നു .\nപതിനാലു തികഞ്ഞതും കുഞ്ഞാമിനയുടെ നിക്കാഹ് കഴിഞ്ഞു . അന്ന് കുറച്ചുനാൾ ആബിദിന് വായ്ക്ക് രുചി തോന്നിയില്ല . പത്തിൽ നല്ല മാർക്ക് വാങ്ങണമെന്ന് പറഞ്ഞ് ഉമ്മച്ചി കൊടുത്തിരുന്ന പോഷകസമൃദ്ധമായ ഉച്ചയൂണ് മുഴുവനും അവൻ ക്ലാസ്സിൻ്റെ ജനാലയിലൂടെ പുറത്തേക്കു ചൊരിഞ്ഞു കളഞ്ഞു . സരോജിനിട്ടീച്ചർ തന്ന ഒറ്റക്കണക്ക് പോലും ശരിയാക്കാനാകാതെ ക്ലാസ്സിനു പുറത്തു കുന്തംകാലിൽ നിന്നു. ഒരു വൈകുന്നേരം ഇരുമ്പുപെട്ടിയിൽ സൂക്ഷിച്ചുവച്ചിരുന്ന ആ പ്രിയപ്പെട്ട കവണി അവൻ എടുത്തുകൊണ്ടുപോയി പുഴയിലെറിഞ്ഞുകളഞ്ഞു. പത്താംതരം തോറ്റപ്പോൾ പുഴക്കക്കരെയുള്ള ഉപ്പയുടെ കടയിൽ കണക്കെഴുതാൻ കൂടെക്കൂടി .\nപുഴക്കക്കരെയാണ് നഗരം . കടത്തുകടന്നു കോളേജിലേക്കു പോകുമ്പോൾ ആണിനും പെണ്ണിനും ഒരേ തോണിയിൽ സഞ്ചരിക്കേണ്ടി വന്നു . നാട്ടിലെ ആൺകുട്ടികളുടെ മനസ്സിൽ അനേകം തരുണീമണികളുടെ ചിത്രങ്ങൾ തോണിയിലേറി അക്കരെയിക്കരെ സഞ്ചരിച്ചു . എങ്കിലും സെബാസ്ററ്യൻ്റെ മനസ്സിൽ പതിഞ്ഞുകിടന്ന ചിത്രം കമലയുടേതു മാത്രമായിരുന്നു . ഭാരംകൊണ്ടു ചാഞ്ചാടുന്ന കണാരൻ്റെ തോണിയിൽ കമലയെ നോക്കാനാവാതെ മുഖംകുനിച്ചിരിക്കുമ്പോൾ ഉറക്കെ മിടിക്കുന്ന ഹൃദയം നെഞ്ചിൻകൂടുപൊളിച്ചു പുറത്തു ചാടുമോ എന്നയാൾ ഭയപ്പെട്ടു . കാലം പിന്നോട്ടു പോയിരുന്നെങ്കിൽ ! ചൂൽപ്പുല്ലുകൾക്കിടയിലിരുന്ന് കമലയെ ഒരിക്കൽക്കൂടി ചുംബിക്കാൻ അയാൾ അതിയായി മോഹിച്ചു .\nഡിഗ്രി ആദ്യവർഷത്തിൻ്റെ അവസാന ദിവസം പാട്ടും കൈകൊട്ടുമായി കടത്തുകടക്കവേ പാടിക്കൊണ്ടിരുന്ന ഹരി കമലയെ നോക്കി . മനോഹരമായി പാടുന്ന , ഉറച്ച മുദ്രാവാക്യം വിളിക്കുന്ന, കറുപ്പഴകിൽ കവിതയൊളിപ്പിച്ച സഖാവ് ഹരിയോട് ആരാധന തോന്നാത്ത പെൺകുട്ടികൾ കോളജിൽ ചുരുക്കമായിരുന്നു . എങ്കിലും അയാൾക്ക് കമലയെക്കാണുമ്പോൾ പറങ്കിമാവിൻ ചുവട്ടിലെ പെണ്ണുകാണൽനാടകമോർമ്മവരും. ഉറ്റ ചങ്ങാതിയുടെ ഹൃദയം മുഴുവൻ, അവൾ നിറഞ്ഞു നിൽക്കുന്നതറിയാവുന്നതുകൊണ്ട് അയാൾ തൻ്റെ മോഹത്തെ തിരിഞ്ഞുപോലും നോക്കാതെ ഉപേക്ഷിക്കുകയാണുണ്ടായത് . തോണിയുടെ അമരത്തു പുറംതിരിഞ്ഞു പൊന്തകളിലേക്കു നോക്കിയിരിക്കുന്ന സെബാസ്ററ്യനെ നോക്കി ഹരി ഉറക്കെപ്പാടി.\n" ഇന്നു മുഴുവൻ ഞാനേകനായീ ...\nകുന്നിൻ ചരിവിലിരുന്നു പാടും ...\nഇന്നു ഞാൻ കാണും കിനാക്കളെല്ലാം ...\nഅത് കേട്ടു കമല മുഖത്തു വിടർന്നുവന്ന പൂത്തിരിപോലത്തെ പുഞ്ചിരി കടിച്ചമർത്തി. തോണി കടവിലടുത്തപ്പോൾ എല്ലാവരും ഇറങ്ങി ഒറ്റക്കും കൂട്ടമായും അവരവരുടെ വഴികളിലേക്ക് നടന്നു .\nപുഴക്കക്കരെ കുന്നുകൾക്കു പിന്നിലേക്കു മറയുന്ന സൂര്യനെ നോക്കി നടക്കവേ ഈ വേനലവധിയിൽ ഒരിക്കൽ പോലും താൻ കമലയെ കാണുവാൻ സാധ്യതയില്ലെന്ന് സെബാസ്ററ്യൻ ഓർത്തു . ചൂൽപ്പുല്ലുകൾ വളർന്നുനിൽക്കുന്ന പൊന്തക്കരികിലെത്തിയപ്പോൾ കമലയതാ അവിടെ നിൽക്കുന്നു . അവളുടെ അരികിലേക്ക് നടക്കുമ്പോൾ ശ്വാസോച്ഛ്വാസത്തിനു വേഗം കൂടി . ഉച്ചത്തിലുള്ള ഹൃദയമിടിപ്പുകൾ അവൾകൂടി കേൾക്കുമോ എന്നയാൾ സംശയിച്ചു .\nകമല കൂസലന്യേ ചോദിച്ചു . '' സെബാസ്ററ്യനെന്താ മിണ്ടാത്തത് ?" അയാൾ മിഴിച്ചു നിൽക്കവേ അവൾ തുടർന്നു '' എന്നെ പെണ്ണുകാണാൻ വരേണ്ടത് സെബാസ്ററ്യനല്ലേ ? എന്നിട്ടെന്താ എന്നെക്കാണുമ്പോൾ മാറി നടക്കുന്നത് "? അയാൾക്ക് ചിരിപൊട്ടി. അവരുടെ ചിരി കാറ്റിൽ ചൂളം കുത്തുന്ന ചൂൽപ്പുല്ലുകൾക്കിടയിലേക്കൂർന്നുവീണപ്രത്യക്ഷമായി.\nഅന്നു കുളിച്ച് അത്താഴം കഴിക്കാനിരിക്കുമ്പോൾ പറഞ്ഞറിയിക്കാനാകാത്ത ഒരുതരം ആഹ്ളാദം സെബാസ്ററ്യനു തികട്ടിത്തികട്ടി വന്നു . മോരുകൂട്ടാൻ കുഴച്ച കുത്തരിച്ചോറിനേക്കാളും കാന്താരിമുളകിട്ടിടിച്ച ഉണക്കമീൻ ചമ്മന്തിയെക്കാളും രുചിയുള്ളോരാഹ്ളാദം. അത് പാടുപെട്ടടക്കിപ്പിടിച്ചു വല്ലപാടും അത്താഴം കഴിച്ചു തീർക്കവേ അപ്പൻ പറഞ്ഞു . '' ഞാനിന്നേ മ്മടെ ജോർജച്ചനെ കണ്ടാർന്നു . നെനക്ക് സെമിനാരീല് ചേരാം . അമ്മച്ചീടെ നേർച്ചയാ". സെബാസ്ററ്യൻറെ കാതുകളിൽ ചൂൽപ്പുല്ലുകൾ അസഹ്യമാം വിധത്തിൽ ചൂളം കുത്തി . അയാൾ കഴിപ്പു മതിയാക്കി കട്ടിലിൽ പോയി കമിഴ്ന്നു കിടന്നു . മയക്കത്തിലെപ്പോഴോ പറങ്കിമാവിൻ ചോട്ടിൽ നിന്ന് കുഞ്ഞാമിന വിളിച്ചു പറയുന്നത് കേട്ടു. ''സെബാസ്ററ്യന് ഓളെ ചത്താലും കിട്ടൂല..ഒറപ്പാ ". അയാൾ ഞെട്ടിയുണർന്നു . അമ്മ സമ്മാനിച്ച കൊന്ത വിയർപ്പിൽ കുതിർന്നു കിടന്നിരുന്നു .തൻ്റെ സങ്കൽപ്പങ്ങൾക്ക് പോലും കടിഞ്ഞാണിടാൻ പോന്ന ആ വസ്തുവിനോട് അയാൾക്ക് അതി കഠിനമായ വെറുപ്പ് തോന്നി .\nപിറ്റേന്നു മുതൽ അയാൾ വീട്ടിൽ കയറാതെ കഴിച്ചു . പകൽ മുഴുവൻ വായനശാലയിലും സന്ധ്യക്ക് കണാരൻ്റെ വള്ളപ്പുരയിലും കൂടി . മകനെന്തുപറ്റി എന്നറിയാതെ അപ്പനും അമ്മയും പകച്ചു . പാതിരിയാവുക എന്നാൽ ദൈവത്തിൻ്റെ പ്രതിപുരുഷനാവുക എന്നാണർത്ഥം . സെബാസ്ററ്യനെപ്പോലെ ദൈവവിചാരമുള്ള ഒരുത്തൻ ഈക്കരയിലില്ല . മകനു ദൈവവിളി ഉണ്ടായതിൻറെ ലക്ഷണങ്ങളാകുമെന്നു കരുതി അവർ സമാധാനിച്ചു .\nഒന്നുരണ്ടാഴ്ച കഴിഞ്ഞ് വായനശാലയിൽ വെച്ച് ഹരി പറഞ്ഞു. കമലക്ക് ആലോചന നടക്കുന്നുണ്ട് .ഇനി പഠിപ്പിക്കേണ്ടെന്നാണ് അവരുടെ തീരുമാനം . അടുത്ത ബുധനാഴ്ച ഒരു കൂട്ടർ വരണുണ്ട് . "വേണ്ടോളം സ്വത്തുള്ള തറവാട്ടിലേക്കയക്കുന്ന പെങ്കുട്യോള് പഠിക്കണതെന്തിനാന്നാ അവടെ തന്ത നായര് ചോദിക്കണേ " ഹരി രോഷം കൊണ്ട് പല്ലിറുമ്മി .\nബുധനാഴ്ച രാവിലെ കമല കുളിച്ചൊരുങ്ങി ചുവന്ന പട്ടുസാരി ചുറ്റി . വലിയ പൊട്ടുവച്ചു . അമ്മ കൊടുത്ത ഒരുമുഴം മുല്ലപ്പൂ ചൂടി . കഴുത്തിൽ പ്രിയപ്പെട്ട പറ്റുകാശിടുകയും സ്വതവേ കറുത്ത മിഴികൾ ഒന്നുകൂടി മഷിയെഴുതി കറുപ്പിക്കുകയും ചെയ്തു. വന്നവർക്കു മുന്നിൽ ട്രേയിൽ ചായയുമായി അൽപനേരം തലകുനിച്ചു നിന്നു. പിന്നെ ആ ട്രേ മേശമേൽ വച്ച് തിരിഞ്ഞു നടന്നു . പിൻവാതിൽ കടന്ന് , തൊടികടന്ന് , വിളഞ്ഞുനിൽക്കുന്ന വെള്ളരിക്കണ്ടത്തിൻ്റെ വരമ്പിലൂടെ തലകുനിച്ച് ഉറച്ച കാൽവെപ്പുകളോടെ നടന്നു . തെളിവെള്ളമൊഴുകുന്ന നീർച്ചാലും മുറിച്ചുകടന്ന് ചൂൽപ്പുല്ലുകളുടെ പൊന്തക്കരികിൽച്ചെന്നു പതുക്കെ തലയുയർത്തി. അവിടെ നിൽക്കുന്ന സെബാസ്ററ്യൻ്റെ കറുത്ത കൂട്ടുപുരികങ്ങളിലും ഇടതൂർന്ന കണ്പീലികളിലും കണ്ണിമയ്ക്കാതെ നോക്കിക്കൊണ്ടവൾ പറഞ്ഞു\n"ഇതാ കാണൂ ! കൺനിറച്ചു കാണൂ !"\nസെബാസ്ററ്യൻ്റെ ഹൃദയത്തിൽ ഒരു സമുദ്രം ആർത്തലച്ചു . അതിൻ്റെ ആകാശത്തിൽ കാറും കോളും ഉരുണ്ടുകൂടി പേമാരി പെയ്തു . അയാൾ കമലയെ ഇറുകെപ്പുണർന്ന് ആർപ്പുവിളിക്കുന്ന തിരമാലകളിൽ നിലയില്ലാതെ മുങ്ങിപ്പൊങ്ങി .\nപിറ്റേന്ന് കമല ഉറക്കമുണർന്ന് തളത്തിലേക്കുള്ള ഗോവണിയിറങ്ങുമ്പോൾ അച്ഛൻ ഉമ്മറത്തു നിന്ന് ആരോടോ പറയുന്നത് കേട്ടു.\n" മ്മടെ കണാരൻ വള്ളപ്പുരേല്ക്കു വെളുപ്പിനെ നടക്കുമ്പഴേ ആ വെള്ളരിക്കണ്ടത്തിൻ്റെ വടക്കേ അതിരിലെ പറങ്കിമാവില്ണ്ട് തൂങ്ങി നിക്കുണൂ ...വർഗ്ഗീസ് മാപ്ലേടെ കുട്ടിയാ ..ആ കൂട്ടുപുരികോക്കെയായിട്ട് ...വെപ്രാളത്തിന്റെടേല് കൊന്ത വലിച്ചു പൊട്ടിച്ചത് കയ്യില് കുരുങ്ങി കെടക്കണ് ണ്ടാ രുന്നൂത്രേ !"\nഗൗരിനാഥന് 13 April 2020 at 21:49\nസൂര്യാ... പാവം സെബാസ്റ്റ്യനെ കൊല്ലണ്ടർന്നു\nഎന്ത് രസാ വായിക്കാൻ..\nഅസൂയ തോന്നുന്നു നിന്റെ എഴുത്തിനോട്...\nഅതി മനോഹരം ട്ടോ\nSoorya Mohan 13 April 2020 at 22:17\nസെബാസ്റ്റ്യനെ കൊന്നതല്ല ചേച്ചി.. അവൻ ദുഃഖം സഹിക്കാനാവാതെ തനിയെ എന്റെ മനസ്സിന്റെ പറങ്കിമാവിൻ കൊമ്പിൽ തൂങ്ങി മരിച്ചു..കമലക്കു മരിക്കാൻ പോലുമാവാതെ ഇന്നും മരിച്ചു ജീവിക്കുന്നു 😒സ്നേഹം ട്ടോ വായിച്ചതിനും ഇഷ്ടപ്പെട്ടേനും 😘😘ചേച്ചിക്കുണ്ടായ സ്നേഹത്തിൽ പൊതിഞ്ഞ അസൂയയാണ് ട്ടോ എനിക്ക് കിട്ടിയ ബഹുമതി ❤❤❤\nരാജേശ്വരി 13 April 2020 at 23:11\nഎന്തൊരു എഴുത്താണിത് സൂര്യ. അതിമനോഹരായി വിരിഞ്ഞു വന്ന കഥയും കഥാപാത്രങ്ങളും...അവസാനമോ, എന്നെ ഒരു മുൾപടർപ്പിലേക്ക് തള്ളിയിടുകയും ചെയ്തു.\nപക്ഷേ,അതാണല്ലോ ജീവിതത്തിന്റെ പൊതു സ്വഭാവം.\nഈ കഥ ഒരുപാട് പേരിലേക്ക് എത്തണം എന്നാഗ്രഹിക്കുന്നു. അത്രയ്ക്കും നിലവാരമുള്ള എഴുത്ത് ❤❤❤\nSoorya Mohan 13 April 2020 at 23:23\nസ്നേഹം കൂട്ടുകാരീ ❤എന്നും എന്റെ എഴുത്തുകൾ ഇഷ്ടപ്പെട്ടവളാണ് നീ 😍നിനക്ക് തരാൻ സ്നേഹം മാത്രം !\nCv Thankappan 13 April 2020 at 23:17\nവായനാസുഖമുള്ള ഹൃദ്യവും, ലളിത സുന്ദരവുമായ വരികളിലൂടെ സ്വച്ഛതയോടെ സഞ്ചരിച്ചു. കണ്ടുമുട്ടുന്നവർ മനസ്സിൽ ഇടംപ്പിടിക്കുന്നവർ! അവസാനം ഒരു നൊമ്പരമായി സെബാസ്റ്റ്യൻ ...\nSoorya Mohan 13 April 2020 at 23:25\nമാഷിനെപ്പോലുള്ള ഒരാളുടെ മനസ്സിൽ എന്റെ കഥാപാത്രങ്ങൾ ഇടം പിടിച്ചെങ്കിൽ അതിൽപരം ബഹുമതി എന്താണ്? നന്ദി സർ. എന്റെ ഓരോ പോസ്റ്റുകളിലും എത്തുന്നതിനു 🙏🙏\n© Mubi 14 April 2020 at 04:25\nമനോഹരം സൂര്യ.. കഥയുടെ അവതരണ ശൈലിയാണ് എനിക്കിഷ്ടപ്പെട്ടത്.\nSoorya Mohan 14 April 2020 at 04:42\nThanks മുബി. സ്നേഹം ട്ടോ🥰🥰\nമാധവൻ 14 April 2020 at 04:54\nസൂര്യാ നല്ല ഇഷ്ടായി ട്ടാ.കമലയും കുഞ്ഞാമിനയും-ആബിദ്,ഹരി സെബാസ്റ്റ്യൻ ത്രയവും ഒരുപാട് കാലം ഓർമ്മയിൽ അവശേഷിക്കും.//പെണ്ണുങ്ങൾ പെണ്ണുങ്ങളോടൊപ്പവും ആണുങ്ങൾ ആണുങ്ങളോടൊപ്പവും മാത്രം നടന്ന് തുടങ്ങുന്ന ഗതികെട്ട ആ പരിവർത്തനത്തിന്റെ സൂചന നന്നായി.പൊട്ടിച്ചെടുത്ത കൊന്തയുമായി ദൈവവിളിയുടെ നിസ്സഹായതയിൽ തൂങ്ങിയാടുന്ന സെബാസ്റ്റ്യൻ വേദനയായി.ഒരുപാട് സന്തോഷം ട്ടാ ,സൂര്യ ഇത്രയും ഗംഭീരായി എഴുതികാണുമ്പോ.\nSoorya Mohan 14 April 2020 at 06:47\nബാല്യമാണ് ഏറ്റവും മനോഹര കാലം വിജുച്ചേട്ടാ.. അതുകഴിഞ്ഞുള്ള കാലമത്രയും സ്വത്വത്തിൽ നിന്നകന്നു കഴിയാൻ വിധിക്കപ്പെട്ട ആത്മാവാണ് ഓരോ മനുഷ്യനും.. നോക്കൂ ബാല്യത്തിലൊഴികെ മറ്റെവിടെയും കമലക്കു എനിക്ക് സെബാസ്റ്റിയൻ മതി എന്ന് പറയുവാനാകുന്നില്ല.. യൗവനത്തിൽ അയാളോ കമലയെ സ്നേഹിച്ചതിനു കൊടുക്കേണ്ടി വന്ന വില ജീവനും.. മനുഷ്യൻ വാർദ്ധക്യത്തിലേക്കല്ല സത്യത്തിൽ ബാല്യത്തിലേക്കാണ് വളരേണ്ടതല്ലേ.. ബൗദ്ധികമായെങ്കിലും അങ്ങനെ ആയിരുന്നെങ്കിൽ എന്ന് ആശിച്ചു പോകുന്നു. സ്നേഹം ട്ടോ ❤\nകല്ലോലിനി 14 April 2020 at 05:05\nഎഴുത്തിന്റെ വരം കിട്ടിയൊരാളെ കണ്ടുമുട്ടിയ, കൂട്ടുകാരിയായി കിട്ടിയ സന്തോഷത്തിൽ ആണ് ഞാൻ.!!\nവായിക്കുന്ന ഓരോരുത്തരെയും ബാല്യത്തിലേക്ക് കൂട്ടിക്കൊണ്ട് പോകുന്ന എഴുത്ത്... ഇനിയുമിനിയും എഴുതൂ ... വലിയ എഴുത്തുകാരി ആകൂ പ്രിയപ്പെട്ടവളെ ...\nസെബാസ്റ്റ്യൻ... എന്നും ഒരു കണ്ണീരോർമ്മയായി മനസ്സിന്റെ കോണിൽ ഉണ്ടാകും..!!!\nSoorya Mohan 14 April 2020 at 06:53\nവായിച്ചതിനും ആശംസകൾക്കും സ്നേഹം കല്ലോലിനി.. എഴുത്തുകാരി ആകുമോ എന്നെനിക്കറിയില്ല. എങ്കിലും ഈ ചെറിയ കണ്ണുകൾകൊണ്ട് വലിയ കഥകളൊളിപ്പിച്ച വിശാല ലോകത്തെ ഞാൻ കാണുന്നുണ്ട്.. ആ കഥകൾ ഉൾക്കാഴ്ചകളിലേക്കു നയിക്കട്ടെ എന്ന് പ്രാർത്ഥിക്കാറുമുണ്ട്. സ്നേഹം ട്ടോ ❤\nGeetha 14 April 2020 at 05:48\nസൂര്യാ ... എഴുത്തിന്റെ ശൈലി ഏറെ ഇഷ്ടമായി. കുട്ടിക്കാലവും അന്നത്തെ ഓർമ്മകളും ഒക്കെ മനോഹരമായി പകർത്തി . പക്ഷെ അവസാനം സെബാസ്ററ്യനെ കൊല്ലേണ്ടിയിരുന്നില്ല എന്ന് തോന്നിപ്പോയി .\nSoorya Mohan 14 April 2020 at 06:57\nസെബാസ്റ്റ്യൻ മരിച്ചതിൽ ഏറെ ദുഃഖിച്ചവളാണ് ഗീതാച്ചി ഞാനും.. ഞാൻ കൊന്നതേയല്ല. അയാൾ കമലക്കുവേണ്ടി മരിച്ചു. കാല്പനികത ഒട്ടും തീണ്ടാത്ത ഒരു പ്രണയകഥയ്ക്ക് അന്ത്യം കുറിച്ചുകൊണ്ട് 😔 സ്നേഹം ചേച്ചി 🥰\nസമാന്തരൻ 14 April 2020 at 06:19\nനാലാം നിലയിലേക്ക് കയറിയാൽ വെറുതെയാവില്ല. ഏതേത് വികാരങ്ങൾ കൊണ്ടാണ് , എഴുത്തിന്റെ ഏത് രാസിക വഴിയിലൂടെയാണ് , ശില്പഭദ്രതയുടെ ഏതേത് അളവുകളിലാണ് വായനക്കാരന്റെയുള്ളിൽ തിരയിളക്കമുണ്ടാ ക്കാൻ പോകുന്നതെന്ന് പറയാനാകില്ല, അത് അനുഭവിച്ച് അറിയണം.\nSoorya Mohan 14 April 2020 at 07:01\nഈ സല്യൂട്ടിന് മുൻപിൽ ഞാൻ തല കുനിച്ചൂട്ടോ.. മുടങ്ങാതെ നാലാം നില കയറി ഈ തുടക്കക്കാരിയെ വീണ്ടും മുകളിലോട്ടുള്ള നിലകൾ കയറാൻ പ്രേരിപ്പിക്കുന്നതിന്. സ്നേഹം സമൻ ചേട്ടാ 🥰🥰\nഉദയപ്രഭന് 14 April 2020 at 07:41\nഉഗ്രൻ കഥ. നല്ല ലാളിത്യമുള്ള ഭാഷ. ഓരോ കഥാപാത്രങ്ങളും ബാല്യത്തിെലെ സംഭവങ്ങളും മനസ്സിൽ പോറലേൽപിക്കകുന്നു.\nഓരോ കഥകൾ എഴുതിക്കഴിയുമ്പോൾ നിലവാരത്തിന്റെ ഓരോ പടികൾ നടന്നുകയറുകയാണ്. ഒന്നാം നിലയിൽ ആദ്യെത്തെ പടിയിൽ ഞാൻ ണ്ട്.\nSoorya Mohan 14 April 2020 at 08:59\nനന്ദി ഉദയൻ ചേട്ടാ..🙏🙏\nവീകെ. 14 April 2020 at 08:20\nവളരെ നല്ല ശൈലിയിൽ എഴുതി.സെബാസ്റ്റ്യനെ കൊല്ലേണ്ടിയിരുന്നോയെന്നെനിക്കും തോന്നി. പാവം സെബാസ്റ്റ്യൻ അച്ചനായി വന്നിട്ട് വീണ്ടും കമലയെ കാണണമായിരുന്നു. ഇപ്പോഴും കാത്തിരിക്കുന്ന വെള്ളരിപ്രാവിന്റെ ചങ്ങാതി കമലയേ..!( എന്റെ ഭാവന)\nSoorya Mohan 14 April 2020 at 09:05\nസെബാസ്റ്റ്യൻ മരിക്കരുതായിരുന്നു എന്ന് ഞാനും ആഗ്രഹിച്ചു.. പക്ഷെ മരിക്കാതിരുന്നെങ്കിൽ യാഥാർഥ്യങ്ങളുടെ ലോകത്ത് അയാൾ അനുഭവിച്ചേക്കാവുന്ന വ്യഥ ഓർക്കുമ്പോൾ മരണം തന്നെ നീതി എന്നു തോന്നുന്നു. നന്ദി വി കെ സർ ആസ്വദിച്ചതിന് 🙏🙏🙏\nShaheem Ayikar 14 April 2020 at 15:18\nവളരെ നല്ല കഥ , അതിലും നല്ല അവതരണം … ആബിതും , ആമിനയും , ഹരിയും , സെബാസ്ട്യനും കമലയും ; എല്ലാ കഥാപാത്രങ്ങളും അതി ഗംഭീരമായി …. ചെറിയ കുട്ടികളുടെ കളികൾക്കിടയിലെ ആ പെണ്ണുകാണൽ വളരെ രസിച്ചു വായിച്ചു … അവസാനം ട്രാജഡി ആയതു ഒരു ഞെട്ടലായി ….\nSoorya Mohan 15 April 2020 at 02:20\nആസ്വദിച്ചതിന് നന്ദി ഷഹീം ഭായ് 🥰🙏🙏\nസുധി അറയ്ക്കൽ 14 April 2020 at 19:18\nമനോഹരമായിട്ടുണ്ട്. സെബാസ്റ്റിയനെ കൊല്ലേണ്ട എന്നായിരുന്നു അഭിപ്രായം.\nവിനുവേട്ടന് 14 April 2020 at 22:08\nബാല്യത്തിലെ കനവുകൾ പുഷ്പിക്കാതെ കനവുകളായ് അവശേഷിക്കുമ്പോൾ താങ്ങാനാവാതെ പലരും ചെയ്തു പോകുന്ന കടുംകൈ... എങ്കിലും സെബാസ്റ്റ്യൻ... വേണ്ടായിരിന്നു... :(\nSoorya Mohan 15 April 2020 at 02:26\nഅതേ.. വേണ്ടായിരുന്നു എന്ന് എനിക്കും പറയണമെന്ന് തോന്നി. പക്ഷേ സെബാസ്റ്റ്യന്റെ ഹൃദയത്തിന്റെ ആഴത്തിന് മുന്നിൽ കഥാകാരി തോറ്റുപോയി വിനുവേട്ടാ..\nAreekkodan | അരീക്കോടന് 15 April 2020 at 02:11\nആബിദ് എന്ന ഞാനും ഈ കഥയിലെ കഥാപാത്രം!\nകുട്ടിക്കാലത്തെ പല സ്ഥലങ്ങളിലേക്കും ഓരോരുത്തരെയും കൊണ്ടു പോകുന്ന കഥ ഗംഭീരമായി.\nSoorya Mohan 15 April 2020 at 02:28\nഹിഹി അത് ഞാൻ ഓർത്തില്ലാട്ടോ മാഷേ😍 ആസ്വദിച്ചു എന്നതിൽ സന്തോഷം 🙏🙏🥰\npravaahiny 16 April 2020 at 18:41\nഎഴുതാൻ കഴിയുന്നത് വലിയൊരു ഭാഗ്യമാണ്. വായനക്കാരെ ആ ലോകത്തിലൂടെ കൊണ്ട് പോകാൻ കഴിയുന്നത് ഒരു എഴുത്തുകാരുടെ കഴിവാണ്. താങ്കൾക്കതിന് കഴിഞ്ഞു. എന്നാലും സെബാസ്റ്റ്യൻ മരിക്കണ്ടായിരുന്നു മനോഹരമായ എഴുത്ത്\nSoorya Mohan 16 April 2020 at 21:32\nവായനക്ക് നന്ദി ചേച്ചി 🙏🙏\nആറങ്ങോട്ടുകര മുഹമ്മദ് 17 April 2020 at 20:19\nകുട്ടിക്കാലത്തെ കൊച്ചു കളികളിലൂടെ പെണ്ണുകാണലിന്റെ കൗതുകങ്ങൾ രസകരമായി എഴുതി.\nSoorya Mohan 17 April 2020 at 21:19\nനന്ദി മാഷേ 🙏ഇഷ്ടപ്പെട്ടു എന്നറിഞ്ഞതിൽ നിറഞ്ഞ സന്തോഷം🙏🥰🥰\nകൊച്ചു ഗോവിന്ദൻ 18 April 2020 at 00:00\nഒന്ന് തൊടാതെ പോയീ, വിരൽത്തുമ്പിനാൽ...\nഇന്നും നിനക്കായ് തുടിക്കുമെൻ തന്ത്രികൾ...\nSoorya Mohan 18 April 2020 at 01:19\nദുഃഖമാണെങ്കിലും നിന്നെക്കുറിച്ചുള്ള ദുഃഖമെന്താനന്ദമാണെനിക്കോമനെ...\nഎന്നെന്നുമെൻ പാനപാത്രം നിറക്കട്ടെ..\nനിൻ അസാന്നിദ്ധ്യം പകരുന്ന വേദന ❤\nആനന്ദ് ശ്രീധരം 18 April 2020 at 09:54\nമറക്കാതിരിക്കാൻ മരിക്കുക എനിക്ക് മുന്നേ\nനിന്നെ മനസിലാക്കാൻ കൊല്ലുക നീ സ്വയം\nനിന്നിലേക്ക് അടുക്കാൻ ഇനി മറ്റൊരു മാർഗമില്ല\nമരണം അത് ഉത്തമമാകുന്നു ഈ നിമിഷം...\nസെബാസ്റ്റ്യൻ നെ കൊന്നത് വളരെ നന്നായി.. കാരണം അപ്പോഴാണ് ഇത് കഥയല്ലാതെ ആയത്.. ആരുടെയൊക്കെയോ ജീവിതമാണ് ഞാൻ വായിച്ചത്.. നിസരമായൊരു കഥയായി പരിണമിക്കേണ്ടതില്ല.\nഒരു നല്ല നിലവാരം പുലർത്തുന്ന കഥ. പുതിയ കഥരീതി..\nചേച്ചിയുടെ നിലവാരം നാലാം നിലയിൽ നിന്നും ഉയരുകയാണ്..\nഒരു അഭ്യർത്ഥന... വിഷയം തന്നാൽ എഴുതാൻ കഴിയില്ലെന്ന ചേച്ചിയുടെ പ്രസ്താവന പിണവലിക്കണം.. നീതി പാലിക്കുക..😂😂\nSoorya Mohan 18 April 2020 at 10:57\nഅതേ.സെബാസ്റ്റ്യൻ മരിച്ചത് നന്നായി.. ഇല്ലെങ്കിൽ ആനന്ദ് പറഞ്ഞത്പോലെ ഒരിക്കലും പ്രാപ്യമല്ലാത്ത പ്രണയത്തെ ഓർത്ത് അയാൾ ജീവനോടെ വെന്ത് നീറിയേനെ..തോറ്റുപോയവരുടേതുകൂടിയാണല്ലോ ലോകം.അവരുടെ കഥകളും നാം എഴുതണമല്ലോ. കഥ ആസ്വദിച്ചു എന്നറിഞ്ഞതിൽ സന്തോഷം 🙏🙏\nസത്യമായും വിഷയം തന്ന് കഥഎഴുതാൻ എനിക്ക് വിരുതില്ല.. ഇത് ഇങ്ങനെ സംഭവിച്ചു എന്ന് മാത്രം 😆😆\nഎം.എസ്. രാജ് | M S Raj 18 April 2020 at 19:32\nമരിച്ചിട്ടും ജീവിക്കുന്ന സെബാസ്റ്റ്യന്മാരും മരിക്കാതെ ജീവിക്കുന്ന കമലമാരും. ബാല്യം അതിമനോഹരമായി വർണ്ണിച്ചിട്ടുണ്ട്. അകലങ്ങൾ ഉണ്ടാവുന്നതും. തികവുള്ള എഴുത്ത്. അഭിനന്ദനങ്ങൾ.\nSoorya Mohan 18 April 2020 at 22:34\nകമല പിന്നീട് മരിച്ചു ജീവിക്കുകയാണ് ചെയ്തത്. സെബാസ്റ്റ്യൻ അവളിൽ മരിക്കാതെയും ജീവിച്ചു. വായിച്ചതിന് നന്ദി രാജ് 🙏\nMuralee Mukundan , ബിലാത്തിപട്ടണം 21 April 2020 at 06:06\nകൂട്ടുകാരി മുതൽ പ്രണയത്താൽ ജീവിതം\nവെടിഞ്ഞവരും മരിച്ചുജീവിക്കുന്ന പ്രണയ ഹൃദയങ്ങൾ\nപേറിനടക്കുന്നവരുമായ നാം ചുറ്റുപാടും കണ്ടുകൊണ്ടിരിക്കുന്ന\nജീവിത ബിംബങ്ങളാണ് ഇത്തവണ നാലാം നിലയിൽ നിന്നും നമ്മെ\nകാണുവാൻ എത്തയിരിക്കുന്ന ഇതിലെ ഓരോ കഥപാത്രങ്ങളും...\nവരവും ഭാവുകത്വവും തുടിച്ചുനിൽക്കുന്ന വരികൾ...!\nSoorya Mohan 21 April 2020 at 06:29\nനന്ദി മുരളിച്ചേട്ടാ.. ഇത്തവണയും നാലാംനിലയിൽ എത്തിയതിന് 🙏🙏\nമഹേഷ് മേനോൻ 22 April 2020 at 06:39\nനല്ല ഒഴുക്കോടെ വായിച്ചു പോകാൻ പറ്റി. മനോഹരമായി എഴുതി.\nSoorya Mohan 22 April 2020 at 07:05\nനന്ദി മഹേഷ് !\nuttopian 27 April 2020 at 03:38\nപോസ്റ്റ് ന്റെ വലിപ്പം കണ്ട് ആദ്യത്തെ ദിവസം വന്നു വായിച്ചു തുടങ്ങിയിട്ട് തിരിച്ചു പോയതായിരുന്നു. ഇപ്പോൾ കുത്തിയിരുന്നു മുഴുവൻ വായിച്ചു. അതിമനോഹരം എന്ന് പറയാതെ വയ്യ.


വിദേശ സൂപ്പര് താരത്തെ റാഞ്ചാന് വന് ഓഫര്, അമ്പരപ്പിച്ച് ബ്ലാസ്റ്റേഴ്‌സ്\nഐഎസ്എല് ഏഴാം സീസണിന് മുന്നോടിയായി ട്രാന്‍സ്ഫര് വിപണിയെ പിടിച്ചുകുലുക്കാന് മലയാളത്തിന്റെ സ്വന്തം ക്ലബ് കേരള ബ്ലാസ്‌റ്റേഴ്‌സ്. കഴിഞ്ഞ ഐഎസ്എല്ലിലെ ഗോള്‍ഡന് ബൂട്ട് ജേതാവായ ചെന്നൈയിന് എഫ്‌സി താരം നെരിജുസ വാല്‍സ്‌കിസിനെ റാഞ്ചാനാണ് ബ്ലാസ്റ്റേഴ്‌സ് ഇറങ്ങിപുറപ്പെട്ടിരിക്കുന്നത്.\nഇതിനായി താരത്തിന് വലിയ ഓഫറാണ് ബ്ലാസ്റ്റേഴ്‌സ് വാഗ്ദാനം ചെയ്തിരിക്കുന്നത്. പുതിയ സീസണില് ചെന്നൈയിന് സൂപ്പര് കിംഗ്‌സുമായി കരാര് പുതുക്കാന് വാല്‍സ്‌കി ഇതുവരെ തയ്യാറായിട്ടില്ല. ഈ അവസരം മുതലെടുക്കാനാണ് ബ്ലാസ്റ്റേഴ്‌സിന്റെ നീക്കം.\nബ്ലാസ്റ്റേഴ്‌സിനെ കൂടാതെ ചെന്നൈയിന് താര്തതിനായി ഹൈദരാബാദ് എഫ്‌സിയും രംഗത്തുണ്ട്. ബ്ലാസ്റ്റേഴ്‌സിലേക്കാണോ ഹൈദരാബാദിലേക്കാണോ അതോ ചെന്നൈയില് തന്നെ നില്‍ക്കാനാണോ വാല്‍സ്‌കിസി തീരുമാനിക്കുക എന്നതാണ് ഇനി അറിയാനുളളത്. അതിനുളള കാത്തിരിപ്പിലാണ് വിവിധ ടീം മാനേജുമെന്റുകള്.


പല്ലി, ഈച്ച കൊതുകു ശല്യമുണ്ടോ? എങ്ങനെ തുരത്താം? ഇതു പുകച്ചാൽ പിന്നെ ഒന്നും വീട്ടിൽ കയറില്ല - Youth Icon Media\nപല്ലി ഒരു നിരുപദ്രവ ജീവിയാണെങ്കിലും ചില സമയങ്ങളിൽ ഇത് നമുക്ക് ഉപദ്രവകാരിയാറുണ്ട്. പാകം ചെയ്തു വച്ച ഭക്ഷണങ്ങളിൽ ചില സന്ദർഭങ്ങളിൽ പല്ലി വീഴാറുണ്ട് അത് തീർച്ചയായും നമുക്ക് ബുദ്ധിമുട്ടു ഉണ്ടാക്കുന്ന ഒരു അവസ്ഥയാണ്. മറ്റൊന്ന് കൊതുകുശല്യമാണ്. ഈച്ചയും ഒട്ടും തന്നെ മോശമില്ല. സാംക്രമിക രോഗങ്ങൾ പരത്തുന്നതിൽ ഇവയ്ക്കുള്ള പങ്കു ചില്ലറയൊന്നുമല്ല. പല്ലികളെ മീതൈൽ കാർബോണറ്റ് കൊണ്ട് കൊല്ലാനാകും.\nപക്ഷെ ഇത്തരം ഷുദ്രജീവികളെ കൊല്ലാതെ തന്നെ ഒഴിവാക്കാം. പല്ലികൾ സാധാരണയായി കാണപ്പെടുന്നത് ചിലന്തിവലയുള്ളയിടത്താണ്. ചിലന്തിവല ഇടയ്ക്കിടെ വൃത്തിയാക്കുക ആഴ്ചയിൽ ഒരു തവണ മതിയാകും. കൂടാതെ വീടിനകം പുറമെല്ലാം നല്ല വൃത്തിയായും വെടിപ്പായും നിലനിർത്തിയാൽ തന്നെ ഒരു വിധം ഷുദ്രപ്രാണികളും ഷുദ്രജീവികളും ഒഴിവാകും എന്നത് സ്മരണീയമാണ്.\nകൊതുകുകൾക്കു വളരാനുള്ള സാഹചര്യം ഇല്ലെന്നു ഉറപ്പു വരുത്തണം. പഴകിയ ഭക്ഷണം അശ്രദ്ധമായി വീടിനു ചുറ്റും ഉണ്ടാകരുത്. പരിസരശുചീകരണം ഉറപ്പു വരുത്തുക. ഇത്തരം പ്രാണി, ജീവികളെ കൊല്ലാതെ തന്നെ വീട്ടിൽ നിന്നും അകറ്റി നിർത്താനാവുന്നതാണ്.\nഇതിനായി ആയുർവേദ കടകളിലും അങ്ങാടി കടകളിലും എല്ലാം ലഭ്യമായ ഒന്നിനെ കുറച്ചു ആണ് ഇവിടെ പരാമർശിക്കുന്നത്. അപരാജിതധൂമചൂര്ണം ആണ് ഇതിനായി ഉപയോഗിക്കാവുന്നത്. ഒരു പാക്കറ്റ് 35 രൂപ വില മാത്രമേയുള്ളു. ശങ്കുപുഷ്പം എന്ന പേരിലും ഇത് അറിയപ്പെടുന്നുണ്ട്. പിന്നെ ഒരു ധൂമകുറ്റിയും മതി. മണ്ണിൽ നിർമിച്ച ധൂമകുട്ടി ഇതിനായി മതിയാകും.\nആദ്യമായി ധൂമകുറ്റിയിൽ ഒരു ചിരട്ട കത്തിച്ച കനൽ നിറക്കുക. ധൂമകുറ്റി ചൂടാകും അതിനാൽ ഇത് അശ്രദ്ധമായി ഉപയോഗിക്കരുത് കൊച്ചുകുട്ടികളെ ശ്രദ്ധിക്കണമെന്നും ഓർക്കുക. ശേഷം ഈ കനലിൽ അല്പം ചൂർണം ചേർക്കുക. ധാരാളം പുക വമിക്കുന്നതായി കാണാം. ഈ പുക മുറിയിൽ എല്ലായിടത്തും വരത്തക്ക വിധം അടുപ്പിക്കണം. ഇതിന്റെ പുക കൊതുകു, പല്ലികൾ എന്നിവയെ തുരത്താൻ ധാരാളമാണ് അതെ സമയം സൈഡ് എഫക്ടുകളൊന്നും തന്നെയില്ല.\nഈച്ചയെ തുരത്താൻ ഈ ധൂമകുറ്റിയിൽ കറുവപ്പട്ടയോ, ഗ്രാമ്പൂവോ ഇത് പോലെ പുകക്കുന്നതു ഫലം ചെയ്യും. ഈച്ചയെ തുരത്താൻ മറ്റൊന്ന് പച്ച കർപ്പൂരം ഒരു ചൂടുള്ള പ്ലേറ്റിൽ പുകക്കുന്നതാണ്. ഇതും സൈഡ് എഫ്ഫക്റ്റ് ഇല്ലാതെ തന്നെ പ്രയോക്കാവുന്നതാണ്


സീറോ മലങ്കര ജനുവരി 21 മത്തായി 25: 1-13 ഒരുക്കമുള്ളവരായിരിക്കുക | Catholic Church News Malayalam\nHome Reflections Reflection: Malankara സീറോ മലങ്കര ജനുവരി 21 മത്തായി 25: 1-13 ഒരുക്കമുള്ളവരായിരിക്കുക\nയേശുനാഥൻ തന്റെ ശിഷ്യന്മാർക്ക് യുഗാന്ത്യത്തെക്കുറിച്ചും കർത്താവിന്റെ രണ്ടാമത്തെ വരവിനെക്കുറിച്ചും വെളിപ്പെടുത്തിക്കൊടുക്കുന്ന കാര്യങ്ങളാണ് വി. മത്തായിശ്ലീഹായുടെ സുവിശേഷം 24-ാം അദ്ധ്യായം മുതൽ പ്രതിപാദിക്കുന്നത്. കർത്താവിന്റെ രണ്ടാമത്തെ വരവിൽ അവനെ സ്വീകരിക്കുവാനായി നാം എപ്രകാരം ഒരുക്കമുള്ളവരായിരിക്കണം എന്ന് ഈശോ, പത്ത് കന്യകമാരുടെ ഉപമയിലൂടെ പഠിപ്പിക്കുകയാണ്.\nഒരുക്കമുള്ളവർക്കു മാത്രമേ കർത്താവിന്റെ രണ്ടാമത്തെ വരവിൽ അവനോടൊത്ത് അവന്റെ മണവറയിൽ പ്രവേശിക്കുവാൻ സാധിക്കുകയുള്ളൂ. അതുകൊണ്ട് ഈശോ നമ്മോട് അരുള്‍ചെയ്യുന്നത് ‘ജാഗരൂകരായിരിക്കുവിൻ’ എന്നാണ്. എന്താണ് ജാഗരൂകത? ഒരു ലക്ഷ്യവും അതിനെക്കുറിച്ചുള്ള നിരന്തരമായ ഓർമ്മയും ആ ലക്ഷ്യത്തിലേയ്ക്ക് എത്തിച്ചേരുവാനുള്ള നിരന്തരമായ ഒരുക്കവും പരിശ്രമവുമാണ് ജാഗരൂകത.\nനമ്മുടെയൊക്കെ ജീവിതത്തിൽ നാം ഏതു കാര്യത്തിന് ഇറങ്ങിത്തിരിച്ചാലും അതിനെക്കുറിച്ചുള്ള ഓർമ്മയും ആ ലക്ഷ്യം പൂർത്തീകരിക്കുവാൻ വേണ്ടുന്ന എല്ലാ ഒരുക്കങ്ങളും പരിശ്രമങ്ങളും വിവേകമതികളായ കന്യകമാരെപ്പോലെ വിവേകത്തോടും ജാഗരൂകതയോടും കൂടെ ക്രമീകരിക്കുവാൻ നമുക്ക് പരിശ്രമിക്കാം.


പുരുഷന്‍മാര്‍ക്കായി ചില 'കഷണ്ടി' ടിപ്‌സ് | Simple But Powerful Remedies To Stop Hair Loss In Men - Malayalam BoldSky\n» പുരുഷന്‍മാര്‍ക്കായി ചില 'കഷണ്ടി' ടിപ്‌സ്\nകഷണ്ടി ഇന്നുണ്ടാക്കുന്ന മാനസിക വിഷമം അത് ചില്ലറയൊന്നുമല്ല. പലപ്പോഴും ജീവിതത്തിന്റെ പ്രധാനപ്പെട്ട കാര്യങ്ങള്‍ക്കു പോലും തടസ്സം സൃഷ്ടിക്കുന്നതിന് കഷണ്ടി വഹിക്കുന്ന പങ്ക് അത്ര ചെറുതൊന്നുമല്ല. കഷണ്ടിയൊന്ന് മാറിക്കിട്ടാന് പഠിച്ച പണി പതിനെട്ടും നോക്കിയിട്ടും ഫലം കണ്ടില്ലെങ്കില് പിന്നെന്തു ചെയ്യും?\nവെളുക്കാന് ചില ഓട്‌സ് വിദ്യകള്...\nനിരവധി കാരണങ്ങള് കൊണ്ട് കഷണ്ടി ഉണ്ടാവാം. എന്നാല് ഇതിന്റെയെല്ലാം കാരണം തിരക്കിപ്പോയാല് അതുണ്ടാക്കുന്ന മാനസിക വിഷമവും നമുക്ക് പരിഹരിക്കാവുന്നതിനപ്പുറത്താണ്. എന്തായാലും കഷണ്ടി പോവാന് ചില സിംമ്പിള് ടിപ്‌സ് ഉണ്ട്. അവ എന്തൊക്കെയെന്ന് നോക്കാം.\nപ്രോട്ടീന് തന്നെ ആദ്യം\nപലപ്പോഴും മുടിയുടെ വളര്‍ച്ചയ്ക്കാവശ്യമായ പ്രോട്ടീന് ലഭിയ്ക്കാത്തത് മുടി കൊഴിച്ചിലിനു കാരണമാകും. അതുകൊണ്ടു തന്നെ പ്രോട്ടീന് നിറഞ്ഞ ഭക്ഷണം കഴിയ്ക്കുകയാണ് ആദ്യം ചെയ്യേണ്ടത്. മത്സ്യം, മാസം തുടങ്ങിയവയ്ക്ക് ഭക്ഷണത്തില് പ്രാധാന്യം നല്‍കുക.\nപുരുഷന്‍മാരെല്ലാം തന്നെ എണ്ണ ഉപയോഗിക്കുന്ന കാര്യത്തില് അല്‍പം പുറകിലാണ്. ഇത് മുടി കൊഴിച്ചില് വേഗത്തിലാക്കും. അതുകൊണ്ടു തന്നെ ആഴ്ചയില് രണ്ടോ മൂന്നോ ദിവസമെങ്കിലും തലയില് എണ്ണ തേയ്ക്കുക.\nഎപ്പോഴും തല വിയര്‍ത്തിരിക്കുന്നതും മുടി കൊഴിച്ചിലിനും കഷണ്ടിയ്ക്കും കാരണമാകും. അതുകൊണ്ടു തന്നെ കറ്റാര്‍വാഴ അടങ്ങിയ ഷാമ്പൂ ഇട്ട് തല കഴുകുന്നത് വിയര്‍പ്പ് കുറയാന് കാരണമാകും.\nവെളുത്തുള്ളളി നീര് ഉപയോഗിക്കുക\nവെളുത്തുള്ളി നീരോ ഉള്ളി നീരെ ഇഞ്ചി നീരോ ഉപയോഗിയ്ക്കുന്നത് കഷണ്ടിയെ പ്രതിരോധിയ്ക്കും. ഒരു ദിവസം രാത്രി മുഴുവന് ഇവയിലേതെങ്കിലും തലയില് പുരട്ടി പിറ്റേ ദിവസം രാവിലെ കഴുകിക്കളയുക.\nഗ്രീന് ടീ തലയില് പുരട്ടുന്നത് നല്ലതാണ്. ഗ്രീന് ടീ തണുത്ത വെള്ളത്തില് മുക്കി വെച്ച് അതുപയോഗിച്ച് തല കഴുകുക. ഇത് മുടി കൊഴിച്ചില് ഇല്ലാതാക്കാന് സഹായിക്കുന്നു.\nആര്യവേപ്പില പേസ്റ്റാക്കി അതു തലയില് പുരട്ടുക. ഇത് മുടികൊഴിച്ചില് തടയുകയും കഷണ്ടിയെ പ്രതിരോധിയ്ക്കുകയും ചെയ്യുന്നു.\nനെല്ലിക്കയുടെ പൊടി നാരങ്ങാ നീരില് ചാലിച്ച് മുടിയില് പുരട്ടുന്നതും നല്ലതാണ്. ഇത് മുടിയെ ബലമുള്ളതാക്കുന്നു.\nമുടി വളര്‍ച്ചയ്ക്ക് പ്രകൃതിദത്തമായ ഒന്നാണ് വെളിച്ചെണ്ണ. വെളിച്ചെണ്ണ കൂടാതെ തേങ്ങാപ്പാലും ഉപയോഗിക്കുന്നത് മുടി കൊഴിച്ചിലും കഷണ്ടിയും പ്രതിരോധിയ്ക്കുന്നു.\nസൗന്ദര്യ സംരക്ഷണത്തില് മുട്ടയ്ക്കുള്ള പങ്ക് ഒഴിവാക്കാനാവാത്തതാണ്. എന്നാല് മുട്ടയുടെ വെള്ള ഉപയോഗിച്ച് കഷണ്ടിയേയും പ്രതിരോധിയ്ക്കാം.\nവിനാഗിരി ഉപയോഗിച്ചും കഷണ്ടിയെ പ്രതിരോധിയ്ക്കാം. വിനാഗിരിയില് അടങ്ങിയിട്ടുള്ള പൊട്ടാസ്യവും മറ്റ് എന്‍സൈമുകളും താരനേയും പ്തിരോധിയ്ക്കുന്നു.\nപുരുഷന്റെ കഷണ്ടിക്ക് പരിഹാരം എളുപ്പത്തില്\nRead more about: baldness hair haircare beauty പുരുഷന് മുടി കഷണ്ടി\nSimple But Powerful Remedies To Stop Hair Loss In Men\nHair loss can be caused due to various reasons, like wearingahelmet or cap all the time, unhealthy diet, stress, pollution, medications, genetics etc.\nNov 23, 2015 ലെ വാര്‍ത്തകള്


വടംവലി കേന്ദ്രീകരിച്ച് ഇന്ദ്രജിത്തിന്റെ പുതിയ ചിത്രം 'ആഹാ'; ഫസ്റ്റ്‌ലുക്ക് പോസ്റ്റര് മോഹന്‍ലാല് പുറത്തിറക്കി | Cinema | Deshabhimani | Saturday Jun 15, 2019\nകൊച്ചി > കേരളത്തിന്റെ സ്വന്തം വടംവലിയെ കേന്ദ്രീകരിച്ച് ഇന്ദ്രജിത്ത് നായകനാകുന്ന പുതിയ ചിത്രമാണ് 'ആഹാ'.സാസാ പ്രൊഡക്ഷന്‍സിന്റെ ബാനറില് പ്രേം അബ്രഹാം നിര്‍മ്മിച്ച് എഡിറ്റര് കൂടിയായ ബിബിന് പോള് സാമുവേലാണ് ചിത്രം സംവിധാനം ചെയ്യുന്നത്. ചിത്രത്തിന്റെ ഫസ്റ്റ് ലുക്ക് മോഹന്‍ലാല് റിലീസ് ചെയ്തു.\nവടംവലിയിലെ എക്കാലത്തെയും മികച്ച ടീം ആയ 'ആഹാ നീലൂരി'ന്റെ നാമധേയം സ്വീകരിച്ചുകൊണ്ടുള്ളതാണ് ചിത്രം. വടംവലിയ്ക്ക് പ്രാധാന്യമുള്ള ഈ ചിത്രത്തിനായി പ്രത്യേക മേക്ക് ഓവറിലാണ് ഇന്ദ്രജിത്ത് എത്തുന്നത് .\nVIDEO - ഒരിക്കൽ ഇന്ദ്രജിത്ത് ചിത്രവും വരും; പൃഥ്വി സംവിധായകനാകുമെന്ന് ഉറപ്പായിരുന്നു\nVIDEO - ചെര്‍ണോബില്: എച്ച്ബിഒ വളച്ചൊടിക്കുന്ന ചരിത്രം\nടോബിട് ചിറയത്ത് തിരക്കഥ എഴുതുന്ന 'ആഹാ'യുടെ ഛായാഗ്രഹണം നിര്‍വഹിക്കുന്നത് രാഹുല് ബാലചന്ദ്രനാണ്. ഗായിക സയനോരാ ഫിലിപ്പാണ് സംഗീത സംവിധാനം നിര്‍വഹിക്കുന്നത്. താര നിര്‍ണ്ണയം നടന്നു വരുന്ന 'ആഹാ'യുടെ ചിത്രീകരണം ഉടന് ആരംഭിക്കും.


മികച്ച കളിക്കാരനുള്ള ബാഡ്ജ് ജേഴ്സിയിൽ അണിയാൻ തയ്യാറാകാതെ ക്രിസ്റ്റ്യാനോ; കാരണം കേട്ട് കയ്യടിച്ച് ആരാധകർ\nWEB DESK| Updated On:3Sep 2019 1:55 PM GMT | Location :\nറൊണാൾഡോയെക്കൂടാതെ ലീഗിലെ മറ്റ് പുരസ്ക്കാരങ്ങൾ നേടിയ താരങ്ങളെല്ലാം ബാഡ്ജ് സ്വീകരിച്ചിട്ടുണ്ട്.\nഇറ്റാലിയൻ ലീഗിലെ മികച്ച കളിക്കാരനുള്ള ബാഡ്ജ് ജേഴ്സിയിൽ അണിയാൻ വിസ്സമ്മതിച്ച് യുവന്റസിൻെറ സൂപ്പർ താരം ക്രിസ്റ്റ്യാനോ റൊണാൾഡോ. ടീമിലെ സഹതാരങ്ങളോടുള്ള ആദര സൂചകമായാണ് ബാഡ്ജ് ജേഴ്സിയിൽ പതിപ്പിക്കാൻ താരം വിസ്സമ്മതിച്ചത്. താരത്തിൻെറ തീരുമാനം നിറഞ്ഞ കയ്യടിയോടെയാണ് ആരാധകർ വരവേറ്റത്.\nഎന്നാൽ റൊണാൾഡോയെക്കൂടാതെ ലീഗിലെ മറ്റ് പുരസ്ക്കാരങ്ങൾ നേടിയ താരങ്ങളെല്ലാം ബാഡ്ജ് സ്വീകരിച്ചിട്ടുണ്ട്. റോമയുടെ നിക്കോ സാനിയോളോയാണ് മികച്ച യുവ കളിക്കാരനായി തെരഞ്ഞെടുക്കപ്പെട്ടത്. ഇന്റർ മിലാന്റെ സമീർ ഹാൻഡനോവിച്ച് മികച്ച ഗോൾകീപ്പറായി.\nകൊളിബാലി (മികച്ച പ്രതിരോധക്കാരൻ), സെർജ് മിലിങ്കോവിക്-സാവിക് (മികച്ച മിഡ്ഫീൽഡർ), ഫാബിയോ ക്വാഗ്ലിയാരെല്ല (മികച്ച ഫോർവേഡ്) എന്നിവർ മറ്റ് ബഹുമതിക്ക് അർഹരായി. റൊണാൾഡോയുടെ മികവിലാണ് യുവന്റസ് കഴിഞ്ഞ സീസണിൽ തുടര്‍ച്ചയായ എട്ടാം ഇറ്റാലിയന് ലീഗ് കിരീടം നേടിയത്.


വിശ്വാസത്തെ സംരക്ഷിക്കാനുള്ള ബിജെപിയുടെ ശ്രമത്തെ കേസെടുത്ത് നശിപ്പിക്കാന് നോക്കിയാല് നിയമം കൊണ്ട് അതിനെ ചെറുക്കും: ശ്രീധരന്‍പിള്ള | The Indian Telegram\nവിശ്വാസത്തെ സംരക്ഷിക്കാനുള്ള ബിജെപിയുടെ ശ്രമത്തെ കേസെടുത്ത് നശിപ്പിക്കാന് നോക്കിയാല് നിയമം കൊണ്ട് അതിനെ ചെറുക്കും: ശ്രീധരന്‍പിള്ള\nകാസര്‍ഗോഡ്: കഴിഞ്ഞ 60 വര്‍ഷമായി ശബരിമലയെ നശിപ്പിക്കാന് സിപിഎം ശ്രമിക്കുകയാണെന്ന് ബിജെപി സംസ്ഥാന അദ്ധ്യക്ഷന് അഡ്വ പി എസ് ശ്രീധരന്‍പിള്ള. എ്ന്നാല് ബിജെപി പ്രവര്‍ത്തകന്റെ അവസാന തുള്ളി രക്തം അവശേഷിക്കുന്നതു വരെ ഇത് അനുവദിക്കില്ലെന്നും അദ്ദേഹം പറഞ്ഞു. ശബരിമല സംരക്ഷണ രഥയാത്രയുടെ ഉദ്ഘാടന ചടങ്ങില് മധൂരില് സംസാരിക്കുകയായിരുന്നു അദ്ദേഹം.\nബിജെപിയുടെ വിശ്വാസത്തെ സംരക്ഷിക്കാനുള്ള ശ്രമത്തെ കേസെടുത്ത് നശിപ്പിക്കാന് നോക്കിയാല് നിയമം കൊണ്ട് തന്നെ അതിനെ ചെറുക്കും. ദേശാഭിമാനിയുടെ ഒന്നാം പേജില് മാപ്പപേക്ഷിച്ച സംഭവം പിണറായി വിജയന് മറക്കരുത്. എകെജിയുടെ കാലം മുതല് ശബരിമലയെ തകര്‍ക്കാന് സിപിഎം ശ്രമിച്ചു വരികയാണ്. ശബരിമല തീവെച്ചതല്ല തീപിടിച്ചതാണെന്നാണ് സിപിഎമ്മുകാര് പ്രസംഗിച്ച് നടന്നതെന്നും ശ്രീധരന് പിള്ള പറഞ്ഞു.\nവിശ്വാസികളെ വേട്ടയാടാനു വിശ്വാസം തകര്‍ക്കാനുമാണ് സിപിഎം എന്നും ശ്രമിച്ചതെന്ന് അദ്ദേഹം ആരോപിച്ചു. ഇതിന്റെ ഭാഗമായാണ് തെറ്റുതിരുത്തല് ക്യാമ്പയിന് എന്ന പേരില് പ്രചരണം നടത്തിയത്. മതപരമായ വിശ്വാസങ്ങളും വ്യക്തിപരമായ ആചാരങ്ങളും പാര്‍ട്ടി അംഗങ്ങള് പിന്തുടരുതെന്നാണ് 19-ാം പാര്‍ട്ടി കോണ്‍ഗ്രസ് നിര്‍ദ്ദേശം നല്‍കിയത്. ഈ തീരുമാനം നടപ്പാക്കാനാണ് വീണു കിട്ടിയ സുപ്രീംകോടതി വിധി ആയുധമാക്കുന്നതെന്നും ശ്രീധരന് പിള്ള ആരോപിച്ചു.\nസിപിഎമ്മും പിണറായി വിജയനും വിഷാദ രോഗം ബാധിച്ചതിനാലാണ് പിച്ചും പേയും പറയുന്നത്. ഈ രോഗം സിപിഎമ്മിന്റെ അന്തകനാണെന്നും അദ്ദേഹം കൂട്ടിച്ചേര്‍ത്തു. യുവമോര്‍ച്ചാ വേദിയില് പറഞ്ഞ കാര്യങ്ങളില് നിന്ന് ഒരിഞ്ചു പോലും പിന്നോട്ട് പോകില്ല. ആ പ്രസംഗത്തിന്റെ പേരില് തന്നെ അറസ്റ്റ് ചെയ്യണമെന്ന് പറയുന്നവരോട് സഹതാപം മാത്രമേയുള്ളൂവെന്നും അദ്ദേഹം പറഞ്ഞു.\nRead more on: p s sreedharan pilla


ബ്രസീലിലെ ബുദ്ധനും ഗണപതിയും | Rio Olympics 2016| sport\nബ്രസീലുകാര് ഇന്ത്യന് സംസ്‌കാരത്തെക്കുറിച്ച് നല്ല ബോധ്യമുള്ളവരാണ്. പല വീടുകളിലും ഗണപതിയുടെയും ബുദ്ധന്റെയും ശില്‍പങ്ങള് കാണാം\nPublished: Aug 18, 2016, 02:01 AM IST\nഅന്തോണിയോ റൊബര്‍ത്തോയും മാര്‍ഗരറ്റും താമസിക്കുന്ന അപ്പാര്‍ട്ട്മെന്റിലേക്ക് ചെന്നുകയറുമ്പോള് ആദ്യം കണ്ടത് സ്വീകരണമുറിയുടെ വാതിലിനുമുന്നില്‍വെച്ച ആള്‍വലിപ്പമുള്ള ബുദ്ധപ്രതിമകളാണ്. വീട്ടിനകത്ത് വെണ്ണക്കല്ലില് കൊത്തിയ ശയ്യാവലംബനായ ഗണപതിയുമുണ്ട്. വിശ്വസിക്കാന് അല്പം പ്രയാസംതോന്നിയിരുന്നു, ഇന്ത്യന് സംസ്‌കാരത്തിന്റെ ചിഹ്നങ്ങള് ഈ ബ്രസീലുകാരുടെ വീട്ടില് എങ്ങനെവരുന്നു?\nഎന്നാല്, അതിശയിക്കാന് ഒന്നുമില്ലെന്നും ബ്രസീലുകാര് ഇന്ത്യന് സംസ്‌കാരത്തെക്കുറിച്ച് നല്ല ബോധ്യമുള്ളവരാണെന്നും പല വീടുകളിലും ഇത്തരം ശില്പങ്ങള് കാണാമെന്നും ആ ബ്രസീലിയന് ദമ്പതിമാരുടെ വീട്ടിലേക്ക് എന്നെ കൊണ്ടുപോയ കൊച്ചിക്കാരന് ആനന്ദ് ജ്യോതി പറഞ്ഞു.\nഅന്തോണിയോ റോബര്‍ത്തോ ഫ്രഞ്ചുകാരനായിരുന്നു. പത്തുമുപ്പത് വര്‍ഷംമുമ്പ് റിയോയില്‍വന്ന് ഇവിടത്തുകാരിയായ മാര്‍ഗരറ്റിനെ വിവാഹംകഴിച്ച് സ്ഥിരതാമസമാക്കിയതാണ്. പോര്‍ച്ചുഗീസിനും ഫ്രഞ്ചിനും പുറമേ ഇംഗ്ലീഷും ജര്‍മന് ഭാഷകളും സംസാരിക്കും.\nവര്‍ഷങ്ങളായി സാവോപോളോയിലും റിയോയിലും താമസിച്ച് കലാപ്രവര്‍ത്തനം നടത്തുന്ന ആനന്ദിന് അദ്ദേഹവുമായി വര്‍ഷങ്ങളുടെ അടുപ്പമുണ്ട്. പോര്‍ച്ചുഗീസ് ഭാഷ മലയാളംപോലെതന്നെ വഴങ്ങുന്ന ആനന്ദ്, ഡോക്യുമെന്ററി സംവിധായകനും കവിയുമാണ്.\nഅന്തോണിയോ റോബര്‍ത്തോയും മാര്‍ഗരറ്റും തങ്ങളുടെ ഫ്‌ളാറ്റില്\nവിലകൂടിയതും പുരാതനവുമായ ഛായാചിത്രങ്ങളും ശില്പങ്ങളുംകൊണ്ട് അലങ്കരിച്ച വലിയ അപ്പാര്‍ട്ട്മെന്റില് നിറയെ അഞ്ചോ ആറോ വലിയ പൂച്ചകളുണ്ട്. തെരുവില്‍നിന്ന് മാര്‍ഗരറ്റ് എടുത്തുവളര്‍ത്തിയ പൂച്ചകളാണവ. ബ്രസീലുകാര്‍ക്ക് അരുമകളോടുള്ള ഇഷ്ടം പൊതുവേ കൂടുതലാണ്.\nഇവിടെ ബസ്സിലും ട്രെയിനിലും യാത്രചെയ്യുമ്പോള് പൂച്ചകളെയും നായകളെയുംകൊണ്ട് വരുന്നവരെ കൂടുതലായി കാണാം. ബ്രസീലിലെ പരമ്പരാഗത ചാരായത്തില് ചെറുനാരങ്ങയും ഇലകളും ഐസും ചേര്‍ത്തുണ്ടാക്കുന്ന കൈപ്പരിഞ്ഞ തന്നാണ് മാര്‍ഗരറ്റ് ഞങ്ങളെ സല്‍ക്കരിച്ചത്. വീര്യമേറിയ ഈ പാനീയം ബ്രസീലുകാരുടെ പാരമ്പര്യത്തിന്റെ ഭാഗമാണ്.\nഈ ദമ്പതിമാരുടെ മകളുടെ ഭര്‍ത്താവ് ലിയോന്തറോ സംസ്‌കൃതവും വേദാന്തവും പഠിച്ചിട്ടുണ്ട്. ഇപ്പോള് അത് പഠിപ്പിക്കുകയും ചെയ്യുന്നു. മകള് ഗ്ലോറിയയ്ക്കും അല്പം സംസ്‌കൃതം അറിയാം.\nറിയോയില് സ്വന്തമായി ഒരു വ്യവസായസ്ഥാപനമുണ്ട് അന്തോണിയോവിന്. ഇപ്പോള് മകനാണ് നോക്കിനടത്തുന്നത്. പ്ലാസ്റ്റിക് സര്‍ജറിക്കായി ഉപയോഗിക്കുന്ന സിലിക്കോണ് ഉദ്പാദിപ്പിക്കുന്ന സ്ഥാപനമാണിത്. ലോകത്ത് ഏറ്റവുമധികം പ്ലാസ്റ്റിക് സര്‍ജറി നടക്കുന്ന നാടാണ് ബ്രസീല്. നിതംബത്തിന്റെ ഭംഗിയില് ഏറെ ശുഷ്‌കാന്തിയുള്ളവരാണ് ഇവര്.\nനിതംബം ഇളക്കിയുള്ള സാംബാ നൃത്തം സംസ്‌കാരത്തിന്റെ ഭാഗമായതുകൊണ്ടാവാം ഇത്. നിതംബഭംഗി കൂട്ടുന്നതിലെ പ്ലാസ്റ്റിക് സര്‍ജറിയിലൂടെ പ്രശസ്തനായ ഇവോ പിറ്റാന്‍ഗയ് എന്ന ഡോക്ടറുടെ മരണം ഒളിമ്പിക്സിനിടെയായിരുന്നു.\nനിതംബത്തിന്റെ ഭംഗി കൂട്ടുന്നതിനായാണ് ഈ രാജ്യത്ത് കൂടുതല് പ്ലാസ്റ്റിക് സര്‍ജറികള് നടത്തുന്നത്. ഇറുകിയ ജീന്‍സും ലഗ്ഗിന്‍സും ധരിച്ച് നിതംബത്തിന്റെ അഴക് പരമാവധി പ്രദര്‍ശിപ്പിക്കാന് തത്പരരാണ് ബ്രസീലുകാരെന്ന് ഈ നാട്ടില് ചെന്നിറങ്ങുന്ന ആര്‍ക്കും എളുപ്പത്തില് മനസ്സിലാവും.\nബോളിവുഡ് സിനിമകളിലെ ഗാനരംഗങ്ങളില് കാണുന്നതുപോലെ സ്ത്രീകള് അല്പവസ്ത്രധാരികളും പുരുഷന്മാര് ശരീരം മുഴുവന് മറയ്ക്കുന്ന വസ്ത്രങ്ങള് ധരിക്കുന്നവരുമാണ്. എന്നാല് അതിന്റെ പേരില് സ്ത്രീകളോട് ആരെങ്കിലും മോശമായി പെരുമാറുന്നുമില്ല.\nസംസാരത്തിനിടയ്ക്ക് മാര്‍ഗരറ്റ് പോര്‍ച്ചുഗീസുകാരി തന്നെയല്ലേ എന്ന് ഞാന് ചോദിച്ചിരുന്നു. അവരതിന് മറുപടി പറഞ്ഞില്ല. ആനന്ദാണ് പറഞ്ഞത്, ബ്രസീലുകാരുടെ പൂര്‍വികര് പോര്‍ച്ചുഗലില്‍നിന്ന് കുടിയേറിയതാണെങ്കിലും പോര്‍ച്ചുഗീസുകാരോട് അവര്‍ക്കൊട്ടും മതിപ്പില്ല. പോര്‍ച്ചുഗീസ് സംസ്‌കാരത്തില്‍നിന്ന് തികച്ചും ഭിന്നമായി ജീവിക്കാന് അവര് ഇഷ്ടപ്പെടുന്നു.\nആഫ്രിക്കന് തനിമയില് ഉദയംകൊണ്ട സാംബ ഹൃദയത്തിലേക്ക് ചേര്‍ക്കാനും സ്വന്തമായ ഭക്ഷണ, വസ്ത്രധാരണ രീതികള് സ്വീകരിക്കാനും അവരെ പ്രേരിപ്പിച്ചത് അതാവണം. വര്‍ഷം തോറും നടക്കുന്ന ബ്രസീലുകാരുടെ വലിയ ഉത്സവമാണ് കാര്‍ണിവല്.\nപലപ്പോഴും ശിവനും ഗണപതിയും ഉള്‍പ്പെടെയുള്ള ഇന്ത്യന് ദൈവങ്ങളുടെ വലിയ രൂപങ്ങള് കാര്‍ണിവലില് കാണാറുണ്ട്. ജീവിതരീതിയില് യൂറോപ്പിന്റെ സ്വാധീനമുണ്ടെങ്കിലും ഇന്ത്യന്, ആഫ്രിക്കന് സംസ്‌കാരങ്ങളോടാണ് ബ്രസീലുകാരന് പഥ്യമെന്ന് തോന്നുന്നു.


സ്വാശ്രയ മെഡിക്കൽ പ്രവേശനം: ഇന്ന് നിർണായക കോടതി വിധികൾ; ഉറ്റു നോക്കി സർക്കാറും വിദ്യാർത്ഥികളും-self finance medical admission crucial court verdict comes today | Indian Express Malayalam\nself finance medical admission crucial court verdict comes today\nസ്വാശ്രയ മെഡിക്കൽ പ്രവേശനം: ഇന്ന് നിർണായക കോടതി വിധികൾ; ഉറ്റുനോക്കി സർക്കാറും വിദ്യാർത്ഥികളും\nപ്രവേശ നടപടി നീട്ടണമെന്ന സർക്കാരിന്റെ ഹർജിയും11 ലക്ഷം കുറക്കണമെന്ന പുനപരിശോധനാ ഹരജിയും സുപ്രിം കോടതി ഇന്ന് പരിഗണിക്കും\nAugust 21, 2017 7:59:40 am\nന്യൂഡൽഹി: സ്വാശ്രയ മെഡിക്കൽ പ്രവേശവുമായി ബന്ധപ്പെട്ട നിർണായക കേസുകൾ ഇന്ന് കോടതിക്ക് മുന്നിൽ. പ്രവേശ നടപടി നീട്ടണമെന്ന സർക്കാരിന്റെ ഹർജിയും11 ലക്ഷം കുറക്കണമെന്ന പുനപരിശോധനാ ഹരജിയും സുപ്രിം കോടതി ഇന്ന് പരിഗണിക്കും. ഫീസ് നിർണയം സംബന്ധിച്ച കേസിൽ ഹൈകോടതി ഇന്ന് വിധി പറഞ്ഞേക്കും. എം ഇ എസിന്റെ ഹരജിയും ഇന്ന് സുപ്രിം കോടതി പരിഗണിക്കും.\nജസ്റ്റിസ് രാജേന്ദ്രബാബു കമ്മിറ്റി നിർണയിച്ച അഞ്ചു ലക്ഷം രൂപ ഏകീകൃത ഫീസിനെ ചോദ്യംചെയ്ത് സ്വാശ്രയ മാനേജ്മെന്റുകൾ നൽകിയ ഹരജിയിലാണ് ഹൈക്കോടതി ഇന്ന് അന്തിമ വിധിപറയും. അഞ്ചു ലക്ഷം രൂപ ഏകീകൃത ഫീസ് നിശ്ചയിച്ച നടപടി നേരത്തെ ശരിവെക്കുകയും പ്രവേശന നടപടികളുമായി മുന്നോട്ടുപോകാനും കോടതി ഇടക്കാല വിധി പുറപ്പെടുവിച്ചിരുന്നു.\nഇതിനെ ചോദ്യംചെയ്ത് കോഴിക്കോട് കെ.എം.സി.ടി, എറണാകുളം ശ്രീനാരായണ കോളജുകൾ സുപ്രീംകോടതിയെ സമീപിച്ചിരുന്നു. 11 ലക്ഷം രൂപ വരെ ഫീസ് ഈടാക്കാൻ കോളജുകൾക്ക് അനുമതി നൽകിയ സുപ്രീംകോടതി, കേസ് ഉടൻ തീർപ്പാക്കാൻ ഹൈക്കോടതിക്ക് നിർദേശം നൽകുകയും ചെയ്തിരുന്നു. അഞ്ചു ലക്ഷം രൂപയിൽനിന്ന് ഫീസ് ഉയർന്നാൽ വിദ്യാർഥികളെയും രക്ഷാകർത്താക്കളെയും ആശങ്കയിലാക്കും. മെറിറ്റ് ഉണ്ടായാലും ഉയർന്ന ഫീസ് കാരണം ഒട്ടേറെ വിദ്യാർഥികൾക്ക് പ്രവേശനം നേടാൻ കഴിയാത്ത അവസ്ഥ വരും. കേസിൽ വിദ്യാർഥികളും കക്ഷിചേരുന്നുണ്ട്. സംസ്ഥാന സർക്കാറിനും തിങ്കളാഴ്ചയിലെ ഹൈകോടതി വിധി നിർണായകമാണ്. സ്വാശ്രയ പ്രവേശനം കുത്തഴിഞ്ഞതിന് പഴികേട്ട സർക്കാറിന് ഫീസ് അഞ്ചുലക്ഷത്തിൽ പിടിച്ചുനിർത്താൻ കഴിഞ്ഞില്ലെങ്കിൽ വൻ തിരിച്ചടിയാകും.\nനാലുതരം ഫീസ് ഘടനയിൽ പ്രവേശനത്തിനായി ഒപ്പിട്ട കരാറിലെ ചില വ്യവസ്ഥകൾ ഹൈക്കോടതി റദ്ദാക്കിയതിനെതിരെ പെരിന്തൽമണ്ണ എംഇഎസ്, കാരക്കോണം സിഎസ്ഐ മെഡിക്കൽ കോളജുകൾ സുപ്രീംകോടതിയെ സമീപിച്ചിട്ടുണ്ട്. ഈ കേസും ഇന്നു പരിഗണിക്കുമെന്നാണു വിവരം. കഴിഞ്ഞ വർഷത്തെ അതേ പ്രവേശന കരാർ പിന്തുടർന്നാണ് ഈ രണ്ടു കോളജുകളും സർക്കാരുമായി ഒപ്പിട്ടത്. വ്യവസ്ഥകൾ റദ്ദാക്കിയതോടെ കരാറിൽനിന്നു പിൻമാറുകയാണെന്ന് അവർ സർക്കാരിനു കത്തു നൽകി. ഈ രണ്ടു കോളജുകളിലേക്കും അലോട്മെന്റ് നടത്തിയിട്ടില്ല.\nസർക്കാരുമായുണ്ടാക്കിയ കരാറിലെ വ്യവസ്ഥകൾ നിലനിർത്തണമെന്നാണ് എംഇഎസ് സുപ്രിം കോടതിയിൽ നൽകിയ ഹർജിയിലെ ആവശ്യം. 35% സീറ്റിലെ ഫീസ് കുറച്ചതുൾപ്പെടെ വ്യവസ്ഥകൾ നില നിർത്തി കരാറുമായി മുന്നോട്ടു പോകാനാണ് എംഇഎസിന്റെ ശ്രമം. രണ്ടാം അലോട്ട്മെന്റിൽ ഉൾപ്പെട്ട ഏതാനും സ്വാശ്രയ മെഡിക്കൽ കോളജുകളും കോടതിയെ സമീപിച്ചിട്ടുണ്ട്.\nWeb Title: Self finance medical admission crucial court verdict comes today


ലോകത്ത് കോവിഡ് മരണം 2,80,000 പിന്നിട്ടു; ഭീതിയൊഴിയാതെ അമേരിക്ക\nപ്രസിഡന്‍റ് ഡ്രംപിന്‍റെ കോവിഡ് പ്രതിരോധ പ്രവര്‍ത്തനങ്ങളെ വിമര്‍ശിച്ച് മുന് പ്രസിഡന്‍റ് ഒബാമയും രംഗത്ത്\n10 May, 2020 at 03:32 AM\nലോകത്ത് കോവിഡ് മരണം 2,80,000 പിന്നിട്ടു. രോഗ ബാധിതരുടെ എണ്ണം 41 ലക്ഷം കടന്നു. അമേരിക്കയും ബ്രിട്ടനും കോവിഡ് ഭീതിയില് തന്നെ. റഷ്യയില് കോവിഡ് ആശങ്കകള് വര്‍ധിക്കുകയാണ്.\nഅമേരിക്കയിലും ബ്രിട്ടനിലും കോവിഡ് വ്യാപനവും മരണ നിരക്കും ദിനംപ്രതി വര്‍ധിക്കുകയാണ്. അമേരിക്കയില് കോവിഡ് ബാധിതരുടെ എണ്ണം പതിമൂന്നര ലക്ഷത്തോടടുക്കുന്നു. മരണ സംഖ്യ 80000 കടന്നു. അതിനിടെ പ്രസിഡന്‍റ് ഡ്രംപിന്‍റെ കോവിഡ് പ്രതിരോധ പ്രവര്‍ത്തനങ്ങളെ വിമര്‍ശിച്ച് മുന് പ്രസിഡന്‍റ് ഒബാമയും രംഗത്തെത്തി. നിലവിലെ പ്രവര്‍ത്തനങ്ങള് അപകടമാണെന്നും സമ്പൂര്‍ണ ദുരന്തത്തിലേക്കാണ് പോകുന്നതെന്നും ഒബാമ പറഞ്ഞു.\nബ്രിട്ടണില് കോവിഡ് മരണം 31000 കടന്നു. രോഗബാധിതരുടെ എണ്ണവും വര്‍ധിക്കുന്നു. അതേസമയം ബ്രിട്ടണില് ലോക്കഡൊണ് ഇളവുകള് ഇന്ന് പ്രഖ്യാപിചേക്കും. ഫ്രാന്‍സില് നാളെ മുതല് ലോക്ക്ഡൌണ് പിന്‍വലിക്കുമെന്നാണ് സൂചന. എന്നാല് റെഡ്സോണായി തുടരുന്ന പാരീസിലെ നിയന്ത്രണങ്ങള് തുടരും.\nറഷ്യയില് രോഗവ്യാപനം വര്‍ധിക്കുന്നത് കടുത്ത ആശങ്കയാണ് ഉയര്‍ത്തുന്നത്. രോഗബാധിതര് രണ്ട് ലക്ഷത്തോട് അടുക്കുന്നു. ഇന്നലെ മാത്രം പതിനായിരത്തില് അധികം കോവിഡ് കേസുകളാണ് റിപ്പോര്‍ട്ട് ചെയ്തത്. റഷ്യന് തലസ്ഥാനമായ മോസ്കോയില് മെയ് 31 വരെ ലോക്ഡൌണ് നീട്ടി.\nബ്രസീലിലും മരണനിരക്ക് കൂടുകയാണ്. സ്പെയ്ന്, ഇറ്റലി, ഫ്രാന്‍സ് എന്നിവിടങ്ങളില് മരണനിരക്ക് കുറഞ്ഞെങ്കിലും രോഗവ്യാപനം തടയാനായിട്ടില്ല. വന് സാമ്പത്തിക പ്രതിസന്ധി മുന്നില് കണ്ട് വിവിധ യൂറോപ്യന് രാജ്യങ്ങളിലും ചൈനയിലും ലോക്ക്ഡൌണ് നിയന്ത്രണങ്ങളില് കൂടുതല് ഇളവുകള് വരുത്തിയിട്ടുണ്ട്.


U.K. - Associations - ukma_stage_show_news\nയുക്മ സ്റേറജ് ഷോയ്ക്കു വിജയകരമായ പരിസമാപ്തി\nലണ്ടന്: യുക്മ സ്റേറജ് ഷോ നാദ വിനീത ഹാസ്യം കേരളത്തില്‍നിന്നുള്ള പ്രഗല്ഭ പ്രതിഭകളെ അണി നിരത്തിക്കൊണ്ടു അദ്ഭുതകരമായ പ്രകടനകളാല് യുകെ മലയാളികളുടെ മനം കവര്‍ന്നു.\nലണ്ടന്, ലെസ്ററര്, മാഞ്ചസ്ററര് എന്നീ മൂന്നു സ്ഥലങ്ങളിലാണു ഷോ അരങ്ങേറിയത്. വിനീത് ശ്രീനിവാസന്, നാദിര്‍ഷ, വൈക്കം വിജയലക്ഷ്മി, പാഷാണം ഷാജി, കാഞ്ഞിരമറ്റം പ്രശാന്ത്, വീണ നായര്, രഞ്ജിനി ജോസ്, ജുഗ്ലെര് വിനോദ്, നാട്ടില് നിന്നുള്ള പ്രശസ്തനായ കീ ബോര്‍ഡ് പ്ളെയര്, ബിജു പൗലോസ് എന്നിവരെ കൂടാതെ യുകെയില് നിന്നുള്ള തബലിസ്ററ് വിനോദ് നവധാര എന്നിവരായിരുന്നു ടീം അംഗങ്ങള്.\nപാട്ടും സ്കിറ്റും ആവേശം ഉതിര്‍ത്ത ജുഗ്ലീങ്ങും എല്ലാം ഒത്തു ചേര്‍ന്നപ്പോള് വിസ്മയ കാഴ്ച തീര്‍ത്തു യുകെ മലയാളികളെ കൈയില് എടുക്കുകയായിരുന്നു. ലണ്ടനില് ജയ്സണ് ജോര്‍ജിന്റെ നേതൃത്വത്തില് ഫ്രണ്ട്സ് ഓഫ് ലണ്ടനും സ്വയം ഒരുമിച്ചു ചേര്‍ന്ന നടത്തിയ പരിപാടിയില് വന് ജനത്തിരക്കായിരുന്നു. ആയിരങ്ങള് തിങ്ങി നിറഞ്ഞ വേദിയില് ആവേശത്തിമിര്‍പ്പായി മാറി ആദ്യ ഷോ.\nലെസ്റററില് ലെസ്ററര് കേരള കമ്യൂണിട്ടിയുടെയും ഈസ്ററ് ആന്‍ഡ് വെസ്ററ് മിഡ്ലാന്‍ഡ്സ് യുക്മ റീജണിന്റേയും സംയുക്ത നേതൃത്വത്തില് നടന്ന ഷോ, യുക്മയുടെ സ്ററാര് സിംഗര് സീസണ് രണ്ടിന്റെ ഗ്രാന്‍ഡ് ഫൈനലായും ലെസ്റററില് മെഹര് സെന്ററില് അരങ്ങേറി.\nആയിരത്തി അറുനൂറോളം കാണികളുടെ സാന്നിധ്യത്തില് നടന്ന മത്സരം നാദിര്‍ഷ, വിനീത് ശ്രീനിവാസന്, രഞ്ജിനി ജോസ് എന്നിവര് ജഡ്ജ് ചെയ്ത പരിപാടിയില് അനു ചന്ദ്ര ഒന്നാം സ്ഥാനം നേടി. അലീന സജീഷ് രണ്ടാം സ്ഥാനവും ഡോ. വിപിന് മൂന്നാം സ്ഥാനവും സത്യനാരായണന്, സന്ദീപ് കുമാര് എന്നിവര് നാലും അഞ്ചും സ്ഥാനങ്ങളും നേടി. ജേതാക്കള്‍ക്ക് പ്രശസ്തി പത്രവും കാഷ് അവാര്‍ഡുകളും സമ്മാനിച്ചു. ഏറ്റവും അധികം ആളുകള് പങ്കെടുത്ത ഷോയും ജനശ്രദ്ധ ആകര്‍ഷിച്ചതും ലെസ്റററില് മെഹര് സെന്ററില് നടന്ന പരിപാടി ആയിരുന്നു. രണ്ടായിരത്തിലധികം ആളുകള് തിങ്ങി നിറഞ്ഞ വേദി ലെസ്ററര് കേരള കമ്യൂണിറ്റിക്ക് അഭിമാന നിമിഷങ്ങള് സമ്മാനിച്ചു. മാഞ്ചസ്റററില് എത്തിയപ്പോള് ഏറ്റവും മുന്തിയ സൗകര്യങ്ങളോടു കൂടിയ വേദി എന്ന നിലയില് ശ്രദ്ധ ആകര്‍ഷിക്കപ്പെട്ടു. യുക്മ നോര്‍ത്ത് വെസ്ററ് റീജണിന്റെ ആഭിമുഖ്യത്തില് ആയിരുന്നു മാഞ്ചസ്റററിലെ സ്റേറാക്പോര്‍ട്ടില് പരിപാടി സംഘടിപ്പിച്ചത്.\nKeywords: U.K. - Associations - ukma_stage_show_news U.K. - Associations - ukma_stage_show_news,pravasi news,malayalam news portal,malayalam news from Europe,Gulf malayalam news,American malayalam news,Canadian malayalam news,Singapore malayalam news,Australia malayalam news,Newzealand malayalam news,Malayalees News Portal,Malayali News,News for Mallus,Finance, Education, Sports, Classifieds, Current Affairs, Special & Entertainment News. Classifieds include Real Estate, Condolence, Matrimonial, Job Vacancies, Buy & Sell of products and services, Greetings. Pravasi Lokam - pravasionline.com-apravasi malayalam news portal. Malayalam Pravasi news from Europe,Gulf malayalam news,American malayalam news,Canadian malayalam news,Singapore malayalam news, Australia malayalam news,Newzealand malayalam news,Inda and other countries. Covers topics - News headlines, Finance, Education, Sports, Classifieds, Current Affairs, Special & Entertainment News. Classifieds include Real Estate, Condolence, Matrimonial, Job Vacancies, Buy & Sell of products and services, Greetings.


ഗൾഫ് രാജ്യങ്ങളിൽ നിന്ന് ഇന്ത്യക്കാരെ ഒഴിപ്പിക്കാനുള്ള ഒരുക്കങ്ങൾ പുരോഗമിക്കുന്നു - OPEN PRESS | ഓപ്പണ് പ്രസ്സ്\nഗൾഫ് രാജ്യങ്ങളിൽ നിന്ന് ഇന്ത്യക്കാരെ ഒഴിപ്പിക്കാനുള്ള ഒരുക്കങ്ങൾ പുരോഗമിക്കുന്നു\nഇന്ത്യൻ സർക്കാരും ഗൾഫ് കോ-ഓപ്പറേഷൻ കൗൺസിൽ (ജിസിസി) സംസ്ഥാനങ്ങളിലെ നയതന്ത്ര ദൗത്യങ്ങളും കുടുങ്ങിക്കിടക്കുന്ന തങ്ങളുടെ പൗരന്മാരെ വൻതോതിൽ കുടിയൊഴിപ്പിക്കുന്നതിതിനും മടങ്ങിവരുന്നതിതിനും വേണ്ടി വിപുലമായ ഒരുക്കങ്ങൾ ആരംഭിച്ചു.\nസൗദി അറേബ്യ, യുണൈറ്റഡ് അറബ് എമിറേറ്റ്സ് (യുഎഇ), കുവൈറ്റ്, ബഹ്‌റൈൻ, ഒമാൻ, ഖത്തർ എന്നിവിടങ്ങളിലെ ഇന്ത്യൻ മിഷനുകൾ തങ്ങളുടെ പൗരന്മാരുടെ മടങ്ങിവരവിനായി രജിസ്ട്രേഷൻ ആരംഭിച്ചു. ജിസിസി രാജ്യങ്ങളിൽ കുടുങ്ങിക്കിടക്കുന്ന പൗരന്മാരെ തിരിച്ചുകൊണ്ടുവരാൻ തയ്യാറാക്കണമെന്ന് ഇന്ത്യൻ വ്യോമസേനയ്ക്കും നാവികസേനയ്ക്കും നൽകിയ നിർദേശത്തിനെ തുടർന്ന് ആണ് തയ്യാറെടുപ്പുകൾ.\nജിസിസി രാജ്യങ്ങളിൽ ഇന്ത്യക്കാരെ തിരിച്ചയക്കുന്നതിനായി പ്രാദേശിക അധികാരികളുമായി ബന്ധപ്പെട്ടിരിക്കുകയാണെന്ന് ഇന്ത്യയുടെ വിദേശകാര്യ മന്ത്രി എസ്. ജയ്‌ശങ്കർ പറഞ്ഞു. എട്ട് ദശലക്ഷത്തിലധികം ഇന്ത്യക്കാർ ഗൾഫ് രാജ്യങ്ങളിൽ ജോലി ചെയ്യുകയും താമസിക്കുകയും ചെയ്യുന്നതായാണ് കണക്കുകൾ.\nഎല്ലാവിധ തയ്യാറെടുപ്പുകളുമായി സൗദി\nസൗദി അറേബ്യയിലെ ഇന്ത്യൻ എംബസി, ഇന്ത്യയിലേക്ക് മടങ്ങിപ്പോകാൻ ആഗ്രഹിക്കുന്ന തങ്ങളുടെ പൗരന്മാർക്ക് അപേക്ഷാ ഫോം പൂരിപ്പിക്കാൻ നിർദ്ദേശം നൽകിയിട്ടുണ്ടെന്നും അധികൃതർ യാത്രാ നിയന്ത്രണങ്ങൾ നീക്കുമ്പോൾ അവരുടെ യാത്ര സുഗമമാക്കുമെന്നും അറിയിച്ചു. മറ്റ് ഗൾഫ് രാജ്യങ്ങളിലെ എംബസികളും സമാനമായ ഉപദേശങ്ങൾ നൽകിയിട്ടുണ്ട്.\nഡാറ്റ ശേഖരിക്കുക മാത്രമാണ് ലക്ഷ്യമെന്നും ഇന്ത്യയിലേക്കുള്ള വിമാന സർവീസുകൾ പുനരാരംഭിക്കുന്നത് സംബന്ധിച്ച് ഇതുവരെ തീരുമാനമെടുത്തിട്ടില്ലെന്നും റിയാദ് എംബസി പത്രക്കുറിപ്പിൽ അറിയിച്ചു.\nഇക്കാര്യത്തിൽ ഇന്ത്യൻ സർക്കാർ ഒരു തീരുമാനം എടുക്കുമ്പോൾ എംബസി ഇന്ത്യൻ പൗരന്മാരെ തിരിച്ചയക്കുന്നതുമായി ബന്ധപ്പെട്ട് ഒരു പ്രഖ്യാപനം നടത്തും. ഇന്ത്യൻ തൊഴിലാളിയോ അവന്റെ കുടുംബാംഗങ്ങളോ ഉൾപ്പെടെ ഓരോ വ്യക്തിക്കും പ്രത്യേക ഫോമുകൾ പൂരിപ്പിക്കേണ്ടതുണ്ടെന്നും പ്രസ്താവനയിൽ പറയുന്നു. .\nഇന്ത്യൻ സർക്കാരിന്റെ നിർദേശങ്ങൾക്കനുസൃതമായി കുടുങ്ങിക്കിടക്കുന്ന ഇന്ത്യക്കാരെ ഒഴിപ്പിക്കുന്നതിനുള്ള രീതികൾ നടപ്പാക്കാനുള്ള ശ്രമത്തിലാണ് എംബസി പ്രസ്താവനയിൽ ചൂണ്ടിക്കാട്ടി.\nജിദ്ദയിലെ എംബസിയും കോൺസുലേറ്റ് ജനറലും സ്ഥിതിഗതികൾ സൂക്ഷ്മമായി നിരീക്ഷിക്കുകയും ഇന്ത്യൻ പൗരന്മാരുടെ ക്ഷേമം ഉറപ്പാക്കാൻ ആവശ്യമായ എല്ലാ നടപടികളും കൈക്കൊള്ളുകയും ചെയ്യുന്നു.\nആവശ്യമുള്ള ഇന്ത്യക്കാർക്ക് ഭക്ഷണം, മരുന്നുകൾ, മറ്റ് അടിയന്തിര സഹായം എന്നിവ വിതരണം ചെയ്യുന്നതിന് ആവശ്യമായ എല്ലാ നടപടികളും മിഷനുകൾ സ്വീകരിച്ചിട്ടുണ്ട്, ഇത് രാജ്യത്തുടനീളമുള്ള പ്രധാന കമ്മ്യൂണിറ്റി ഓർഗനൈസേഷനുകളുടെ സന്നദ്ധപ്രവർത്തകരുമായി ഏകോപിപ്പിക്കുകയും സഹകരിക്കുകയും ചെയ്യുന്നു.\nതൊഴിലാളികളുടെ ആരോഗ്യം, പ്രത്യേകിച്ച് ലേബർ ക്യാമ്പുകളിൽ കൃത്യമായ നിരീക്ഷണം നടത്താനും അവരുടെ ആരോഗ്യവും സുരക്ഷയും ഉറപ്പുവരുത്തുന്നതിനായി മറ്റെല്ലാ മുൻകരുതലുകളും പ്രതിരോധ നടപടികളും സ്വീകരിക്കാനും ഇന്ത്യൻ തൊഴിലാളികളെ നിയോഗിച്ച രാജ്യത്തെ എല്ലാ പ്രധാന കമ്പനികളുമായും എംബസി ബന്ധപ്പെട്ടിട്ടുണ്ട്.\nഇന്ത്യൻ സർക്കാർ തയ്യാറാക്കിയ പദ്ധതി പ്രകാരം, രാജ്യവ്യാപകമായി ലോക്ക്ഡൗൺ നിയന്ത്രണങ്ങൾ നീട്ടുന്നില്ലെങ്കിൽ ഗൾഫിൽ നിന്നുള്ള ആദ്യത്തെ വാണിജ്യ വിമാനങ്ങൾ മെയ്3ന് ശേഷം ആരംഭിക്കാം.\nINS Jalashwa, ഒരു ഉഭയകക്ഷി ആക്രമണ കപ്പൽ, രണ്ട് മഗർ ക്ലാസ് ടാങ്ക് ലാൻഡിംഗ് കപ്പലുകൾ എന്നിവ പലായനം ചെയ്യുന്നതിനായി തയ്യാറെടുക്കുന്നതായി ഇന്ത്യയുടെ ഐ‌എ‌എൻ‌എസ് റിപ്പോർട്ട് ചെയ്തു.\nമൊത്തം 2,000 ആളുകളുടെ ശേഷിയുള്ള ഈ കപ്പലുകൾ കൊറോണ വൈറസ് കേസുകൾ സാമൂഹിക അകലം പാലിക്കൽ, ശുചിത്വം എന്നിവ കൈകാര്യം ചെയ്യുന്നതിനുള്ള സ്റ്റാൻഡേർഡ് പ്രോട്ടോക്കോളുകൾ അനുസരിച്ച് ക്രമീകരണങ്ങൾ ആരംഭിച്ചു.\nകൊറോണ വൈറസ് ബാധിത രാജ്യങ്ങളായ ചൈന, ജപ്പാൻ, ഇറാൻ, ഇറ്റലി, കുവൈറ്റ് എന്നിവിടങ്ങളിൽ നിന്ന് ജനുവരി മുതൽ ഇന്ത്യൻ വ്യോമസേന പൗരന്മാരെ ഒഴിപ്പിക്കുകയാണ്. സി -17 ഗ്ലോബ് മാസ്റ്റർ, സി -130 എന്നിവ ആവശ്യമുള്ളപ്പോഴെല്ലാം ഉപയോഗിക്കാൻ കഴിയുന്ന സ്റ്റാൻഡ്‌ബൈയിൽ സൂക്ഷിച്ചിട്ടുണ്ടെന്ന് ഫോഴ്‌സ് വ്യക്തമാക്കി. ജിസിസി രാജ്യങ്ങളിൽ നിന്ന് കുടുങ്ങിക്കിടക്കുന്ന ഇന്ത്യക്കാരെ എടുക്കുന്നതിനായി എയർ ഇന്ത്യ വിമാനങ്ങളും സ്റ്റാൻഡ്‌ബൈയിൽ സൂക്ഷിക്കുന്നു.\nevacuation gulf indian repatriate


ലോക് ഡൗണ് കാലത്ത് വയനാട്ടിന് മൂന്നു ബാറുകള് കൂടി | www.vyganews.com\nലോക് ഡൗണ് കാലത്ത് വയനാട്ടിന് മൂന്നു ബാറുകള് കൂടി\nതിരുവനന്തപുരം : കൊറോണ വൈറസ് വ്യാപനം തടയുകയാണ് മുഖ്യലക്ഷ്യമെങ്കിലും ഇതിനൊപ്പം സര്‍ക്കാര് കാര്യങ്ങള് മുറപോലെ നടക്കുന്നുണ്ട്. ലോക് ഡൗണ് ...\nതിരുവനന്തപുരം : കൊറോണ വൈറസ് വ്യാപനം തടയുകയാണ് മുഖ്യലക്ഷ്യമെങ്കിലും ഇതിനൊപ്പം സര്‍ക്കാര് കാര്യങ്ങള് മുറപോലെ നടക്കുന്നുണ്ട്. ലോക് ഡൗണ് വേളയില് വയനാട്ടില് മൂന്നു ബാറുകള് കൂടി സര്‍ക്കാര് അനുവദിച്ചു.\nകല്‍പ്പറ്റയില് ഒരു ബാറും സുല്‍ത്താന് ബത്തേരിയില് രണ്ടു ബാറുകളും അനുവദിച്ചു. ലോക് ഡൗണ് കഴിയുന്ന മുറയ്ക്കു ബാറുകള് തുറക്കും.\nഇപ്പോള് വയനാട്ടില് ആറ് ബാറുകളുണ്ട്. ഇതു കൂടാതെ ബിവറേജസ് കോര്‍പറേഷന്റെ അഞ്ച് വിദേശ മദ്യ വില്പന കേന്ദ്രങ്ങളുമുണ്ട്.\nKeywords: Kerala, Wayanadu, Lockdown, Bar Hotels\nwww.vyganews.com: ലോക് ഡൗണ് കാലത്ത് വയനാട്ടിന് മൂന്നു ബാറുകള് കൂടി


Dileep, Viji Thampi, Nadodi Mannan, Ananya, Anjali, ദിലീപ്, നാടോടി മന്നന്, അനന്യ, അഞ്ജലി - Malayalam Filmibeat\nഅനന്യയും അഞ്ജലിയും ദിലീപിനൊപ്പം\n| Published: Friday, November 11, 2011, 14:46 [IST]\nദിലീപിനെ നായകനാക്കി വിജി തമ്പി സംവിധാനം ചെയ്യുന്ന നാടോടി മന്നനില് രണ്ട് നായികമാര്. അഴിമതിയും കുറ്റകൃത്യങ്ങളും നിറഞ്ഞ നഗരത്തിന്റെ മേയറായി ദിലീപ് വേഷമിടുന്ന ചിത്രം ഉടന് തുടങ്ങുമെന്നാണ് റിപ്പോര്‍ട്ടുകള്. കൃഷ്ണ പൂജപ്പുരയാണ് ചിത്രത്തിന്റെ തിരക്കഥയൊരുക്കുന്നത്.\nഏതാണ്ട് ഒരു വര്‍ഷം മുമ്പാണ് നാടോടി മന്നനില് അഭിനയിക്കാന് ദിലീപ് കരാറൊപ്പിട്ടത്. ഇപ്പോള് ശ്യാമപ്രസാദ് ചിത്രത്തിന്റെ ഷൂട്ടിങ് പൂര്‍ത്തിയാക്കി നവംബര് 25ന് നാടോടി മന്നന് തുടങ്ങാനാണ് ദിലീപ് തീരുമാനിച്ചിരിയ്ക്കുന്നത്.\nതമിഴ്‌നാടിനൊപ്പം കേരളത്തിലും വന്‍വിജയം നേടിയ എങ്കൈയും എപ്പോതും എന്ന ചിത്രത്തില് തകര്‍പ്പന് പ്രകടനം കാഴ്ചവച്ച അനന്യ, അഞ്ജലി എന്നിവരെയാണ് വിജി തമ്പി തന്റെ ചിത്രത്തിലേക്ക് കാസ്റ്റ് ചെയ്തിരിയ്ക്കുന്നത്. ചിത്രം ഫിലിംസിന്റെ ബാനറില് വിഎസ് സുഭാഷ് നിര്‍മിയ്ക്കുന്ന നാടോടി മന്നന്റെ ലൊക്കേഷന് കൊച്ചിയാണ്.\nRead more about: dileep viji thampi nadodi mannan ananya anjali ദിലീപ് നാടോടി മന്നന് അനന്യ അഞ്ജലി\nDileep hasayear back signed up to do Viji Thampi’s Nadodi Mannan. In the film Dileep plasayoung man who due to certain political machinations becomes the Mayor ofacity where corruption and crime rate are high\nStory first published: Friday, November 11, 2011, 14:46 [IST]


ജൂനിയർ വോളിബോൾ ചാന്പ്യൻഷിപ്പ് : Deepika.com Nattu Visesham\nജൂനിയർ വോളിബോൾ ചാന്പ്യൻഷിപ്പ്\nThursday, October 24, 2019 12:48 AM IST\nവടക്കഞ്ചേരി: ജില്ലാ ജൂണിയർ വോളിബോൾ ചാന്പ്യൻഷിപ്പ് മത്സരങ്ങൾ കെബിസി ക്ലബിന്‍റെ ആഭിമുഖ്യത്തിൽ നവംബർ രണ്ട്, മൂന്ന് തീയതികളിലായി കിഴക്കഞ്ചേരി ഗവണ്‍മെന്‍റ് ഹയർ സെക്കൻഡറി സ്കൂൾ ഗ്രൗണ്ടിൽ നടക്കും.\n2002നുശേഷം ജനിച്ച ആണ്‍കുട്ടികൾക്കും പെണ്‍കുട്ടികൾക്കും മത്സരത്തിൽ പങ്കെടുക്കാം. താത്പര്യമുള്ള ക്ലബുകൾ 25നുമുന്പായി സെക്രട്ടറിയുടെ വശം രജിസ്റ്റർ ചെയ്യേണ്ടതാണ്.\nഎറണാകുളത്തു നടക്കുന്ന സംസ്ഥാന ജൂണിയർ ചാന്പ്യൻഷിപ്പിൽ പങ്കെടുക്കേണ്ട ജില്ലാ ജൂണിയർ ടീമുകളെ ഈ ചാന്പ്യൻഷിപ്പിൽനിന്നും തെരഞ്ഞെടുക്കും. വിവരങ്ങൾക്ക് ആർ.സ്വാമിനാഥൻ, സെക്രട്ടറി, 9497 712 923 എന്ന നന്പറിൽ ബന്ധപ്പെടണം.


‘ശശീന്ദ്രനെതിരായ കേസ് പിന്‍വലിച്ചാല് നിയമപരമായി നേരിടും’ : പ്രതിപക്ഷ നേതാവ് – Jaihind TV\n‘ശശീന്ദ്രനെതിരായ കേസ് പിന്‍വലിച്ചാല് നിയമപരമായി നേരിടും’ : പ്രതിപക്ഷ നേതാവ്\nകൊച്ചി : മന്ത്രി എ.കെ ശശീന്ദ്രനെതിരായ കേസ് പിൻവലിച്ചാൽ നിയമപരമായി നേരിടുമെന്ന് പ്രതിപക്ഷ നേതാവ് വി.ഡി സതീശൻ. കൊവിഡാനന്തര ചികിത്സക്ക് പണം ഇടാക്കാനുള്ള തീരുമാനത്തിൽ നിന്നും സർക്കാർ പിന്മാറണമെന്നും പ്രതിപക്ഷ നേതാവ് കൊച്ചിയിൽ പറഞ്ഞു. ഇതിനെതിരെ ശക്തമായ സമര പരിപാടികളുമായി രംഗത്തുണ്ടാകുമെന്നും അദ്ദേഹം വ്യക്തമാക്കി.\nകുണ്ടറ പീഡന പരാതി കേസിൽ മന്ത്രി എ.കെ ശശീന്ദ്രന് കുറ്റക്കാരനല്ലെന്ന നിയമോപദേശമാണ് പൊലീസിന് ലഭിച്ചത്. പരാതിക്കാരിയുടെ അച്ഛനോട് നല്ല നിലയിൽ പരിഹരിക്കണം എന്നാണ് മന്ത്രി പറഞ്ഞതെന്നും മലയാളം നിഘണ്ടു പ്രകാരം പരിഹരിക്കുക എന്ന വാക്കിന് നിവൃത്തി വരുത്തുക, കുറവ് തീർക്കുക എന്നതാണ് അർത്ഥമെന്നും നിയമോപദേശത്തിൽ ചൂണ്ടിക്കാട്ടിയിട്ടുണ്ട്.\nഇരയുടെ പേരോ പരാമർശമോ മന്ത്രി നടത്തിയിട്ടില്ലെന്നും കേസ് പിൻവലിക്കണമെന്നോ ഭീഷണിയോ ഇല്ലാത്ത സാഹചര്യത്തിൽ മന്ത്രി കുറ്റക്കാരനല്ലെന്നുമാണ് പൊലിസിന് നിയമോപദേശം ലഭിച്ചിരിക്കുന്നത്. ജില്ലാ ഗവൺമെന്‍റ് പ്ളീഡർ ആർ സേതുനാഥൻപിള്ള ശാസ്താംകോട്ട ഡിവൈഎസ്പിക്ക് നിയമോപദേശം കൈമാറി.


‘ഫലസ്തീന് കൂടെയാണ്, ഇസ്രായേലിനെ രാജ്യമായി അംഗീകരിക്കില്ല’; ഇസ്രായേല് അത്‌ലറ്റുകളെ രാജ്യത്ത് പ്രവേശിക്കാന് അനുവദിക്കില്ലെന്ന് മലേഷ്യ\n12 Jan, 2019 at 03:35 PM\nഇസ്രായേല് അത്‌ലറ്റുകളെ ലോക പാരാ നീന്തല് ചാമ്പ്യന്‍ഷിപ്പിന് രാജ്യത്ത് കടക്കാന് അനുവദിക്കില്ലെന്ന് മലേഷ്യ. 2019ലെ ലോക പാരാ നീന്തല് ചാമ്പ്യന്‍ഷിപ്പ് മലേഷ്യയിലെ കുച്ചിങ്ങ്, ബോര്‍ണിയോ എന്നിവിടങ്ങളിലാണ് സംഘടിപ്പിക്കുന്നത്. ജൂലൈ 29 തൊട്ട് ആഗസ്റ്റ്4വരെയാണ് ടോക്കിയോവില് വെച്ച് നടക്കുന്ന 2020 പാരാ ഒളിംപിക്സിനുള്ള ക്വാളിഫിയിങ്ങ് മല്‍സരങ്ങള് മലേഷ്യയില് നടക്കുന്നത്.\n‘രാജ്യത്തേക്ക് പ്രവേശിക്കാന് ഞങ്ങള് അനുവദിക്കില്ല, അത് കുറ്റമാണ്’; മലേഷ്യന് പ്രധാനമന്ത്രി മഹാത്തിര് മുഹമ്മദ് മാധ്യമങ്ങളോട് പറഞ്ഞു. ഫലസ്തീന്റെ സ്വാതന്ത്രത്തിന് വേണ്ടി ശക്തമായി പിന്തുണക്കുന്ന രാജ്യമാണ് മലേഷ്യ. ഇസ്രായേലുമായി ഒരു തരത്തിലുമുള്ള നയതന്ത്ര ബന്ധത്തിനും തയ്യാറാകാത്ത രാജ്യം കൂടിയാണ് മലേഷ്യ. ഇസ്രായേലിനെ രാജ്യമായി പോലും അംഗീകരിക്കില്ല എന്നാണ് മലേഷ്യയുടെ നിലപാട്. ഇസ്രായേല് ടീമിന് വിസ അനുവദിക്കില്ലെന്ന നിലപാടിലാണ് മലേഷ്യയിപ്പോള്.\nഇതിന് മുന്‍പും മലേഷ്യ ഇസ്രായേല് കളിക്കാര്‍ക്ക് രാജ്യത്ത് വിലക്കേര്‍പ്പെടുത്തിയിട്ടുണ്ട്. അന്താരാഷ്ട്ര തുഴച്ചില് മല്‍സരവും ടെന്നീസ് ടൂര്‍ണമെന്റും മലേഷ്യയില് നടന്നപ്പോഴും ഇതേ നിലപാടായിരുന്നു രാജ്യം സ്വീകരിച്ചത്. അന്താരാഷ്ട്ര ഒളിംപിക് കമ്മിറ്റിയുടെയും ഇസ്രായേല് ഒളിംപിക് കമ്മിറ്റിയുടെയും സമ്മര്‍ദ്ദത്തെ മറികടന്നാണ് മലേഷ്യ വിലക്ക് പ്രഖ്യാപിച്ചത്. ‘അവര്‍ക്ക് വേണമെങ്കില് ഞങ്ങളില് നിന്നും ചാമ്പ്യന്‍ഷിപ്പ് തിരിച്ചെടുക്കാം, എന്നാല് അവര് അങ്ങനെ ചെയ്യട്ടെ.’; മഹാതിര് പറഞ്ഞു.\nഇസ്രായേലിന്റെ ഫലസ്തീന് അധിനിവേശത്തിന്റെ ശക്തരായ വിമര്‍ശകരാണ് മലേഷ്യ.


കരാറുകാരുടെ ഭീഷണി സര്‍ക്കാരിനോട് വേണ്ട ; ലൈസന്‍സ് റദ്ദാക്കുമെന്ന് മന്ത്രി സുധാകരന്റെ മുന്നറിയിപ്പ് - Samakalika Malayalam\nകരാറുകാരുടെ ഭീഷണി സര്‍ക്കാരിനോട് വേണ്ട ; ലൈസന്‍സ് റദ്ദാക്കുമെന്ന് മന്ത്രി സുധാകരന്റെ മുന്നറിയിപ്പ്\nBy സമകാലിക മലയാളം ഡെസ്‌ക് | Published: 26th November 2017 02:46 PM |\nLast Updated: 26th November 2017 02:46 PM | A+A A- |\nമലപ്പുറം : ജിഎസ്ടിയുടെ പേരില് കരാറുകാരുടെ ഭീഷണി സര്‍ക്കാരിനോട് വേണ്ടെന്ന് പൊതുമരാമത്ത് മന്ത്രി ജി സുധാകരന്. ജിഎസ്ടിയുടെ പേരുപറഞ്ഞ് ജനങ്ങളെ ബുദ്ധിമുട്ടിക്കാന് കഴിയില്ല. ഇതിന്റെ പേരില് സര്‍ക്കാരിനെതിരെ ഭീഷണിയുമായി വന്നാല്, ഇത്തരക്കാരുടെ ലൈസന്‍സ് റദ്ദാക്കുമെന്ന് മന്ത്രി മുന്നറിയിപ്പ് നല്‍കി.\nജിഎസ്ടിയുടെ പേരില് സംസ്ഥാനത്തെ പൊതുമരാമത്ത് പണികള് മുടങ്ങുന്ന സാഹചര്യത്തിലാണ് കരാറുകാര്‍ക്കെതിരെ മന്ത്രി രംഗത്തെത്തിയത്. കരാറുകാര് പിടിവാശി അവസാനിപ്പിക്കണം. അനുരഞ്ജനവും സമാധാനവുമാണ് കരാറുകാര് സ്വീകരിക്കേണ്ടത്. ഇല്ലെങ്കില് അവരുടെ സ്വത്തു വിവരങ്ങള് അടക്കം അന്വേഷിക്കുമെന്നും മന്ത്രി പറഞ്ഞു.\nകരാറുകാര് പ്രാദേശിക രാഷ്ട്രീയ കളി അവസാനിപ്പിക്കണമെന്നും മന്ത്രി ജി സുധാകരന് ആവശ്യപ്പെട്ടു. ദേശീയപാതയില് രാമനാട്ടുകരയിലെ ഫ്‌ളൈ ഓവര് നിര്‍മ്മാണ പ്രവര്‍ത്തനം മന്ത്രി നേരിട്ട് കണ്ട് വിലയിരുത്തി.രാത്രിയിലും പണി നടത്തുന്ന ഉദ്യോഗസ്ഥരെയും തൊഴിലാളികളെയും മന്ത്രി ജി സുധാകരന് അഭിനന്ദിച്ചു.\ng sudhakaran pwd contractors


സംവിധായകൻ തമ്പി കണ്ണന്താനത്തിനു ജന്മനാട്ടിൽ ആയിരങ്ങളുടെ യാത്രമൊഴി. - ovsonline.in\nഎന്തുകൊണ്ട് കുറവിലങ്ങാട് സമ്മേളനം പ്രഹസനമാകുന്നു?\nപരുമല സെമിനാരി അസിസ്റ്റൻറ് മാനേജർ ജോസഫ് റമ്പാച്ചൻ കർത്താവിൽ നിദ്ര പ്രാപിച്ചു\nയു.എ.ഇയിലെ 1400 വര്‍ഷം പഴക്കമുള്ള ക്രിസ്ത്യന് മേഖല തുറന്നുകൊടുത്തു\nഒരു വടിയും കുറെ വെടിയും: ഡോ. എം. കുര്യന് തോമസ്\nപന്തിരു തൂണുകളീ ധരയേ താങ്ങുന്നു\nOrthodox vishwasa samrakshakan, Indian Orthodox Church News, Malankara Church News\nസംവിധായകൻ തമ്പി കണ്ണന്താനത്തിനു ജന്മനാട്ടിൽ ആയിരങ്ങളുടെ യാത്രമൊഴി.\nOctober 5, 2018 October 5, 2018 Abin Abraham\nകാഞ്ഞിരപ്പള്ളി∙ സംവിധായകൻ തമ്പി കണ്ണന്താനത്തിന് ജന്മനാട്ടിൽ അന്ത്യവിശ്രമം. മഴയെ അവഗണിച്ചും തടിച്ചു കൂടിയ വൻ ജനാവലിയുടെ സാന്നിധ്യത്തിൽ തമ്പി കണ്ണന്താനത്തിന്റെ മൃതദേഹം പാറത്തോട് സെന്റ് ജോർജ് ഗ്രേസി മെമ്മോറിയിൽ പള്ളിയിലെ കുടുംബക്കല്ലറയിൽ സംസ്കരിച്ചു.\nരണ്ടിന് വസതിയിൽ സംസ്കാര ശുശ്രൂഷകൾ ആരംഭിച്ചു. ഓർത്തഡോക്സ് സഭ സുന്നഹദോസ് സെക്രട്ടറി ഡോ.യൂഹാനോൻ മാർ ദിയസ്‌ക്കോറസ് മുഖ്യ കാർമികത്വം വഹിച്ചു. ഭദ്രാസന സെക്രട്ടറി ഫാ. പി.കെ കുര്യാക്കോസ് , ജോസഫ് റമ്പാൻ, ഫാ. മാത്യു വർഗീസ് എന്നിവർ സഹകാർമ്മികരായി. തുടന്ന് പാറത്തോട് സെന്റ് ജോർജ് കാതോലിക്കേറ്റ് സെന്ററിൽ എത്തിച്ചു ശുശ്രൂഷകൾ നടത്തിയ ശേഷം പാറത്തോട് സെന്റ് ജോർജ് ഗ്രേസി മെമ്മോറിയൽ പള്ളിയിലായിരുന്നു സംസ്കാരം.\nകഴിഞ്ഞ ദിവസം കൊച്ചിയിൽ അന്തരിച്ച തമ്പി കണ്ണന്താനത്തിന്റെ മൃതദേഹം ഇന്നലെ രാവിലെ എട്ടിന് പാറത്തോട്ടിലെ തറവാട്ടുവീട്ടിൽ എത്തിച്ചു. രാവിലെ 10-ന് പാറത്തോട് ടൗണിനു സമീപത്തെ തറവാട്ടുവീട്ടിൽ മൃതദേഹം പൊതുദർശനത്തിനു വെച്ചപ്പോൾ സമൂഹത്തിന്റെ നാനാതുറകളിലുള്ള ആയിരകണക്കിനു ആളുകൾ അന്തിമോപചാരം അർപ്പിക്കാനായി എത്തി.\nസുരേഷ് ഗോപി എംപി ,ഭാര്യ രാധിക, ആന്റോ ആന്റണി എം.പി, എംഎൽഎ മാരായ പി.സി ജോർജ്, സുരേഷ് കുറുപ്പ് , മുൻ എം.പി. പി.സി.ചാക്കോ, മുൻ എംഎൽഎ ജോസഫ് എം പുതുശ്ശേരി ,സിപിഎം സംസഥാന സെക്രട്ടേറിയറ്റ് അംഗം കെ.ജെ.തോമസ്, ചലച്ചിത്ര സംവിധായകരായ ഭദ്രൻ, ഹരികുമാർ, ജി.എസ് വിജയൻ, തിരക്കഥാ കൃത്ത് ഡെന്നീസ് ജോസഫ്, നിർമ്മാതാക്കളായ കിരീടം ഉണ്ണി, കല്ലിയൂർ ശശി, രജപുത്ര രജ്ഞിത്, സജി നന്ത്യാട്ട്, ജൂബിലി ജോയി, മാണി സി കാപ്പൻ, നടൻ ചാലി പാല എന്നിവർ വസതിയിലെത്തി അന്തിമോചാരമർപ്പിച്ചു.\nകോടതി വിധി ലംഘിച്ചു വീണ്ടും യാക്കോബാ വിഭാഗം\nമൃതദേഹം സംസ്കരിക്കുന്നതിനു പരേതന്റെ വിശ്വാസം അനുസരിച്ചാകണം എന്ന് നിർബന്ധം പിടിക്കുന്ന യാക്കോബായ വിഭാഗം ശവ സംസ്കാരത്തിന് ഓർത്തഡോക്സ് വൈദീകർ പള്ളിയിൽ വരുന്നത് തടഞ്ഞത് അവരുടെ ഇരട്ടത്താപ്പ് വെളിപ്പെടുത്തുന്നു . വ്യക്തമായ കോടതി വിധി ഉണ്ടായിട്ടും വൈദികനെ സെമിത്തേരിയിൽ ശ്രിശൂക്ഷക്ക് പ്രവേശിപ്പിക്കാൻ യാക്കോബാ വിഭാഗം അനുവദിച്ചില്ല. 1934 ഭരണഘടനാ പ്രകാരം ഭരിക്കപ്പെടേണ്ട ദേവാലയം ആണ് പാറത്തോട് സെന്റ് ജോർജ് ഗ്രേസി മെമ്മോറിയൽ ഇടവക.\nസംവിധായകനും നടനും നിർമാതാവുമായ തമ്പി കണ്ണന്താനം അന്തരിച്ചു.\n← പരുമല പള്ളി പെരുന്നാളിന് ഒരുക്കങ്ങൾ ആരംഭിക്കുന്നു\nമെൽബൺ സെൻറ് .മേരീസ് ഇന്ത്യൻ ഓർത്തഡോക്സ് കത്തീഡ്രലിൽ ഒവിബിഎസ് സമാപിച്ചു. →\nമലങ്കര സഭ തർക്കത്തേക്കുറിച്ചു ശരിയായ വസ്തുത എന്താണ്?\nFebruary 25, 2016 Aju Mathew 0\nഡിനു ബെന്നിക്ക് ഹൃദയം നിറഞ്ഞ പ്രാർത്ഥനാശംസകൾ\nDecember 13, 2017 jaison Jacob 0\nപെരുമ്പാവൂർ പള്ളി:യാക്കോബായ ഹർജികൾ ചെലവ് സഹിതം തള്ളി\nOctober 11, 2018 Allen George 0\nഅഖില മലങ്കര ഡോക്യൂമെന്ററി മത്സരം\nമലങ്കര സഭയിലെ കക്ഷി പിരിച്ചിലും കണ്ടനാട് പള്ളിയും – ചില ഓർമ്മക്കുറിപ്പുകൾ


kevin pietersen: ലോകകപ്പിൽ ആര് ജേതാക്കളാവും? പ്രവചനവുമായി കെവിൻ പീറ്റേഴ്സൺ!! - former england captain kevin pietersen says australia will win t20 world cup 2021 | Samayam Malayalam\nformer england captain kevin pietersen says australia will win t20 world cup 2021\nsreejith t | Samayam Malayalam | Updated: Nov 13, 2021, 3:43 PM\nഓസ്ട്രേലിയയും ന്യൂസിലൻഡും തമ്മിലുള്ള ടി20 ലോകകപ്പ് ഫൈനലിൽ ആര് ജയിക്കുമെന്ന് പ്രവചിച്ച് കെവിൻ പീറ്റേഴ്സൺ. ഞായറാഴ്ച വൈകീട്ടാണ് പുതിയ ജേതാക്കളെ നിർണയിക്കുന്ന മത്സരം നടക്കുക.\nലോകകപ്പ് വിജയികളെ പ്രവചിച്ച് പീറ്റേഴ്സൺ\nഓസ്ട്രേലിയയും ന്യൂസിലൻഡും തമ്മിൽ ഫൈനൽ\nപാകിസ്ഥാനെ തോൽപ്പിച്ചാണ് ഓസീസ് ഫാൈനലിലെത്തിയത്\nടി20 ലോകകപ്പിൽ കന്നിക്കിരീടം ലക്ഷ്യമിട്ട് ഇറങ്ങുകയാണ് ഓസ്ട്രേലിയും ന്യൂസിലൻഡും. ഇരുവരും ഏറ്റുമുട്ടുമ്പോൾ ഓസ്ട്രേലിയക്കാണ് മേൽക്കൈ ഉള്ളതെന്ന് മുൻ ഇംഗ്ലണ്ട് നായകൻ കെവിൻ പീറ്റേഴ്സൺ. ടീം എന്ന നിലയിൽ മികച്ച ഒത്തിണക്കവും പ്രതിഭാശാലികളും ഉണ്ടെങ്കിലും ന്യൂസിലൻഡിന് ഫൈനലിൽ ഓസ്ട്രേലിയയെ തോൽപ്പിക്കാൻ സാധിക്കില്ലെന്നാണ് പീറ്റേഴ്സൺ തൻെറ ബ്ലോഗിൽ എഴുതിയിരിക്കുന്നത്.\n"ന്യൂസിലൻഡ് ദൌർബല്യങ്ങളൊന്നുമില്ലാത്ത ടീമാണ്. എന്നാൽ ഞാൻ ഓസ്ട്രേലിയക്കൊപ്പമാണുള്ളത്. ഇരുടീമുകളും ഫൈനലിൽ നേർക്ക് നേർ വന്നപ്പോൾ ഓസ്ട്രേലിയയാണ് മേൽക്കൈ നേടാറുള്ളത്. ആ ചരിത്രം ഇവിടെയും ആവർത്തിക്കാനാണ് സാധ്യത. 2015 ലോകകപ്പിൽ മെൽബണിൽ സംഭവിച്ചത് അതാണ്. ഞായറാഴ്ച ഓസ്ട്രേലിയ കപ്പ് നേടിയാൽ എനിക്ക് അത്ഭുതം തോന്നില്ല," പീറ്റേഴ്സൺ പറഞ്ഞു.\nഇന്ത്യൻ താരമല്ല, ലോകക്രിക്കറ്റിൽ ഇനി അവൻെറ കാലമാണെന്ന് ഗാവസ്‌കര്!!\nനിർണായക ഘട്ടത്തിൽ ഏറ്റവും മികച്ച പ്രകടനം പുറത്തെടുക്കുന്ന ടീമാണ് ഓസ്ട്രേലിയ. പ്രധാന ടൂർണമെൻറിൽ സെമിഫൈനൽ വരെ അവരെത്തിയെങ്കിൽ ഇനി അവരെ തോൽപ്പിക്കുക എളുപ്പമാവില്ല. ഡേവിഡ് വാർണർ അടക്കമുള്ളവരുടെ ശരീരഭാഷ ചാമ്പ്യൻമാരുടേതാണെന്നും പീറ്റേഴ്സൺ പറഞ്ഞു. ഐപിഎല്ലിൽ മോശം ഫോമിലായിരുന്ന വാർണർ ലോകകപ്പിൽ തിളങ്ങിയിട്ടുണ്ട്.6മത്സരങ്ങളിൽ നിന്ന് 236 റൺസ് നേടിയ വാർണർ റൺവേട്ടയിൽ നാലാം സ്ഥാനത്താണുള്ളത്.\nആര്‍ട്ടിക്കിള് ഷോഏത് ടീം ലോകകപ്പ് നേടിയാലും അത് ചരിത്രമാവും; അപൂർവ നേട്ടത്തിനരികെ ന്യൂസിലൻഡ്!!\nന്യൂസിലൻഡ് ടി20 ലോകകപ്പ് 2021 ഓസ്ട്രേലിയ t20 world cup final t20 world cup 2021 kevin pietersen australia vs new zealand aus vs nz final\nWeb Title : former england captain kevin pietersen says australia will win t20 world cup 2021


ഇത് പാഷൻ ഫ്രൂട്ട് സീസൺ: അറിഞ്ഞു വച്ചോളൂ ഇതിന്റെ അതിശയിപ്പിക്കുന്ന ആരോഗ്യ ഗുണങ്ങൾ - മലയാളം ഇ മാഗസിൻ.കോം\nAgro & FarmingHealth\nഇത് പാഷൻ ഫ്രൂട്ട് സീസൺ: അറിഞ്ഞു വച്ചോളൂ ഇതിന്റെ അതിശയിപ്പിക്കുന്ന ആരോഗ്യ ഗുണങ്ങൾ\nഒരു വള പ്രയോഗവും കൂടാതെ ഏതുപരിതസ്ഥിതിയിലും വളുരുന്ന ചെടിയാണ് നാടൻ ബോഞ്ചിക്ക അഥവ പാഷന്‍ഫ്രൂട്ട്. ഔഷധഗുണത്തോടൊപ്പം ഉന്മേഷദായകവുമാണ് ഈ ഫലം. ഇത് അങ്ങനെ തന്നെയും കൂടാതെ ജ്യൂസുരൂപത്തിലും ഭക്ഷിക്കുന്നത് ശരീരത്തിലെ തളർച്ച അകറ്റാൻ സഹായിക്കും. യാതൊരു ആയാസവുമില്ലാതെ എവിടെയും പടർന്നു കയറുന്ന വള്ളിച്ചെടി വർഗ്ഗത്തിൽപ്പെട്ട പാഷൻഫ്രൂട്ട് സീസണിൽ നിറയെ കായ്ക്കുകയും ചെയ്യും. തെക്കേഅമേരിക്കയിൽ ഏറ്റവുംകൂടുതൽ കൃഷി ചെയ്യുന്ന ഫലമാണ് ഇത്. ഇന്ത്യയിൽ വടക്കുകിഴക്കൻ സംസ്ഥാനങ്ങളിലാണ് കൂടുതലായി കൃഷി ചെയ്യുന്നത്. കേരളത്തിൽ ഹൈറേഞ്ചുകളിലാണ് പാഷൻഫ്രൂട്ട് കൃഷി നടക്കുന്നത്. പാഷൻഫ്രൂട്ട് സധാരണയായി ഉഷ്ണമേഖല-മിതശീതോഷ്ണമെഖല്യിലുമാണ് നന്നായി വളരുന്നത്. നല്ല വെയിൽ ആവിശ്യമാണെങ്കിലും ശക്തമായകാറ്റ് കൃഷിക്ക് അനുയോജ്യമല്ല്. നല്ല നനവും വൾക്കൂറുള്ള മണ്ണും ഉണ്ട്ങ്കിൽ വിളവ് കൂടുതൽ ലഭിക്കും. സാധാരണ സമുദ്രനിരപ്പിൽ നിന്നുള്ള ഉയരം കൂടുന്നത് ചെടിയുടെ ആയുസ്സ് വർദ്ധിപ്പിക്കും. നെല്ലിയാമ്പതിയിലെ ഗവണ്‍മെന്റ് ഫാമില് പാഷന്‍ഫ്രൂട്ടിന്റെ വാണിജ്യാടിസ്‌ഥാനത്തിലുള്ള കൃഷിയും ജൂസ് ഉല്‍പാദനവും നടക്കുന്നുണ്ട്.\nപാഷൻഫ്രൂട്ട് വിത്തുകൾ മുളപ്പിച്ചും അതുകൂടാതെ തണ്ടുകൾ മുളപ്പിച്ച് തൈകളാക്കിയും നടാവുന്നതാണ് വിത്തുകൾ വെള്ളത്തിൽ2ദിവസമെങ്കിലും മുക്കിവച്ചശേഷം പാകാവുന്നതാണ്. തുടർന്ന്2ആഴ്ച പാകമായ തൈകൾ പോളിബാഗുകളിലേക്ക് മാറ്റേണ്ടതാണ്. വേഗത്തിൽ കയ്ഫലം ലഭിക്കാൻ തണ്ടുകൾ മുളപ്പിച്ചതൈകളാണ് ഉത്തമം, ഇതിനു മാതൃവള്ളിയുടെ ഗുണങ്ങളും ഉണ്ടായിരിക്കുകയും ചെയ്യും. ഏവിടെയും പടർത്തമെങ്കിലും പന്തലിട്ട് പടർത്തുന്ന ശാസ്ത്രീയ കൃഷിരീതിയാണ് നല്ലത്.\nപന്തലിന് ഏഴടി ഉയരം വേണം. തൈ നടുമ്പോൾ അഞ്ചുകിലോഗ്രാം ജൈവവളവും 25 ഗ്രാം നൈട്രജൻ, 10 ഗ്രാം ഫോസ്ഫറസ്, 25 ഗ്രാം പൊട്ടാസ്യം എന്നീ രാസവളങ്ങളും, രണ്ടു മുതൽ നാലുവർഷം വരെ പ്രായമായ ചെടികൾക്ക് 10 കിലോഗ്രാം ജൈവവളം 80 ഗ്രാം നൈട്രജൻ 80 ഗ്രാം ഫോസ്ഫറസ് 60 ഗ്രാം പൊട്ടാസ്യം എന്ന അളവിൽ വളം നൽകണം. ഇതിലേറെ പ്രായമുള്ള ചെടികള്ക്ക് 15 കിലോഗ്രാം ജൈവവളവും എൻ.പി.കെ. 150 ഗ്രാം, 50 ഗ്രാം 100 ഗ്രാം എന്ന അളവിലും നൽകേണ്ടതാണ്. രാസവളങൾ മൂന്നോ നാലോ തവണയായി നൽകുന്നതാണ് നല്ലത്. ജുലൈ – സെപ്റ്റംബർ മാസത്തെ വിളവെടുപ്പിനുശേഷം കൊമ്പുകോതല് നടത്തുകയും വേണം.\nപർപ്പിൾ, മഞ്ഞ എന്നീ രണ്ടു നിറങ്ങളിലുള്ള പാഷൻഫ്രൂട്ട് ഇനങ്ങൾ കേരളത്തിൽ കൃഷിചെയ്തു വരുന്നുണ്ട്. ഇതിൽ പർപ്പിൾ ഇനത്തിന് മധുരം മഞ്ഞയേക്കാൾ കൂടുതലാണ്. മഞ്ഞനിറത്തിലുള്ളവ ഗോൾഡൻ ഫ്രൂട്ട് എന്നും അറിയപ്പെടുന്നുണ്ട്, ഇവ ശ്രീലങ്കയിൽ നിന്നാണ് നമ്മുടെ നാട്ടിൽ എത്തിയത്. പർപ്പിൾ ഇനത്തേക്കാൾ പുളിരസം കൂടുതലാണ് ഇവയ്ക്ക്. ബംഗളുരുവിലെ ഇന്ത്യൻ ഇൻസ്റ്റിറ്റ്യൂട്ട് ഓഫ് ഹോർട്ടികൾച്ചറിൽ മഞ്ഞ ഈ രണ്ടു നിറങ്ങളിലുമുള്ള കായ്കൾ തമ്മിൽ സങ്കരണം നടത്തി കാവേരി എന്ന പേരിൽ ഒരു ഹൈബ്രഡ് ഇനം വികസിപ്പിച്ചെടുത്തിട്ടുണ്ട്. ഇവയ്ക്ക് പർപ്പിൾ നിറമാണ്.\nപാഷൻഫ്രൂട്ട് ഒരു ഔഷധവും കൂടിയാണ്. മൈഗ്രേൻ പ്രശ്നത്തിൽ നിന്നും എന്നന്നേക്കുമായി മോചനം ആഗ്രഹിക്കുന്നവർ പാഷൻഫ്രൂട്ട് സ്ഥിരമായി കഴിക്കുക. ആസ്മാരോഗത്തിന്റെ ശമനത്തിന് ഇത് ഉത്തമമാണ്. കൂടാതെ ഇതിൽ അടങ്ങിയിട്ടുള്ള പാസിഫോറിൻ ശരീരവേദന ശമിപ്പിക്കുന്നതിനും ഉന്മേഷം വീണ്ടെടുക്കുന്നതിനും സഹായിക്കുന്നു. ദഹനപ്രക്രിയ ത്വരിതപ്പെടുത്താനും പാഷൻഫ്രൂട്ട് ദിവ്യൗഷധം തന്നെ. ഇത് മറ്റു പഴങ്ങളോടൊപ്പം ചേർത്തും അല്ലാതെയും ജ്യൂസായി കഴിക്കാവുന്നതാണ്.\nകേരള കാര്‍ഷിക സര്‍വകലാശാലയുടെ കീഴില് എറണാകുളം ജില്ലയിലെ മൂവാറ്റുപുഴ വാഴക്കുളത്ത് പ്രവര്‍ത്തിക്കുന്ന വാഴക്കുളം പൈനാപ്പിള് ഗവേഷണകേന്ദ്രത്തില് പാഷന്‍ഫ്രൂട്ട് കൃഷിയില് പ്രത്യേക ഗവേഷണങ്ങൾ നടത്തിവരുന്നു. ഇതിന്റെ കൃഷിക്കുവേണ്ട സാങ്കേതിക സഹായം ഈ ഗവേഷണകേന്ദ്രത്തില് നിന്നും ലഭ്യമാണ്. നിങ്ങളുടെ വീട്ടുമുറ്റത്ത് പാഷൻഫ്രൂട്ടിനും സ്ഥാനം നൽകി പ്രകൃതിയോടിണങ്ങി ജീവിക്കു.\nരാവിലെ എഴുന്നേറ്റ ഉടൻ പല്ലു തേക്കാതെ വെള്ളം കുടിക്കാമോ! അറിഞ്ഞോളൂ അതിന്റെ അതിശയിപ്പിക്കുന്ന ഗുണങ്ങൾ!\nഅറിയാമോ വെറും വയറ്റിൽ നെല്ലിക്ക – കറ്റാർ വാഴ ജ്യൂസ് കുടിക്കുന്നതിന്റെ അതിശയിപ്പിക്കുന്ന ഗുണങ്ങൾ!


മോദി പ്രസംഗം കള്ളമാണെന്ന് ആഞ്ഞടിച്ച് ആര്യാടൻ മുഹമ്മദ്, ദി ലാസ്റ്റ് ഫേസ് തെളിവ് - Express Kerala\nമോദി പ്രസംഗം കള്ളമാണെന്ന് ആഞ്ഞടിച്ച് ആര്യാടൻ മുഹമ്മദ്, ദി ലാസ്റ്റ് ഫേസ് തെളിവ്\nമലപ്പുറം: കോണ്‍ഗ്രസ്സിനെ പിരിച്ചുവിടാന് മഹാത്മാഗാന്ധി പറഞ്ഞെന്നുള്ള പ്രധാനമന്ത്രി നരേന്ദ്രമോദിയുടെ പാര്‍ലമെന്റ് പ്രസംഗം കല്ലുവെച്ച നുണയെന്ന വെളിപ്പെടുത്തലുമായി, തെളിവുസഹിതം മുതിര്‍ന്ന കോണ്‍ഗ്രസ് നേതാവ് ആര്യാടന് മുഹമ്മദ്.\nകോണ്‍ഗ്രസ്സിനെ പിരിച്ചുവിടാന് ഗാന്ധിജി പറഞ്ഞുവെന്നത് തീര്‍ത്തും അവാസ്തവമായ കാര്യമാണ് ഗാന്ധി ഘാതകരുടെ പ്രത്യയശാസ്ത്രം പിന്തുടരുന്ന നരേന്ദ്രമോദി ഇന്ത്യന് പാര്‍ലമെന്റില് ഉയര്‍ത്തിയതെന്ന് ആര്യാടന് മുഹമ്മദ് Express Kerala യോട് പറഞ്ഞു.\nകോണ്‍ഗ്രസിനെ പിരിച്ചുവിടാനല്ല, കോണ്‍ഗ്രസ്സിന്റെ മരണം രാജ്യത്തോടൊപ്പമാണെന്നാണ് നാഥുറാം വിനായക് ഗോഡ്‌സെയുടെ വെടിയുണ്ടയേറ്റ് കൊല്ലപ്പെടുന്നതിന് ദിവസങ്ങള്‍ക്ക് മുമ്പ് 1948-ല് ജനുവരി അവസാനവാരത്തില് മഹാത്മാഗാന്ധി ഹരിജനില് എഴുതിയത്.\nഗാന്ധിജിയുടെ പ്രൈവറ്റ് സെക്രട്ടറിയായിരുന്ന പ്യാരേലാല് ‘മഹാത്മാഗാന്ധി ദി ലാസ്റ്റ് ഫേസ് ‘ എന്ന പുസ്തകത്തില് 678-ാം പേജില് ഗാന്ധിയുടെ വാക്കുകള് കുറിച്ചിട്ടുണ്ടെന്നും ആര്യാടന് വ്യക്തമാക്കി.\n”സ്വാതന്ത്ര്യത്തിലേക്ക് നിരവധി അക്രമരഹിത പോരാട്ടങ്ങള് നടത്തിയ ഇന്ത്യന് നാഷണല് കോണ്‍ഗ്രസ്സിനെ മരിക്കാന് അനുവദിക്കരുത്. കോണ്‍ഗ്രസ്സിന്റെ മരണം രാജ്യത്തോടൊപ്പമായിരിക്കും. വളരുന്ന പ്രതിഭാസം മരണം വരെ തുടരും. രാജ്യത്തിന് രാഷ്ട്രീയ സ്വാതന്ത്ര്യം നേടിത്തന്നത് കോൺഗ്രസ്സാണ്. സാമ്പത്തിക, സാമൂഹിക, ധാര്‍മിക സ്വാതന്ത്ര്യം കൂടി ഇനി നേടാനുണ്ട്’ ഇതായിരുന്നു ഗാന്ധിജിയുടെ വാക്കുകള്.\n(”Indian National Congress …… which has after many battles fought her non-violent way to freedom cannot be allowed to die. It can only die with the Nation. A living organisam ever grows or it dies. The congress has won political freedom”) പേജ് നമ്പര് 678 മഹാത്മാഗാന്ധി ദി ലാസ്റ്റ് ഫേസ് – പ്യാരേലാല്\nറിപ്പോര്‍ട്ട്: എം. വിനോദ്\nTags 'മഹാത്മാഗാന്ധി ദി ലാസ്റ്റ് ഫേസ് ' against Aryadan muhammed mahathma gandhi' Modi speech ആര്യാടന് മുഹമ്മദ് കോണ്‍ഗ്രസ്സ് നരേന്ദ്രമോദി നാഥുറാം ഗോഡ്‌സെ മഹാത്മഗാന്ധി മോദി പ്രസംഗം\nഗുജറാത്ത് കലാപം:മോദിക്ക് ക്ലീന് ചിറ്റ് നല്‍കിയതിനെതിരെ സമര്‍പ്പിച്ച ഹര്‍ജി തിങ്കളാഴ്ച്ച പരിഗണിക്കും..>>\nമോദി പ്രധാനമന്ത്രിയാകില്ല ; മധ്യപ്രദേശില് കോണ്‍ഗ്രസ് ഭരണം ഉറപ്പെന്ന് ദിഗ് വിജയ്..>>\nമിസോറാമിൽ അട്ടിമറി വിജയത്തിനായ് സകല തന്ത്രങ്ങളും പയറ്റി ബി.ജെ.പി . . ...>>


UK Malayalam Pathram - SEA LEVEL\nലോകാവസാനം പ്രളയത്തോടെയെന്ന് ഹൈന്ദവ പുരാണങ്ങളില് പറയുന്നു. അത് അത്തരം ഗ്രന്ഥങ്ങളില് വിശ്വസിക്കുന്നവരുടെ കാര്യം. ശാസ്ത്രം പറയുന്നത് കരയിലേക്ക് കടല് കയറുന്നുവെന്നാണ്. ഇന്നലെ കണ്ട തീരം നാളെ കാണാനാവില്ലെന്നതു പോലെ കടല് കരയിലേക്ക് കയറുന്നു. അഥവാ, കടലില് വെള്ളപ്പൊക്കം. 153 ദശലക്ഷം മനുഷ്യരുടെ ജീവിതം ഭീഷണിയിലാണെന്ന് റിപ്പോര്‍ട്ട്. ഈ നൂറ്റാണ്ടിന്റെ അവസാനത്തോടെ ദുരന്തം സംഭവിച്ചേക്കുമെന്നാണ് ശാസ്ത്രജ്ഞരുടെ മുന്നറിയിപ്പ്. എര്‍ത്ത് ഫ്യൂച്ചര് എന്ന ജേണലില് യുഎസ് ഗവേഷകര് പ്രസിദ്ധീകരിച്ച റിപ്പോര്‍ട്ടിലാണ് ഇക്കാര്യമുള്ളത്. അന്റാര്‍ട്ടിക്കിലെ മഞ്ഞുരുകുന്നതാണ് കാരണം.


നിന്ദ്യതയല്ല, ആദരവാണ് ജിസ്‌യ – Islamiseasy\nനിന്ദ്യതയല്ല, ആദരവാണ് ജിസ്‌യ\nNon-Muslim Laws, Shareeah Leaveacomment 1,059 Views\nവ്യക്തികളില് നിന്ന് പിരിച്ചെടുക്കുന്ന നികുതിയാണ് ഇസ്ലാമിക രാഷ്ട്രത്തിലെ ജിസ്‌യ. ജസാഅ് അഥവാ പ്രതിഫലം എന്ന പദത്തില് നിന്നാണ് ജിസ്‌യ ഉല്‍ഭവിച്ചിരിക്കുന്നത്. സംരക്ഷണത്തിനും പ്രതിരോധത്തിനും പകരമായി രാഷ്ട്രത്തിന് നല്‍കുന്ന പ്രതിഫലമാണ് ജിസ്‌യ എന്നതാണ് യഥാര്‍ത്ഥ വിശദീകരണം. പ്രസ്തുത പദം പേര്‍ഷ്യനാണെന്ന് ചില ഭാഷാ പണ്ഡിതര് അഭിപ്രായപ്പെടുന്നു. യുദ്ധത്തിന് സഹായിക്കുന്ന നികുതി എന്നാണത്രെ പേര്‍ഷ്യനില് അതിന്റെ അര്‍ത്ഥം. ചരിത്രത്തിലാദ്യമായി ജിസ്‌യ സംവിധാനം പ്രയോഗത്തില് കൊണ്ട് വന്നത് കിസ്‌റയാണെന്ന് കൂടി അവര് പറയുന്നു. ഈയര്‍ത്ഥത്തില് ജിസ്‌യ ഇസ്ലാം ആവിഷ്‌കരിച്ച നിയമമല്ല, മറിച്ച പേര്‍ഷ്യനില് നിന്ന് കടമെടുത്തതാണെന്ന് വിലയിരുത്തപ്പെടുന്നു.\nഇസ്ലാം വിജയിച്ചടക്കിയ നാടുകളില് ജീവിക്കുന്ന മുസ്ലിമേതര വ്യക്തികളില് നിന്നാണ് ഇസ്ലാമിക ഭരണകൂടം ജിസ്‌യ പിരിക്കുന്നത്. മുസ്ലിം സൈന്യം അവരുടെ ജീവനും സ്വത്തിനും നല്‍കുന്ന സംരക്ഷണത്തിനും പ്രതിരോധത്തിനുമുള്ള പ്രതിഫല തുകയാണ് അത്. ഇസ്ലാം മറ്റ് മതസ്ഥരോട് സ്വീകരിച്ച ഈ സമീപനം അവരോടും കരുണയുടെയും, ദയയുടെയും ഫലമാണ്. അവര്‍ക്ക് ഒരു നിലക്കും പ്രയാസമുണ്ടാക്കരുതെന്നും, അവരെ സൈന്യത്തില് ചേരാന് നിര്‍ബന്ധിക്കരുതെന്നും ഇസ്ലാം ആഗ്രഹിക്കുന്നു. യഥാര്‍ത്ഥത്തില് മുസ്ലിമേതര വിഭാഗങ്ങള്‍ക്ക് നല്‍കിയ ആനുകൂല്യം കൂടിയാണ് അത്. യുദ്ധമുന്നണിയില് ചെന്ന് ജീവന് പണയപ്പെടുത്തുന്നതിന് പകരം വളരെ തുഛമായ സംഖ്യ ജിസ്‌യ നല്‍കി സുരക്ഷിതത്വത്തോടെ അവര്‍ക്ക് ജീവിക്കാമെന്നതാണ് അത്. ഇനി ജിസയ നല്‍കുന്നതിന് പകരം സൈന്യത്തില് ചേരാനാണ് അവര്‍ക്ക് താല്‍പര്യമെങ്കില് അവര്‍ക്ക് മേല് ജിസ്‌യ ഇല്ല എന്നതാണ് വസ്തുത. ഇസ്ലാമിക ചരിത്രത്തിലെ ഖലീഫമാര് വിജയിച്ചടക്കിയ പല നാടുകളിലും ഈ സമീപനം സ്വീകരിച്ചവരുണ്ടായിരുന്നു. അവയെല്ലാം ചരിത്രത്തിലെ പ്രശോഭിതമായ താളുകളില് വളരെ മനോഹരമായി രേഖപ്പെടുത്തപ്പെട്ടിരിക്കുന്നു.\n1. ഖാലിദ് ബിന് വലീദ് യൂഫ്രട്ടീസിലെത്തിയപ്പോള് സ്വലൂബ ബിന് നിസ്ത്വൂനക്ക് അയച്ച കത്ത് ഇപ്രകാരമായിരുന്നു (ഇത് ഖാലിദ് ബിന് വലീദില് നിന്ന് സ്വലൂബക്കും അദ്ദേഹത്തിന്റെ ജനതക്കുമുള്ള സന്ദേശമാണ്. ഞാന് ജിസ്‌യയുടെയും സംരക്ഷണത്തിന്റെയും പേരില് നിങ്ങളോട് കരാര് ചെയ്യുകയാണ്. ഞങ്ങള് നിങ്ങളെ പ്രതിരോധിക്കുന്നതാണ്. നിങ്ങള് ഞങ്ങള്‍ക്ക് പകരമായി ജിസ്‌യ നല്‍കുക).\n2. ഹിംസ്വില് സംഭവിച്ചത് മറ്റൊന്നായിരുന്നു. അബൂഉബൈദ(റ)യുടെ കല്‍പനപ്രകാരം അവിടത്തെ ഗവര്‍ണര്‍മാര് തങ്ങള് സ്വീകരിച്ച എല്ലാ ജിസയയും അതിന്റെയാളുകള്‍ക്ക് തന്നെ തിരിച്ച് നല്‍കി. റോമക്കാര് യുദ്ധത്തിനായി ഹിംസ്വിലേക്ക് പുറപ്പെട്ടപ്പോഴായിരുന്നു അത്. ഗവര്‍ണര്‍മാര് തങ്ങളുടെ നാട്ടിലെ ഇതരമതാനുയായികളോട് പറഞ്ഞു (നിങ്ങളുടെ സമ്പത്ത് ഞങ്ങള് തിരിച്ച് നല്‍കുകയാണ്. നിങ്ങളെ പ്രതിരോധിക്കണമെന്നതായിരുന്നു നിങ്ങള് ഞങ്ങള്‍ക്ക് മുന്നില് വെച്ച നിബന്ധന. പക്ഷെ ഞങ്ങള്‍ക്കിപ്പോള് അതിന് സാധിക്കുമെന്ന് തോന്നുന്നില്ല. അതിനാല് നിങ്ങളില് നിന്ന് എടുത്ത എല്ലാ സമ്പത്തും തിരിച്ച് നല്‍കുകയാണ്). ആ നാട്ടുകാര് നല്‍കിയ മറുപടി ഇപ്രകാരമായിരുന്നു (അല്ലാഹുവിന്റെ സഹായത്താല് നിങ്ങള് അവര്‍ക്ക് മേല് വിജയിക്കുകയാണെങ്കില് നിങ്ങള് ഇവിടെക്ക് തന്നെ തിരിച്ച് വരേണ്ടതുണ്ട്. അവര് ഞങ്ങളുടെ എല്ലാ സമ്പത്തും അപഹരിച്ചാലും ഞങ്ങള്‍ക്ക് പ്രശ്‌നമില്ല. നിങ്ങളുടെ സംരക്ഷണവും, സ്‌നേഹവുമാണ് ഞങ്ങള് മുമ്പനുഭവിച്ച അക്രമത്തേക്കാള് ഞങ്ങള്‍ക്കിഷ്ടം). ദമസ്‌കസിലും ഇതേ സമീപനം തന്നെയാണ് അബൂഉബൈദ(റ) സ്വീകരിച്ചത്.\n3. ഉമര്(റ)ന്റെ സൈന്യാധിപനായിരുന്ന സുവൈദ് ബിന് മഖരിന് ദഹീസ്താനിലെയും ജുര്‍ജാനിലെയും നിവാസികളോട് എഴുതിയ കരാര് ഇപ്രകാരമാണ് (ജുര്‍ജാന് നിവാസികള്‍ക്കും ദഹീസ്താനികള്‍ക്കും സുവൈദ് ബിന് മഖരിന് എഴുതുന്ന സന്ദേശമാണിത്. നിങ്ങള് ഞങ്ങളുടെ സംരക്ഷണത്തിലായിരിക്കും. ഓരോ വര്‍ഷവും നിങ്ങള് നല്‍കുന്ന ജിസ്‌യക്ക് പകരമാണ് അത്. നിങ്ങളുടെ കഴിവനുസരിച്ചാണ് അത് നല്‍കേണ്ടത്. ഞങ്ങള് നിങ്ങളിലാരോടെങ്കിലും പ്രതിരോധത്തിന് സഹായം തേടുന്നുവെങ്കില് അവന് ജിസ്‌യ നല്‍കേണ്ടതില്ല. നിങ്ങളുടെ ജീവനും, സമ്പത്തും, മതപരമായ അടയാളങ്ങളും സംരക്ഷിക്കുന്നതിന് വേണ്ടി മാത്രമാണ് അത്).\n4. ഉമര് ബിന് ഖത്താബിന്റെ ഒരു ഗവര്‍ണറായിരുന്ന ഉത്ബഃ ബിന് ഫര്‍ഖദിന്റെ സന്ദേശം ഇപ്രകാരമായിരുന്നു (ഉമര് ബിന് ഖത്താബിന്റെ ഗവര്‍ണര് ഉത്ബ അസര്‍ബേജാനിലെയും അവിടത്തെ കുന്നുകളിലെയും തീരങ്ങളിലെയും നിവാസികള്‍ക്ക് ജീവനും സ്വത്തിനും മതാചാരങ്ങള്‍ക്കും സംരക്ഷണം നല്‍കുന്നതാണ്. പ്രതിഫലമായി തങ്ങള്‍ക്ക് കഴിയുന്ന ഒരു തുക ജിസ്‌യ നല്‍കേണ്ടതുണ്ട അവര്. നിങ്ങളിലാരെങ്കിലും രാഷ്ട്രപ്രതിരോധത്തിന് സഹായം ചോദിക്കപ്പെടുന്നുവെങ്കില് അവന് ആ വര്‍ഷത്തിന് ജിസ്‌യ നല്‍കേണ്ടതില്ല). ത്വബ്‌രി\nഇസ്ലാം ജിസയ നടപ്പിലാക്കിയതിന്റെ പ്രായോഗിക യുക്തി മനസ്സിലാക്കാന് മേലുദ്ധരിച്ച ഉദാഹരണങ്ങള് ധാരാളമാണ്. യാതൊരുവിധ നിഗൂഢതയുമില്ലാത്ത വളരെ സുതാര്യമായ ഒരു സംവിധാനമായിരുന്നു അത്.\nമാനവികമായ വല്ല കാരണങ്ങളാലും യുദ്ധം നിര്‍ബന്ധമാകുന്ന പക്ഷം അത് എല്ലാ മു്സ്ലിമിന്റെയും മേല് നിര്‍ബന്ധമാണ് എന്നാണ് ഇസ്ലാമിന്റെ വിധി (യുദ്ധം നിങ്ങള്‍ക്ക് നിര്‍ബന്ധമാക്കിയിരിക്കുന്നു. അത് നിങ്ങള്‍ക്ക് അനിഷ്ടകരമായിരിക്കെ. എന്നാല് ഗുണകരമായ കാര്യം നിങ്ങള്‍ക്ക് അനിഷ്ടകരമായേക്കാം. ദോഷകരമായത് ഇഷ്ടകരവുമായേക്കാം. അല്ലാഹു അറിയുന്നു. നിങ്ങളോ അറിയുന്നില്ല) അല്‍ബഖറ 216\nപ്രസ്തുത സന്ദര്‍ഭത്തില് അല്ലാഹുവിന് വിശ്വാസി അര്‍പ്പിക്കുന്ന ഏറ്റവും ശ്രേഷ്ഠകരമായ ത്യാഗമായിത്തീരുന്നു അത്. പരലോകത്ത് സ്വര്‍ഗം ലഭിക്കുന്ന ഈ മഹത്തായ ഉദ്യമത്തില് നിന്ന് അതിന് കഴിയാത്തവര് മാത്രമാണ് മാറി നില്‍ക്കേണ്ടതെന്ന് ഖുര്‍ആന് പറയുന്നു (അല്ലാഹു സത്യവിശ്വാസികളില് നിന്ന് അവര്‍ക്ക് സ്വര്‍ഗമുണ്ടെന്ന വ്യവസ്ഥയില് അവരുടെ ദേഹവും ധനവും വിലക്ക് വാങ്ങിയിരിക്കുന്നു. അവര് അല്ലാഹുവിന്റെ മാര്‍ഗത്തില് യുദ്ധം ചെയ്യുന്നു. അങ്ങനെ വധിക്കുകയും വധിക്കപ്പെടുകയും ചെയ്യുന്നു. അവര്‍ക്ക് സ്വര്‍ഗമുണ്ടെന്നത് അല്ലാഹു തന്റെ മേല് പാലിക്കല് ബാധ്യതയായി നിശ്ചയിച്ച സത്യനിഷ്ഠമായ വാഗ്ദാനമാണ്. തൗറാത്തിലും ഇഞ്ചീലിലും ഖുര്‍ആനിലും അതുണ്ട്. അല്ലാഹുവേക്കാള് കരാര് പാലിക്കുന്നവനായി ആരുണ്ട്? അതിനാല് നിങ്ങള് നടത്തിയ കച്ചവട ഇടപാടില് സന്തോഷിച്ചുകൊള്ളുക. അതിമഹത്തായ വിജയവും അത് തന്നെ). അത്തൗബ 111\nPrevious ഇസ്ലാമും ഇതരമതസ്ഥരും\nNext പ്രവാചക സന്ദേശത്തിന്റെ സവിശേഷതകള് -2\nഈസാ പ്രവാചകന് തിരിച്ചുവരുമോ?\nതീവ്രത ഇസ്ലാമികമോ? -2


മോദിയെനിക്ക് ഏട്ടനെപ്പോലെ; അദ്ദേഹത്തിന് ഞാന് അനുജനും: പ്രധാനമന്ത്രിയെ പുകഴ്ത്തി മുഹമ്മദ് ബിന് സല്‍മാന് | DoolNews\nമോദിയെനിക്ക് ഏട്ടനെപ്പോലെ; അദ്ദേഹത്തിന് ഞാന് അനുജനും: പ്രധാനമന്ത്രിയെ പുകഴ്ത്തി മുഹമ്മദ് ബിന് സല്‍മാന്\nന്യൂദല്‍ഹി: പ്രധാനമന്ത്രി നരേന്ദ്രമോദിയോട് തനിക്ക് ആരാധനയാണെന്ന് സൗദി കിരീടാവകാശി മുഹമ്മദ് ബിന് സല്‍മാന്. തന്റെ മൂത്ത സഹോദരനെപ്പോലെയാണ് മോദിയെന്നും അദ്ദേഹം പറഞ്ഞു. രാഷ്ട്രപതി ഭവനിലെ ചര്‍ച്ചയ്ക്കിടെയാണ് ബിന് സല്‍മാന് മോദിയെ പുകഴ്ത്തിയത്.\n“ഞാന് മോദിയെ ആരാധിക്കുന്നു. മോദിയെനിക്ക് ഏട്ടനെപ്പോലെയാണ്. അദ്ദേഹത്തിന് ഞാന് അനുജനെപ്പോലെയും” എം.ബി.എസ് പറഞ്ഞു.\n70 വര്‍ഷത്തോളുമായി സൗദി അറേബ്യ നിര്‍മ്മിക്കാന് ഇന്ത്യക്കാര് സഹായിക്കുകയാണ്. സൗദിയില് അവര് സുഹൃത്തുക്കളെപ്പോലെയാണ്. ഇരു രാജ്യങ്ങള്‍ക്കും വേണ്ടി ഈ ബന്ധം കുറേക്കൂടി ഊട്ടിയുറപ്പിക്കേണ്ട ആവശ്യകതയാണ് ഇന്നു കാണുന്നതെന്നും അദ്ദേഹം പറഞ്ഞു.\nAlso read:ആര്‍ട്ടിഫിഷ്യല് ഇന്റലിജന്‍സ്; ധൃതിപിടിക്കേണ്ട… തള്ളാനും കൊള്ളാനും\nഇന്ത്യയിലെത്തിയ ബിന് സല്‍മാനെ പ്രോട്ടോക്കോള് ലംഘിച്ച് മോദി കെട്ടിപ്പിടിച്ചത് വിവാദമായിരുന്നു. ” പാക്കിസ്ഥാന് 20 ബില്യണ് ഡോളര് വാഗ്ദാനം ചെയ്ത, പാക്കിസ്ഥാന്റെ “തീവ്രവാദ വിരുദ്ധ” ഉദ്യമങ്ങളെ പ്രകീര്‍ത്തിച്ചയാള്‍ക്ക് പ്രോട്ടോക്കോള് ലംഘിച്ച് വന് വരവേല്‍പ്പ് നല്‍കിയെന്ന് ചൂണ്ടിക്കാട്ടി കോണ്‍ഗ്രസ് വിമര്‍ശനവുമായി മുന്നോട്ടുവന്നിരുന്നു.\nപാക്കിസ്ഥാന് സന്ദര്‍ശനത്തിനു തൊട്ടുപിന്നാലെയാണ് ബിന് സല്‍മാന് ഇന്ത്യയില് എത്തിയത്. പുല്‍വാമ ഭീകരാക്രമണത്തിന്റെ പശ്ചാത്തലത്തില് പാക്കിസ്ഥാന് പ്രതിരോധത്തിലായ വേളയിലായിരുന്നു ബിന് സല്‍മാന്റെ പാക് സന്ദര്‍ശനം. സന്ദര്‍ശന വേളയില് പാക്കിസ്ഥാന് ശക്തമായ പിന്തുണ അറിയിക്കുകയാണ് ബിന് സല്‍മാന് ചെയ്തത്.


ഏറ്റവും ലളിതമായി എങ്ങനെ വീട്ടിലിരുന്ന് ബലിയിടാം? - Sreyas Jyothisha Kendram\nഏറ്റവും ലളിതമായി എങ്ങനെ വീട്ടിലിരുന്ന് ബലിയിടാം?\nroot August 6, 2021 August 6, 2021\nകര്‍ക്കടകവാവുബലി തര്‍പ്പണം കോവിഡ് മഹാമാരിയുടെ കാലത്ത് നദീതടങ്ങളിലും ക്ഷേത്രങ്ങളിലും അസാധ്യമായതോടെ വീട്ടുമുറ്റങ്ങളിലേക്ക് മാറാന് എല്ലാവരും നിര്‍ബന്ധിതരായിരിക്കുന്നു. വീടുകളിലെല്ലാം ക്രിയകള് പറഞ്ഞുനല്‍കുന്നതിന് കര്‍മികളെത്തുക പ്രയാസം. ഈ ലേഖനത്തിൽ പറയും പ്രകാരം ആർക്കും സ്വയം പിതൃ തർപ്പണം നിർവഹിക്കാം.\nഒരുക്കുകള്: നിലവിളക്ക്, രണ്ട് നാക്കിലകള്,എള്ള്,പൂവ് (ചെറൂള,തുളസി) ചന്ദനം,ദര്‍ഭപ്പുല്ല്/കറുക,ഉണക്കലരി, ഒരു കിണ്ടി വെള്ളം,ദര്‍ഭപ്പുല്ലുകൊണ്ടുള്ള പവിത്രം.\nബലിയിടുന്നവര് തലേദിവസം ഒരിയ്ക്കല് വ്രതമെടുക്കണം. ബലി ദിനത്തിൽ നിലവിളക്ക് കിഴക്ക് പടിഞ്ഞാറ് തിരിയിട്ട് തെളിയിച്ച് വയ്ക്കണം. ബലിയിടുന്ന സ്ഥലം തളിച്ചുമെഴുകണം. കുളിച്ച് ഈറനോടെ തറ്റുടുത്ത് പുരുഷന്മാര് തെക്കോട്ടും സ്ത്രീകള് കിഴക്കോട്ടും മുഖമായി ഇരുന്ന് ബലിയിടണം. കര്‍ക്കടവാവായതിനാല് ഉണക്കലരി മാത്രം മതിയാകും. കവ്യം,ഹവിസ്സ് എന്നീ പേരുകളില് അറിയപ്പെടുന്ന വേവിച്ചെടുത്ത ചോറ് നിർബന്ധമില്ല. വലതുകൈയിലെ മോതിരവിരലില് ദര്‍ഭപ്പുല്ലുകൊണ്ടുള്ള പവിത്രം ധരിച്ച് വെള്ളമെടുത്ത് സപ്തനദികളെ ധ്യാനിക്കുന്നു. കാശിയിലിരുന്ന് തര്‍പ്പണച്ചടങ്ങുകള് ചെയ്യുന്നുവെന്നാണ് സങ്കല്പം.\nഎന്ന ശ്ലോകം ചൊല്ലി ജലം ആവാഹിച്ച് കിണ്ടിയില് നിറയ്ക്കും. ശിരസ്സിലും കണ്ണിലും പാദത്തിലും വെള്ളം സ്പര്‍ശിച്ച് ശരീര ശുദ്ധി വരുത്താം. ഇലകള് ശുദ്ധമാക്കി ഗണപതിക്ക്\nഎന്ന് ഉരുവിട്ട് പൂവ് ആരാധിക്കുക. ദര്‍ഭപ്പുല്ല് വെള്ളത്തില് കടയും തലയും മുക്കി കൈയില് ചെരിച്ചുപിടിച്ച് പിതൃലോകത്തുനിന്ന് പിതൃക്കളെ ആവാഹിച്ച് മെഴുകിയ ഇലയില് അഭിമുഖമായി പരത്തിവെയ്ക്കുന്നു. എള്ളും പൂവും ചന്ദനവും വെളളവുമെടുത്ത് ഹൃദയത്തിലേയ്ക്ക് പിടിച്ച്\nഎന്നു പറഞ്ഞ് പുല്ലിന്റെ തലയ്ക്കല് സമര്‍പ്പിച്ച് സ്ഥലശുദ്ധി പ്രായശ്ചിത്തം, നടുഭാഗത്ത് ഇതേരീതിയില് കര്‍മശുദ്ധി പ്രായശ്ചിത്തം,മൂന്നാമത് പാദാരത്തില് ദേഹശുദ്ധി പ്രായശ്ചിത്തം. (പുല്ലിന്റെ തല, നടു,പാദം എന്നിവ മരിച്ച വ്യക്തിയുടെ ശരീരമായാണ് സങ്കല്‍പ്പിക്കുന്നത്) തുടര്‍ന്ന് പാദം തൊട്ടുതൊഴുത് കൈ ശുദ്ധമാക്കുന്നു. പരത്തിവെച്ച പുല്ലിന്റെ വലതുഭാഗം തളിച്ച് മെഴുകി തുളസി പൂ നനച്ചുവെയ്ക്കും. എള്ളുംപൂവും ചന്ദനവും വെള്ളംകൂടി ഹൃദയത്തില് പിടിച്ച് വംശപിതൃക്കളെ\nഏകോധിഷ്ഠ പ്രായശ്ചിത്തം ഇദം ഓം തത്സത്\nഎന്ന മന്ത്രം ഉരുവിട്ട് സമര്‍പ്പിക്കും. തുടര്‍ന്ന് മൂന്ന് തവണ എള്ളും ചന്ദനവും പൂവും തൊട്ട് നീര് കൊടുത്ത് ആരാധിക്കും.\nപറഞ്ഞു പാദത്തില് അതായത് പുല്ലിന്റെ കടയ്ക്കല് സമര്‍പ്പിക്കണം.\nപവിത്രം ഈരി കെട്ടഴിച്ച് ഇലയുടെ ചുവട്ടിലിട്ട് കിണ്ടിയില് വെള്ളമെടുത്ത് തളിച്ച് ഇല നിവര്‍ത്തിവെക്കും. ഇലയില്‍നിന്ന് പൂവെടുത്ത് വാസനിച്ച് പിറകുവശത്തേക്ക് ഇടണം. എഴുന്നേറ്റ് കിഴക്കോട്ട് അഭിമുഖമായിനിന്ന് കാശി ഗയ സങ്കല്‍പ്പത്തില് തൊഴുത് വംശപിതൃക്കളെ ക്രിയ ചെയ്ത സ്ഥലത്ത് പുരുഷന്മാര് സാഷ്ടാംഗവും സ്ത്രീകള് മുട്ട് കുത്തിയും നമസ്‌കരിക്കണം.\nവെള്ളം തളിച്ച് എല്ലാമെടുത്ത് ശുദ്ധമാക്കിയ സ്ഥലത്തുവെച്ച് മരിച്ചവരെ മനസ്സില് ധ്യാനിച്ച് നാരായണനാമം ജപിച്ച് മൂന്ന് തവണ പിണ്ഡത്തിലേയ്ക്ക് നീര് കൊടുക്കണം. ശേഷം അമര്‍ത്തി കൈകൊട്ടുന്നു. വാവ് ഊട്ടിയതില്‍നിന്ന് രണ്ടുമണി അരിയെടുത്ത് കിണറ്റില് ഇടുന്നത് ഉത്തമം. തീര്‍ത്ഥത്തില് ഒഴുക്കാനാവാത്തതിനാലാണിത്. തുടര്‍ന്ന് കുളിച്ചു വന്ന് നനച്ച ഭസ്മം പുരുഷന്മാര് നീട്ടി തൊടും. തറവാട്ടിലെ ധര്‍മദൈവത്തേയും പ്രാര്‍ഥിച്ച് സാധിക്കുന്നപക്ഷം തിലഹോമം സായുജ്യ പൂജ ക്ഷേത്രത്തില് കഴിച്ചാല് ഉചിതം.\nനാളെ (05.08.2021)തിരുവാതിരയും പ്രദോഷവും.. ഈ സ്തോത്രം ജപിച്ചാൽ ശിവാനുഗ്രഹം..!\nനാളെ കർക്കിടക ആയില്യം. ഈ സ്തോത്രം9തവണ ജപിച്ചാൽ നാഗപ്രീതി ..!


ഓർമ്മകളില്ലാതെയായിട്ടും സംഗീതത്തിനൊപ്പം ബാലെ ചലനങ്ങളോർത്തെടുത്ത് നർത്തകി; ആ വൈറൽ വീഡിയോയിലുള്ളത് | viral video of ballerina with Alzheimer's\nഓർമ്മകളില്ലാതെയായിട്ടും സംഗീതത്തിനൊപ്പം ബാലെ ചലനങ്ങളോർത്തെടുത്ത് നർത്തകി; ആ വൈറൽ വീഡിയോയിലുള്ളത്\nValencia, First Published 15, Nov 2020, 3:40 PM\n1967 -ല് മാര്‍ത്ത ചെയ്ത നൃത്തവും വീഡിയോയില് കാണാം. അതില്‍നിന്നുതന്നെ അവരുടെ ഓര്‍മ്മയിലേക്ക് ആ സംഗീതവും നൃത്തവും എത്ര കരുത്തോടെയാണ് വരുന്നതെന്ന് വ്യക്തമാണ്.\nകലയ്ക്ക് വല്ലാത്തൊരു ശക്തിയുണ്ടെന്ന് പറയും. അതിന് മനുഷ്യനെ വേദനകളില്‍നിന്നും സങ്കടങ്ങളില് നിന്നുമെല്ലാം താല്‍ക്കാലികമായെങ്കിലും മോചിപ്പിക്കാനുള്ള കഴിവുണ്ട്. വൈറലായിട്ടുള്ള ഈ വീഡിയോയും അത് തന്നെയാണ് തെളിയിക്കുന്നത്. ഒരു വര്‍ഷം മുമ്പ് ഇന്റര്‍നെറ്റില് പ്രചരിച്ച ഈ വീഡിയോ വീണ്ടും വൈറലാവുകയാണ്. അനിശ്ചിതത്വം നിറഞ്ഞ ഈ മഹാമാരിക്കാലത്ത് ആളുകള് ഹൃദയത്തെ സ്പര്‍ശിക്കുന്ന, പ്രതീക്ഷ നൽകുന്ന കാര്യങ്ങള് കാണാനാഗ്രഹിക്കുന്നുവെന്നതിനാലാവാം നിരവധിപ്പേരാണ് ഈ വീഡിയോ ഷെയര് ചെയ്യുന്നത്.\nവീഡിയോയില് ന്യൂയോർക്കിലെ ബാലെ നര്‍ത്തകിയായിരുന്ന മാര്‍ത്ത സി ഗൊനാസേല്‍സിനെ കണാം. വാര്‍ധക്യത്തിലെത്തിയ മാര്‍ത്തയ്ക്ക് ഓര്‍മ്മക്കുറവ് ബാധിച്ചിട്ടുണ്ട്. വീല്‍ചെയറിലാണിരിക്കുന്നത്. സംഗീതത്തിന്റെ ശക്തി അവരുടെ നേരിയ ഓര്‍മ്മയെ എങ്കിലും തിരികെ കൊണ്ടുവരുന്നതാണ് വീഡിയോയില് കാണാനാവുന്നത്. അൾഷൈമേഴ്സ് ബാധിച്ചിരിക്കുന്ന മാർത്തയ്ക്ക് കെയർഹോമിൽ ഒരാൾ ഹെഡ്ഡ്ഫോണിലൂടെ ചായ്ക്കോവ്സ്കിയുടെ സ്വാൻ ലേക്ക് കേൾപ്പിക്കുകയാണ്.\nസംഗീതം കേള്‍ക്കുമ്പോള് കൈകളും ശരീരവും അതിനനുസരിച്ച് ചലിപ്പിക്കുകയാണ് മാര്‍ത്ത. കാലുകള് ചലിപ്പിക്കാനാവുന്നില്ലെങ്കിലും കൈകള് ഒരിക്കല് ചെയ്തിരുന്ന ബാലെ നൃത്തത്തെ പിന്തുടരുന്നു. 1967 -ല് മാര്‍ത്ത ചെയ്ത നൃത്തവും വീഡിയോയില് കാണാം. അതില്‍നിന്നുതന്നെ അവരുടെ ഓര്‍മ്മയിലേക്ക് ആ സംഗീതവും നൃത്തവും എത്ര കരുത്തോടെയാണ് വരുന്നതെന്ന് വ്യക്തമാണ്. മ്യൂസിക് തെറാപ്പി പ്രോത്സാഹിപ്പിക്കുന്ന Asociación Música para Despertar ആണ് വീഡിയോ ആദ്യം ഷെയർ ചെയ്തത്. പിന്നീട്, പ്രശസ്തരും അല്ലാത്തവരുമായി അനേകങ്ങൾ ആ വീഡിയോ പങ്കുവച്ചു.\nShe listens to Swan Lake and it all comes back to her...pic.twitter.com/KexC506Q4w\nഎന്നാല്, ഈ വീഡിയോ വീണ്ടും വൈറലാവുമ്പോള് മാര്‍ത്ത ജീവിച്ചിരിപ്പില്ല. കഴിഞ്ഞ വർഷം മാർത്ത ഈ ലോകത്തോട് വിട പറഞ്ഞു. എത്രാമത്തെ വയസിലാണ് അവര് മരിച്ചതെന്ന് വ്യക്തമല്ല. എങ്കിലും മാര്‍ത്തയുടെ വീഡിയോ ഇപ്പോഴും നിരവധിപ്പേരാണ് ഷെയര് ചെയ്യുന്നത്. നിരവധിപ്പേരാണ് അതുകണ്ട് കണ്ണ് നിറയ്ക്കുന്നതും.\nLast Updated 15, Nov 2020, 3:45 PM


Sun Nov 28 2021 11:21:34 GMT+0530 (India Standard Time)\nSRF2 Sep 2021 12:50 AM GMT\nമലപ്പുറം: മൂന്നിയൂരില് മാനേജ്‌മെന്റ് പീഡനത്തില് മനംനൊന്ത് ആധ്യാപകന് ആത്മഹത്യ ചെയ്ത കേസില് ക്രൈംബ്രാഞ്ച് കുറ്റപത്രം സമര്‍പ്പിച്ചു.മൂന്നിയൂര് ഹയര്‍സെക്കന്‍ഡറി സ്‌കൂള് അധ്യാപകന് കെകെ അനീഷ് ആത്മഹത്യ ചെയ്ത കേസിലാണ് ക്രൈംബ്രാഞ്ച് പാലക്കാട് കോടതിയില് കുറ്റപത്രം സമര്‍പ്പിച്ചത്.\n2014 സെപ്റ്റംബര് രണ്ടിനാണ് മൂന്നിയൂര് ഹയര് സെക്കന്‍ഡറി സ്‌കൂളിലെ അധ്യാപകന് കെ കെ അനീഷ് ആത്മഹത്യ ചെയ്തത്. മലമ്പുഴയിലെ ഒരു ലോഡ്ജില് മുറിയിലാണ് അനീഷിന്റെ മൃതദേഹം കണ്ടെത്തിയത്. മാനേജ്‌മെന്റുമായി അഭിപ്രായ വ്യത്യാസത്തിലായിരുന്ന അനീഷിനെ സ്‌കൂളില് നിന്ന് പുറത്താക്കിയിരുന്നു. ജീവനക്കാരനെ അനീഷ് മര്‍ദ്ദിച്ചെന്നാരോപിച്ചായിരുന്നു മാനേജര് പുറത്താക്കിയത്.\nഈ മനോവിഷമത്തിലാണ് അനീഷ് മരിച്ചതെന്ന ബന്ധുക്കളുടെ പരാതിയിലാണ് പോലിസ് കേസ് രജിസ്റ്റര് ചെയ്തത്. പിന്നീട് അന്വേഷണം ക്രൈംബ്രാഞ്ചിന് കൈമാറുകയായിരുന്നു. ക്രൈംബ്രാഞ്ച് ഗൂഡാലോചന, ആത്മഹത്യ പ്രേരണാക്കുറ്റം എന്നീ വകുപ്പുകള് ഉള്‍പെടുത്തിയാണ് കേസില് പാലക്കാട് കോടതിയില് കുറ്റപത്രം സമര്‍പ്പിച്ചത്. സ്‌കൂള് മാനേജരും പഞ്ചായത്ത് പ്രസിഡന്റും മുസ്‌ലിം ലീഗ് പ്രാദേശിക നേതാവുമായ സെയ്തലവിയാണ് ഒന്നാം പ്രതി.\nസ്‌കൂളിലെ ജീവനക്കാരായ മുഹമ്മദ് അഷറഫ്, അബ്ദുള് റസാഖ്, അബ്ദുള് ഹമീദ്, പ്രധാനാധ്യാപികയായിരുന്ന സുധ പി നായര്, പിടിഎ പ്രസിഡന്റായിരുന്ന ഹൈദര് കെ മൂന്നിയൂര്, മലപ്പുറം മുന് ഡിഡിഇ കെ സി ഗോപി എന്നിവരാണ് മറ്റ് പ്രതികള്. അനീഷിന്റെ മരണത്തിനുശേഷം പിരിച്ചുവിട്ട നടപടി തെറ്റാണെന്ന് വിദ്യഭ്യാസ വകുപ്പ് കണ്ടെത്തുകയും റദ്ദാക്കുകയും ചെയ്തിരുന്നു.\nTeacher suicide Chargesheet


അഗസ്ത്യവനം, ബയോളജിക്കല് പാര്‍ക്ക് - സര്‍വ്വവിജ്ഞാനകോശം\nഅഗസ്ത്യവനം, ബയോളജിക്കല് പാര്‍ക്ക്\nഅഗസ്ത്യവനം ബയോളജിക്കല് പാര്‍ക്ക്\nപശ്ചിമഘട്ടത്തിന്റെ തെക്കേ അറ്റത്തു സ്ഥിതിചെയ്യുന്ന ജൈവവൈവിധ്യം നിറഞ്ഞ ഭൂപ്രദേശം. പ്രകൃതിജന്യമായ അതിരുകളാല് ഈ പ്രദേശത്തിന്റെ നാലു ഭാഗവും സംരക്ഷിതമാണ്. പശ്ചിമഘട്ടത്തിന്റെ വാലറ്റമായ ഈ പര്‍വതപ്രദേശത്താണ് അഗസ്ത്യമുടി അഥവാ അഗസ്ത്യകൂടം സ്ഥിതിചെയ്യുന്നത്. സമുദ്രനിരപ്പില്‍നിന്നും സു. 1,869 മീ. ഉയരമുള്ള ഈ പ്രദേശമാണ് അഗസ്ത്യവനം ബയോളജിക്കല് പാര്‍ക്കിലെ ഏറ്റവും ഉയരംകൂടിയ സ്ഥലം. സിദ്ധവൈദ്യത്തിന്റെ പിതാവായി കണക്കാക്കുന്ന അഗസ്ത്യമുനി ഈ പര്‍വതപ്രദേശത്ത് തപസ്സുചെയ്തിരുന്നതായാണ് ഐതിഹ്യം. ആയുര്‍വേദത്തിലും ആധുനിക ചികിത്സയിലും ഉപയോഗിക്കുന്ന ഒട്ടനവധി ഔഷധസസ്യങ്ങള് ഈ പ്രദേശത്തുനിന്നും ശാസ്ത്രജ്ഞര് കണ്ടെത്തിയിട്ടുണ്ട്. നിരവധി അപൂര്‍വയിനം ജന്തുക്കളുടെ ആവാസകേന്ദ്രവുമാണ് ഈ പ്രദേശം. ഈ പ്രദേശത്തിന്റെ പ്രാധാന്യം മനസ്സിലാക്കി ഇവിടെയുള്ള ജൈവവൈവിധ്യത്തിന്റെ സമുദ്ധാരണവും അവയുടെ സംരക്ഷണവും ലക്ഷ്യമാക്കി ഭാരതസര്‍ക്കാര് ഈ അടുത്തകാലത്തായി അഗസ്ത്യമലയേയും പരിസരപ്രദേശത്തേയും ഉള്‍പ്പെടുത്തി അഗസ്ത്യവനം ബയോളജിക്കല് പാര്‍ക്കായി പ്രഖ്യാപിക്കുകയുണ്ടായി.\nഏകദേശം 3500 ച.കി.മീ. ആണ് അഗസ്ത്യവനം ബയോളജിക്കല് പാര്‍ക്കിന്റെ വിസ്തീര്‍ണം. അനേകം കുന്നുകളും, സമതലങ്ങളും, പുല്‍മേടുകളും ചോലവനങ്ങളും ചേര്‍ന്ന ഈ പ്രദേശം രേഖാ. 77°5' നും 77° 4' നും അക്ഷാ. 8° 20' നും 8°50' നും ഇടയിലായി സ്ഥിതിചെയ്യുന്നു. ആര്യങ്കാവ് ചുരത്തിന് തെ. ഭാഗത്തായുള്ള ഈ പ്രദേശം കേരളത്തിലെ തിരുവനന്തപുരം ജില്ലയും തമിഴ്‍നാട്ടിലെ കന്യാകുമാരി, തിരുനെല്‍വേലി ജില്ലകളുടെ ചില ഭാഗങ്ങളും ചേര്‍ന്നതാണ്. ഇതില്‍ത്തന്നെ കേരളത്തിലെയും തമിഴ്‍നാട്ടിലേതുമായ അഞ്ച് സംരക്ഷിതവനപ്രദേശങ്ങള് ഉള്‍പ്പെടുന്നു. കേരളത്തിലുള്ള ചെന്തുരുണി, പേപ്പാറ, നെയ്യാര്, തമിഴ്‍നാട്ടിലെ മുണ്ടന്‍തുറൈ, കളക്കാട് ഇവയാണ് ഈ വന്യജീവി സംരക്ഷണ കേന്ദ്രങ്ങള്. ഈ അഞ്ച് സംരക്ഷിത കേന്ദ്രങ്ങളും കൂടി അഗസ്ത്യവനം ബയോളജിക്കല് പാര്‍ക്കിന്റെ ഏകദേശം മൂന്നിലൊന്ന് ഭാഗം വരും. പശ്ചിമഘട്ടത്തിലുള്ള മിക്കതരം വനപ്രദേശങ്ങളും അഗസ്ത്യവനം ബയോളജിക്കല് പാര്‍ക്കിലുണ്ട്. കേന്ദ്ര പരിസ്ഥിതി മന്ത്രാലയത്തിന്റെ കീഴിലുള്ള സസ്യഗവേഷണ സ്ഥാപനമായ ബൊട്ടാണിക്കല് സര്‍വേ ഒഫ് ഇന്ത്യ ഈ പ്രദേശത്തെ സസ്യസമ്പത്തിനെക്കുറിച്ച് പഠനങ്ങള് നടത്തിയിട്ടുണ്ട്. ഇന്ത്യയില് മാത്രം കാണുന്ന ഏകദേശം 300 പ്രാദേശികജാതി (endemic) സസ്യഇനങ്ങള് ഈ പ്രദേശത്തുനിന്ന് കണ്ടെത്തിയിട്ടുണ്ട്. ഇതില് തന്നെ അന്‍പതോളം സസ്യഇനങ്ങള് അഗസ്ത്യമലയിലും ചുറ്റുപാടും മാത്രമായി കാണപ്പെടുന്നവയാണ്. ഔഷധസസ്യങ്ങളുടെ കലവറയായ ഈ പ്രദേശത്തുകാണുന്ന മിക്ക സസ്യയിനങ്ങളും അപൂര്‍വങ്ങളോ അഥവാ വംശനാശഭീഷണി നേരിടുന്നവയോ ആണ്. ഏകദേശം 150-ഓളം വംശനാശ ഭീഷണി നേരിടുന്ന ഔഷധസസ്യങ്ങള് ഇവിടെയുണ്ട്. തെ. പടിഞ്ഞാറന്, വ. കിഴക്കന് മണ്‍സൂണ് മഴക്കാലങ്ങളില് മഴ നന്നായി ലഭിക്കുന്ന ഈ പ്രദേശത്തു വര്‍ഷത്തില് 90 സെ.മീ. മുതല് ഏകദേശം 625 സെ.മീ. വരെ മഴ ലഭിക്കുന്നു. അന്തരീക്ഷ ഊഷ്മാവ് 21°C നും 38°Cനും ഇടയിലാണ്. വര്‍ഷം മുഴുവന് ലഭിക്കുന്ന സൂര്യപ്രകാശവും ഉയര്‍ന്ന വര്‍ഷപാതവും, അന്തരീക്ഷത്തിലെ ഉയര്‍ന്ന ആര്‍ദ്രത(humidity)യുമാണ് ഈ പ്രദേശത്തെ ലോകത്തിലെ തന്നെ ജൈവസമ്പന്നമേഖലകളുടെ മുന്‍നിരയില് നിര്‍ത്തുന്ന ഘടകങ്ങള്. പശ്ചിമഘട്ടത്തിലേതു പോലെയുള്ള ഉഷ്ണമേഖലാവനങ്ങള്, ഇലപൊഴിയും കാടുകള്, മഴക്കാടുകള്, ചോലവനങ്ങള്, പുല്‍മേടുകള് എന്നിവയെല്ലാം ഈ പ്രദേശത്തും കാണുന്നു.\nഅഗസ്ത്യകൂടമലയും ചുറ്റുമുള്ള മഴക്കാടുകളും പുല്‍മേടുകളും ചേര്‍ന്ന, മനുഷ്യര്‍ക്ക് അത്ര പെട്ടെന്ന് ചെന്നെത്താന് പറ്റാത്ത പ്രദേശമാണ് അഗസ്ത്യവനം ബയോളജിക്കല് പാര്‍ക്കിന്റെ 'കോര്' അഥവാ 'നാച്ചുറല് സോണ്' എന്നറിയപ്പെടുന്നത്.\nഅഗസ്ത്യമലയില്‍നിന്നും പരിസരപ്രദേശങ്ങളില്‍നിന്നുമായി അനേകം ചെറിയ അരുവികള് ഉദ്ഭവിക്കുകുയം അവയെല്ലാം കൂടിച്ചേര്‍ന്ന് പ്രധാനപ്പെട്ട നാലു നദികളായി മാറുകയും ചെയ്യുന്നു. ഇതില് താമ്രപര്‍ണിയും കോതായാറും തമിഴ്‍നാട്ടിലൂടെയും നെയ്യാര്, കരമനയാര് തുടങ്ങിയവ കേരളത്തിലൂടെയും ഒഴുകുന്നു.\nകൃഷിയ്ക്കും ഗാര്‍ഹികാവശ്യങ്ങള്‍ക്കുമുള്ള ജലലഭ്യത ഉറപ്പുവരുത്തുന്നതിന് നെയ്യാറിന്റേയും കരമനയാറിന്റേയും ആധാരഭാഗത്തായി ഓരോ അണക്കെട്ടുകള് നിര്‍മിച്ചിട്ടുണ്ട്. തന്മൂലം നല്ലൊരു ശതമാനം സസ്യങ്ങള് ജലത്തിനടിയില്‍പെട്ട് നശിച്ചുപോയി. അനധികൃതമായ ഔഷധസസ്യശേഖരണവും ഈ പ്രദേശത്തെ അമൂല്യ സസ്യശേഖരത്തെ നഷ്ടമാക്കുന്നുണ്ട്.\nഅഗസ്ത്യമലയിലെ സസ്യസമ്പത്തിനെക്കുറിച്ച് ഒരേകദേശ രൂപം നമുക്ക് നല്‍കിയിട്ടുള്ളത് ഇന്ത്യന് ബൊട്ടാണിക്കല് സര്‍വേയിലെയും ട്രോപ്പിക്കല് ബൊട്ടാണിക്കല് ഗാര്‍ഡന് ആന്‍ഡ് റിസര്‍ച്ച് ഇന്‍സ്റ്റിറ്റ്യൂട്ടിലെയും (പാലോട്) ശാസ്ത്രജ്ഞരാണ്. ടി.ബി.ജി.ആര്.ഐ.യിലെ ശാസ്ത്രജ്ഞനായ ഡോ. എന്. മോഹനന്റെ ഫ്ളോറ ഒഫ് അഗസ്ത്യമല എന്ന ഗ്രന്ഥത്തില് അഗസ്ത്യമലയിലും അതിനുചുറ്റിലുമായുള്ള ഏകദേശം 200 ച.കി.മീ. പ്രദേശത്തെ സപുഷ്പിസസ്യങ്ങളെക്കുറിച്ച് പ്രതിപാദിക്കുന്നുണ്ട്. 585 ജീനസുകളിലായി ഏകദേശം 1117 സ്പീഷീസ് ഇവിടെ നിന്ന് മാത്രമായി കണ്ടെത്തിയിട്ടുണ്ട്. ഇതില് തന്നെ 30-ഓളം സ്പീഷീസ് ഇന്ത്യന് റെഡ് ഡേറ്റ ബുക്കില് (വംശനാശ ഭീഷണി നേരിടുന്ന സസ്യങ്ങളെക്കുറിച്ച് പ്രതിപാദിക്കുന്ന പുസ്തകം) സ്ഥാനം പിടിച്ചിട്ടുള്ളവയാണ്.\nഅഗസ്ത്യമലയിലേയും പരിസര പ്രദേശത്തേയും സസ്യജന്തുജാലങ്ങളുടെ സര്‍വേ ഇനിയും പൂര്‍ത്തിയാക്കിയിട്ടില്ലെന്നു വേണം കരുതാന്. പുതിയ ഇനം സസ്യങ്ങളെ ഓരോ വര്‍ഷവും ഈ ഭാഗത്തുനിന്നും ഗവേഷകര് കണ്ടെത്തുന്നത് ഇതിനൊരു തെളിവാണ്.\nമനുഷ്യര് ഭക്ഷ്യാവശ്യത്തിനും മറ്റുമായി കൃഷി ചെയ്യുന്ന നിരവധി സസ്യങ്ങളുടെ വന്യജാതികള് ഈ പ്രദേശത്തുനിന്ന് കണ്ടെത്തിയിട്ടുണ്ട്. ഏകദേശം 92-ലധികം സ്പീഷിസ് ഇതില്‍പ്പെടുന്നു. ഇതില് ധാന്യവര്‍ഗങ്ങള് പയറുവര്‍ഗങ്ങള് മറ്റ് സുഗന്ധവര്‍ഗസസ്യങ്ങള് എന്നിവയുടെയെല്ലാം വന്യ ഇനങ്ങള് കാണപ്പെടുന്നുണ്ട്. പഴവര്‍ഗങ്ങളുടെയും കിഴങ്ങ് വര്‍ഗങ്ങളുടെയും പച്ചക്കറികളുടെയും നല്ലൊരു ശേഖരം തന്നെയുണ്ട് ഈ പ്രദേശങ്ങളില്. കൂവരക്, നെല്ല്, പ്ളാവ്, കുടമ്പുളി, മാവ്, വാഴ, അമ്പഴം, ഞാവല്, വയണ, മഞ്ഞള്, കുരുമുളക്, ഇഞ്ചി, ചീര, വഴുതന, ചുണ്ട, കാച്ചില്, ചേന തുടങ്ങിയവ ഇവയില് ചിലതു മാത്രമാണ്.\nമറ്റു വനപ്രദേശങ്ങളെപ്പോലെ തന്നെ അഗസ്ത്യമലയും പരിസര പ്രദേശവും മനുഷ്യനിര്‍മിത പ്രവര്‍ത്തനങ്ങളാലും മറ്റു കാരണത്താലും നശീകരണ ഭീഷണി നേരിടുന്നുണ്ട്. ഇതിനാല് ജൈവവൈവിധ്യത്തിനും അതുവഴി കോട്ടം തട്ടുന്നുണ്ട്. അമിതമായ ഔഷധ സസ്യശേഖരണം ഇന്ന് പല സസ്യങ്ങളെയും അത്യപൂര്‍വങ്ങളോ വംശനാശഭീഷണി നേരിടുന്നവയോ ആയി മാറ്റിയിട്ടുണ്ട്. മരമഞ്ഞള്, അടപതിയന്, ആരോഗ്യപച്ച, അമൃതപാല, സര്‍പ്പഗന്ധി തുടങ്ങിയ ഔഷധസസ്യങ്ങള് ഇതിനുദാഹരണങ്ങളാണ്.\nഅലങ്കാര സസ്യങ്ങളുടെ വന്‍ശേഖരവും ഈ പ്രദേശത്തുണ്ട്. പല പുതിയ സങ്കരയിനങ്ങളും വികസിപ്പിച്ചെടുക്കാന് പ്രാപ്തമായവയാണ് ഇവയില് പലതും. ഇതില് വളരെ പ്രധാനപ്പെട്ട ഒരു വിഭാഗമാണ് ഓര്‍ക്കിഡുകള്. പശ്ചിമഘട്ടത്തില് കാണുന്ന ഏകദേശം 300-ഓളം ഓര്‍ക്കിഡ് ഇനങ്ങളില് 80-ലധികം സ്പീഷീസ് ഈ പ്രദേശത്ത് കാണപ്പെടുന്നു. ഇവയില് പലതും മനോഹരങ്ങളായ പുഷ്പങ്ങളോടുകൂടിയവയും മുന്തിയതരം സങ്കരയിനങ്ങള് ഉത്പാദിപ്പിക്കുവാനുതകുന്നവയുമാണ്. വിലയേറിയ ലേഡീസ് സ്ളിപ്പര് എന്ന പാഫിയോപെഡിലം ഡ്രൂറി അഗസ്ത്യമലയില് മാത്രം കാണപ്പെടുന്നവയാണ്. ഐ.യു.സി.എന്നിന്റെ റെഡ് ഡേറ്റ ബുക്കില് സ്ഥാനംപിടിച്ചിട്ടുള്ള ഈ ഓര്‍ക്കിഡ് സാധാരണ ഓര്‍ക്കിഡുകളില്‍നിന്നും വ്യത്യസ്തമായി മണ്ണില് വളരുന്ന ഒന്നാണ്. സ്വര്‍ണവര്‍ണ നിറമുള്ള പുഷ്പങ്ങളോടുകൂടിയ ഇവ മുന്തിയതരം സങ്കരയിനങ്ങള് വികസിപ്പിച്ചെടുക്കാന് പറ്റുന്നവയാണ്. ഇവിടെനിന്നും അടുത്തകാലത്തായി കണ്ടെത്തിയ ഒരു പുതിയ ഓര്‍ക്കിഡ് ജീനസ്സാണ് ഏല്‍ഹെല്‍ഡ്രിയ. ഏല്‍ഹെല്‍ഡ്രിയ റൊട്ടന്റിഫോളിയ എന്ന് നാമകരണം ചെയ്ത ഈ ഓര്‍ക്കിഡ് അഗസ്ത്യമലയില് മാത്രം കാണുന്നവയാണ്.\nസസ്യസമ്പത്തുപോലെതന്നെ ജന്തുവര്‍ഗങ്ങളാലും സമൃദ്ധമാണ് അഗസ്ത്യവനവും പരിസര പ്രദേശവും. അകശേരുകികള്, വിവിധതരം പക്ഷികള്, ഉരഗങ്ങള് വിവിധയിനം സസ്തനികള് ഇവയെല്ലാം ഈ പ്രദേശങ്ങളില് കാണപ്പെടുന്നു.\nഇന്ത്യാ ഗവണ്‍മെന്റ് ഈ പ്രദേശത്തിന്റെ ജൈവവൈവിധ്യം കണക്കിലെടുത്ത് അഗസ്ത്യവനം ബയോളജിക്കല് പാര്‍ക്കായി പ്രഖ്യാപിച്ചതുവഴി (1997-ല്) ഇവിടെയുള്ള സസ്യ-ജന്തുജാലങ്ങളുടെ സംരക്ഷണം ഒന്നുകൂടി ഉറപ്പിച്ചിരിക്കുകയാണ്. ബയോളജിക്കല് പാര്‍ക്ക് ആയതിനുശേഷമുള്ള വനംവകുപ്പിന്റെ കര്‍ശന നിയന്ത്രണങ്ങള് ഒരു പരിധിവരെ ഇവിടത്തെ ജീവജാലങ്ങളുടെ സംരക്ഷണം ഉറപ്പുവരുത്തുന്നു.\n(ഡോ. ജി.എം. നായര്)\n"http://web-edition.sarvavijnanakosam.gov.in/index.php?title=%E0%B4%85%E0%B4%97%E0%B4%B8%E0%B5%8D%E0%B4%A4%E0%B5%8D%E0%B4%AF%E0%B4%B5%E0%B4%A8%E0%B4%82,_%E0%B4%AC%E0%B4%AF%E0%B5%8B%E0%B4%B3%E0%B4%9C%E0%B4%BF%E0%B4%95%E0%B5%8D%E0%B4%95%E0%B4%B2%E0%B5%8D%E2%80%8D_%E0%B4%AA%E0%B4%BE%E0%B4%B0%E0%B5%8D%E2%80%8D%E0%B4%95%E0%B5%8D%E0%B4%95%E0%B5%8D" എന്ന താളില്‍നിന്നു ശേഖരിച്ചത്\nഈ താള് അവസാനം തിരുത്തപ്പെട്ടത് 06:04, 16 നവംബര് 2014.


എല്ലാ മഴക്കാലത്തും ക്യാമ്പിൽ കഴിയേണ്ടിവരുമോ | Mamgalamdam\nഎല്ലാ മഴക്കാലത്തും ക്യാമ്പിൽ കഴിയേണ്ടിവരുമോ\nമംഗലംഡാം: ഇതിനൊരു പരിഹാരമുണ്ടാകില്ലേ... എല്ലാ മഴക്കാലത്തും ദുരിതാശ്വാസക്യാമ്പിൽ കഴിയേണ്ടിവരുമോ... മംഗലംഡാമിനുസമീപം ഉപ്പുമണ്ണിൽ വിള്ളൽവീണ കുന്നിന്റെ താഴ്ഭാഗത്ത് താമസിക്കുന്ന നാല് കുടുംബങ്ങളുടെ ചോദ്യമാണിത്.\nകഴിഞ്ഞവർഷം പറശ്ശേരി അങ്കണവാടിയിലായിരുന്നു ക്യാമ്പ്. ഇത്തവണ സമീപത്തുള്ള വീട്ടിലാണ് റവന്യൂ അധികൃതർ ക്യാമ്പ് ഒരുക്കിയിട്ടുള്ളത്. കഴിഞ്ഞ ഓഗസ്റ്റ് 17നാണ് ഉപ്പുമണ്ണിലെ കുടുംബങ്ങളുടെ സമാധാനം നഷ്ടപ്പെടുത്തി കുന്നിൻമുകളിൽ ഒരേക്കറോളംഭാഗത്ത് വിള്ളലുണ്ടായത്. അന്ന് കുന്നിന് നേരെ താഴെയുള്ള നാല് കുടുംബങ്ങളെയും അപകടമുണ്ടായാൽ അതിന്റെ വ്യാപ്തിഭയന്ന് സമീപമുള്ള പത്തോളം കുടുംബങ്ങളെയും ദുരിത്വാശ്വാസക്യാമ്പിലേക്ക് മാറ്റി. ഇത്തവണ നേരിട്ട് ബാധിക്കുന്ന നാല് കുടുംബങ്ങളെ മാത്രമാണ് മാറ്റിയത്.\nകഴിഞ്ഞവർഷം വിള്ളൽവീണ സമയത്ത് തിരുവനന്തപുരത്തുള്ള ദേശീയ ഭൂമിശാസ്ത്രപഠന കേന്ദ്രത്തിൽ (സെസ്സ്) നിന്നുള്ള സംഘം പ്രാഥമിക പഠനം നടത്തിപ്പോയതല്ലാതെ വിശദമായപഠനം നടത്തുകയോ പരിഹാരമാർഗങ്ങൾ നിർദേശിക്കയോ ചെയ്തിട്ടില്ല. സെസ്സിൽനിന്നുള്ള സംഘം വിശദപഠനത്തിനായി ഡിസംബറിൽവരുമെന്ന് അറിയിച്ചിരുന്നെങ്കിലും എത്തിയില്ല. തുടർച്ചയായി രണ്ട് ദിവസം മഴപെയ്താൽ സ്ഥലത്തുനിന്ന് മാറിത്താമസിക്കണമെന്നുമാത്രമാണ് റവന്യൂ അധികൃതർ നൽകിയിട്ടുള്ള നിർദേശം. ഓരോ മഴ പെയ്യുമ്പോഴും ഭയന്നുകഴിയേണ്ട അവസ്ഥയാണെന്ന് വീട്ടമ്മയായ ഡെയ്‌സി പറയുന്നു. കുന്നിടിഞ്ഞാൽ താഴെയുള്ള നാല് വീടും റോഡും മണ്ണിനടയിലാകും. സെസ്സിന്റെ പഠനറിപ്പോർട്ട് ലഭിച്ചാൽ മാത്രമേ ആവശ്യമായ നടപടി സ്വീകരിക്കാൻ കഴിയുകയുള്ളൂവെന്ന് ആലത്തൂർ തഹസിൽദാർ ആർ.പി. സുരേഷ് പറഞ്ഞു.\nbb ഉരുൾപൊട്ടലിൽനിന്ന് രക്ഷപ്പെട്ടപ്പോൾ കുന്നിടിച്ചിൽഭീഷണി bb ജോണിയും കുടുംബവും നാലുവർഷം മുമ്പാണ് ഇടയ്ക്കിടെയുള്ള ഉരുൾപൊട്ടലിനെത്തുടർന്ന് കവിളുപാറയിൽനിന്ന് ഉപ്പുമണ്ണിൽ സ്ഥലംവാങ്ങി വീട് വെച്ച് താമസംതുടങ്ങിയത്. കഴിഞ്ഞവർഷം ഉപ്പുമണ്ണിൽ വിള്ളലുണ്ടായതോടെ ഇനി എന്തുചെയ്യുമെന്ന് അറിയില്ല. വിള്ളൽവീണ കുന്നിന്റെ താഴ്ഭാഗത്താണ് ജോണിയുടെ വീട്. 36 വർഷം കവിളുപാറയിൽ കൃഷിയിൽനിന്ന് സ്വരുക്കൂട്ടിയ സമ്പാദ്യമുപയോഗിച്ചാണ് ഉപ്പുമണ്ണിൽ സ്ഥലംവാങ്ങിയത്. ഇനി ഇവിടെനിന്ന് മാറിപ്പോകാനാവില്ലെന്ന് ജോണി പറയുന്നു.\nകടപ്പാറയിൽ കാട്ടാനക്കൂട്ടം കൃഷി നശിപ്പിച്ചു\nനായ്ക്കളിൽനിന്ന് മാനിനെ രക്ഷപ്പെടുത്തി\nവീട്ടുവളപ്പിൽനിന്ന് രാജവെമ്പാലയെ പിടികൂടി\nതകർന്ന് മംഗലംഡാം -പൊൻകണ്ടം റോഡ്


കമ്പനി ബോര്‍ഡുകളില് ചേരുന്നതിനും ആധാര് നിര്‍ബന്ധമാക്കുന്നു - FUTURE KERALA - Daily on Business Economy and Society\nഡിഐഎന് സ്വന്തമാക്കുന്നതിന് ആധാര് രേഖകള് സമര്‍പ്പിക്കേണ്ടി വരും\nന്യൂഡെല്‍ഹി: കമ്പനീസ് ആക്റ്റുമായി ബന്ധപ്പെട്ട ഇടപാടുകള്‍ക്ക് ബയോമെട്രിക് തിരിച്ചറിയല് രേഖയായ ആധാര് നിര്‍ബന്ധമാക്കുന്നു. കമ്പനി ബോര്‍ഡിന്റെ ഡയറക്റ്ററാകുന്നതിന്, ചാര്‍ട്ടേഡ് എക്കൗണ്ടന്റുകള്‍ക്കോ കമ്പനി സെക്രട്ടറിമാര്‍ക്കോ് കമ്പനിയുടെ റിട്ടേണുകള് ഫയല് ചെയ്യുന്നതിന് തുടങ്ങിവയ്‌ക്കെല്ലാം ആധാര് നിര്‍ബന്ധമാക്കാനാണ് കേന്ദ്ര സര്‍ക്കാര് തയാറെടുക്കുന്നത്. വിവിധ സാഹചര്യങ്ങളില് തങ്ങളുടെ അറിവില്ലാതെ വിവിധ കമ്പനികളുടെ ബോര്‍ഡ് ഡയറക്റ്റര്‍മാരായി ഉള്‍പ്പെടുത്തിയെന്ന് കാണിച്ചും ബോര്‍ഡില് അംഗത്വം നേടുന്നതിനുള്ള ഡയറക്റ്റര് ഐഡന്റിഫിക്കേഷന് നമ്പര് (ഡിഐഎന്) ലഭിക്കുന്നതിന് വ്യാജ ഒപ്പുകള് നല്‍കിയെന്ന് കാണിച്ചും നിരവധി പരാതികളാണ് കേന്ദ്ര കോര്‍പ്പറേറ്റ് മന്ത്രാലയത്തിന്റെ മുന്‍പാകെ വന്നിട്ടുള്ളത്.\nവരും മാസങ്ങളില് ഡിഐഎന് സ്വന്തമാക്കുന്നതിന് ഓണ്‍ലൈന് ഫോം പൂരിപ്പിച്ച് നല്‍കുന്നവര് അവരുടെ ബയോമെട്രിക് തിരിച്ചറിയല് രേഖകളും നല്‍കേണ്ടി വരും. കമ്പനി ബോര്‍ഡുകളിലേക്ക് സര്‍ക്കാര്, ബാങ്കുകള്, ധനകാര്യ സ്ഥാപനങ്ങള് എന്നിവ ശുപാര്‍ശ ചെയ്യുന്ന വ്യക്തികളും ബയോമെട്രിക് ആധികാരികത ഉറപ്പാക്കേണ്ടതുണ്ട്. ഇതേ സംവിധാനങ്ങള് ചാര്‍ട്ടേര്‍ഡ് എക്കൗണ്ടുകള്‍ക്കും കമ്പനി സെക്രട്ടറിമാര്‍ക്കും നടപ്പാക്കുന്നതിനുള്ള പ്രവര്‍ത്തനങ്ങള് നടന്നുകൊണ്ടിരിക്കുകയാണ്.\nപുതിയ സംവിധാനം നടപ്പാക്കുന്നതിന്റെ സാങ്കേതികതയുമായി ബന്ധപ്പെട്ട് ഇന്‍ഫോസിസിലെ ഒരു സംഘമാണ് പ്രവര്‍ത്തിക്കുന്നത്. ആദ്യഘട്ടത്തില് ഡിഐഎന് നല്‍കുന്നതിനു നടപ്പാക്കുന്ന പദ്ധതി ഒന്നോ രണ്ടോ വര്‍ഷത്തിനുള്ളില് കോര്‍പ്പറേറ്റ് മന്ത്രാലയവുമായി ബന്ധപ്പെട്ട എല്ലാ ഇടപാടുകളിലേക്കും വ്യാപിപ്പിക്കും. ആധാറിന് അനര്‍ഹരായ പ്രവാസികള്‍ക്ക് ഇക്കാര്യത്തില് ഇളവുകള് ഉണ്ടാകും. നിര്‍ദ്ദിഷ്ട സംവിധാനത്തിന് തടസങ്ങളോ കാലതാമസമോ ഉണ്ടാകില്ലെന്നാണ് കോര്‍പ്പറേറ്റ് മന്ത്രാലയം പ്രതീക്ഷിക്കുന്നത്.\nമൊബീല് കണക്ഷനുകള് ആധാര് ഉപയോഗിച്ച് പരിശോധിക്കേണ്ടതാണെന്ന് സ്വമേധയാ നിര്‍ദേശിച്ചുകൊണ്ടും ബാങ്കുകളും നികുതി വകുപ്പും യൂണിക്ക് ഐഡന്റിഫിക്കേഷന് അതോറിറ്റി നമ്പര് ഉപയോഗിക്കുന്നതിന് അനുമതി നല്‍കിക്കൊണ്ടും സുപ്രീംകോടതി നേരത്തേ ഉത്തരവിട്ടിരുന്നു. ഈ വര്‍ഷം മുതല് പെര്‍മനന്റ് എക്കൗണ്ട് നമ്പറുകള്‍ക്ക് (പാന്) ആദായനികുതി വകുപ്പ് ആധാര് നിര്‍ബന്ധമാക്കിയിട്ടുണ്ട്. ഒന്നിലധികം പാന്‍കാര്‍ഡുകള് ഉപയോഗിച്ച് നികുതിയില് നിന്നും ഒഴിഞ്ഞ് മാറുന്ന നിയമവിരുദ്ധ പ്രവര്‍ത്തി തടയുന്നത് ലക്ഷ്യമിട്ടാണിത്.\nTags:\tAadhaar must for joining company boards, in India


ആന്ധ്രയില് കര്‍ഷക സമരത്തിനിടയിലേക്ക് ലോറി പാഞ്ഞുകയറി; 20 മരണം | National | Deshabhimani | Saturday Apr 22, 2017\nആന്ധ്രയില് കര്‍ഷക സമരത്തിനിടയിലേക്ക് ലോറി പാഞ്ഞുകയറി; 20 മരണം\nനെല്ലോര് > ആന്ധ്രപ്രദേശിലെ ചിറ്റൂരില് കര്‍ഷകര് നടത്തിവന്ന സമരത്തിനിടയിലേക്ക് ലോറി പാഞ്ഞുകയറി 20 പേര് മരിച്ചു. 15 ഓളം പേര്‍ക്കു ഗുരുതരമായി പരുക്കേറ്റു.\nനിയന്ത്രണം വിട്ട ലോറി വൈദ്യൂതി പോസ്റ്റ് ഇടിച്ചു തകര്‍ത്തിട്ടാണ് സമരവേദിയിലേക്ക് പാഞ്ഞു കയറിയത്. ചരക്ക് നിറച്ച ലോറി അമിതവേഗത്തിലാണ് വന്നത്. നിരവധി വാഹനങ്ങളും കടകളും തകര്‍ത്തശേഷംമാണ് ലോറി കര്‍ഷകര്‍ക്കിടയിലേക്ക് പാഞ്ഞു കയറിയത്.\nആറുപേര് ലോറിയുടെ ടയറിനടിയില്‍പ്പെട്ടും മറ്റ് 14 പേര് പോസ്റ്റു തകര്‍ന്നുണ്ടായ വൈദ്യുതാഘാതത്തിലുമാണ് മരിച്ചതെന്ന് തിരുപ്പതി എസ്പി ജയലക്ഷ്മി അറിയിച്ചു. പരിക്കേറ്റവരെ ആശുപത്രിയില് പ്രവേശിപ്പിച്ചു. അപകടമുണ്ടാക്കിയ ലോറിയുടെ ഡ്രൈവറും ക്ളീനറും ഓടിരക്ഷപെട്ടു.\nയെര്‍പെഡു എന്ന സ്ഥലത്ത് പൊലീസ് സ്റ്റേഷനു മുന്നിലാണ് അപകടമുണ്ടായത്. സിഐക്കും എസ്ഐക്കും ഒരു പ്രദേശിക മാധ്യമ പ്രവര്‍ത്തകനും അപകടത്തില് പരുക്കേറ്റിട്ടുണ്ട്. ഇദ്ദേഹത്തിന്റെ കാലിന് ഗുരുതര പരിക്കേറ്റിട്ടുണ്ട്.\nമുനഗലപാലം ഗ്രാമവാസികളാണ് മരിച്ചവരില് അധികവും. ഗ്രാമത്തില്‍നിന്ന് അനധികൃതമായി മണല് കയറ്റി അയയ്ക്കുന്നതിനെതിരെ പൊലീസ് സ്റ്റേഷനു മുന്നില് പ്രതിഷേധവുമായി എത്തിയവരായിരുന്നു ഗ്രാമീണര്.\nഅപകടം ആവർത്തിക്കുന്നു ; പുരവള്ളങ്ങളിൽ സുരക്ഷ കർശനമാക്കും\nലോറിക്ക് പിന്നില് പിക്കപ്പ് വാനിടിച്ച്3പേര്‍ക്ക് പരിക്ക്\nഹിമാചലില് സ്‌കൂള്‍ബസ് കൊക്കയിലേക്ക് മറിഞ്ഞു; 26 കുട്ടികള് മരിച്ചു\nരാജസ്ഥാനില് കര്‍ഷക സമരത്തിനുനേരെ പൊലീസ് വെടിവെയ്പ്പ്; അമ്രാറാമിനെ അറസ്റ്റുചെയ്തു\nനിയന്ത്രണം വിട്ട ഓട്ടോടാക്സി വൈദ്യുതിതൂണ് തകര്‍ത്തു


ഐ എസ് എല്ലിൽ ഇനി രണ്ട് കിരീടങ്ങൾ, ലീഗ് ഘട്ട ജേതാക്കാൾക്ക് ഷീൽഡും ഒപ്പം 50 ലക്ഷവും | Fanport | Featured News Malayalam\nThursday, Mar 4, 2021 02:31 PM\nHome Football Indian Super League ഐ എസ് എല്ലിൽ ഇനി രണ്ട് കിരീടങ്ങൾ, ലീഗ് ഘട്ട ജേതാക്കാൾക്ക് ഷീൽഡും ഒപ്പം 50...\nഐ എസ് എല്ലിൽ ഇനി രണ്ട് കിരീടങ്ങൾ, ലീഗ് ഘട്ട ജേതാക്കാൾക്ക് ഷീൽഡും ഒപ്പം 50 ലക്ഷവും\nFebruary 19, 2020 - 12:43 PM\nഐ എസ് എല്ലിൽ ഇനി രണ്ട് കിരീടങ്ങൾ. ഐ എസ് എൽ ഫൈനലിലെ വിജയികൾക്ക് കിട്ടുന്ന കിരീടം കൂടാതെ ലീഗ് ഘട്ടത്തിൽ ഒന്നാമത് എത്തുന്നവർക്കും ഇനി കിരീടം ലഭിക്കും. ലീഗ് ഘട്ടത്തിൽ ആദ്യ എത്തുന്നവർക്ക് ഐ എസ് എൽ ഷീൽഡ് ആണ് ലഭിക്കുക. ഒപ്പം 50 ലക്ഷം സമ്മാന തുകയും ലീഗ് ജേതാക്കൾക്ക് ലഭിക്കും. ഐ എസ് എൽ തന്നെ ഔദ്യോഗികമായി ഈ വിവരങ്ങൾ പുറത്തു വിട്ടു. ഈ സീസണിൽ തന്നെ ഈ കിരീടം നൽകി തുടങ്ങും.\nനേരത്തെ ഐ എസ് എല്ലിൽ ലീഗ് ഘട്ടത്തിൽ ഒന്നാമത് എത്തുന്നവർക്ക് എ എഫ് സി ചാമ്പ്യൻസ് ലീഗ് യോഗ്യത കിട്ടും എന്ന് എ ഐ എഫ് എഫ് പറഞ്ഞിരുന്നു. അതിനു പിന്നാലെയാണ് പുതിയ കിരീടവും സമ്മാന തുകയും. ഇതോടെ ലീഗിലെ ഫൈനൽ വിജയിക്കുന്നവരേക്കാൾ പ്രാധാന്യം ലീഗ് ജയിക്കുന്നവർക്ക് ആകും. ഈ സീസണിൽ ഗോവയോ എ ടി കെയോ ആകും ലീഗിൽ ഒന്നാമത് എത്തുക. ഒന്നമത് എത്തുന്നവർക്ക് അവരുടെ പ്ലേ ഓഫ് ഘട്ടത്തിൽ ഹോം മത്സരത്തിനു മുമ്പായി ഷീൽഡ് സമ്മാനിക്കും.\nPrevious articleനിലമ്പൂരിൽ ഇന്ന് കിരീട പോരാട്ടാം, ഫിഫാ മഞ്ചേരിക്ക് എതിരായി മെഡിഗാഡ് അരീക്കോട്\nNext article“മൂന്ന് വർഷം കൂടെ എന്തായാലും മൂന്ന് ഫോർമാറ്റിലും കളിക്കും” – വിരാട് കോഹ്ലി


ഓണത്തിന‌് ഒരുകലക്ക‌് കലക്കും | Cinema | Deshabhimani | Monday Aug 6, 2018\nഓണത്തിന‌് ഒരുകലക്ക‌് കലക്കും\nഓണാഘോഷത്തിന‌് പൊലിമ കൂട്ടാൻ ഇത്തവണയും സൂപ്പർ സ‌്റ്റാർ ചിത്രങ്ങൾ എത്തുന്നു. മമ്മൂട്ടി‐ സേതു കൂട്ടുകെട്ടിലൊരുങ്ങുന്ന ഒരു കുട്ടനാടൻ ബ്ലോഗ‌്, മോഹൻലാൽ ഇത്തിക്കര പക്കിയാകുന്ന നിവിൻ പോളിയുടെ കായംകുളം കൊച്ചുണ്ണി എന്നിവയാണ‌് താരചിത്രങ്ങൾ. ഇതോടൊപ്പം ബിജുമേനോന്റെ പടയോട്ടവും ഫഹദ‌് ഫാസിൽ നായകനാകുന്ന അമൽ നീരദിന്റെ വരത്തൻ എന്നിവയും പ്രേക്ഷകരെ ഹരംകൊള്ളിക്കും. ടൊവിനോ തോമസിന്റെ തീവണ്ടിയും വിനയൻ കലാഭവൻ മണിയുടെ ജീവിതത്തെ ആസ്പദമാക്കി ഒരുക്കിയ ചാലക്കുടിക്കാരൻ ചങ്ങാതിയും ഓണത്തിനുണ്ട‌്.\nമമ്മൂട്ടി ഹരി എന്ന ബ്ലോഗെഴുത്തുകാരനായി എത്തുന്ന കുട്ടനാടൻ ബ്ലോഗിൽ അനു സിത്താര, ഷംന കാസിം തുടങ്ങിയവരാണ് നായികമാർ. തിരക്കഥാകൃത്ത് സേതുവിന്റെ ആദ്യ സംവിധാനസംരംഭമാണിത്. സേതുതന്നെയാണ് ചിത്രത്തിന്റെ തിരക്കഥയും. നടൻ ഉണ്ണി മുകുന്ദൻ സഹസംവിധായകനായി എത്തുന്നു.\nകായംകുളം കൊച്ചുണ്ണിയായി നിവിൻ പോളിയെത്തുന്ന ചിത്രം അഞ്ചിന് തിയറ്ററുകളിലെത്തും. ബോബി‐ സഞ്ജയ് ടീമാണ് തിരക്കഥ. ഗോകുലം ഫിലിംസിന്റെ ബാനറിൽ ഗോകുലം ഗോപാലനാണ് ചിത്രം നിർമിക്കുന്നത്. സണ്ണി വെയ്ൻ, ബാബു ആന്റണി, പ്രിയ ആനന്ദ്, സുധീർ കരമന, മണികണ്ഠൻ എന്നിവരാണ് മറ്റു പ്രധാന താരങ്ങൾ. ഇത്തിക്കര പക്കിയായി മോഹൻലാലും എത്തുന്നു.\nഅമൽ നീരദ‌് സംവിധാനവും നസ്രിയ നിർമാതാവുമാകുന്ന വരത്തനിൽ ഐശ്വര്യ ലക്ഷ‌്മിയാണ‌് ഫഹദിന്റെ നായികയാകുന്നത‌്. രണ്ട‌് വ്യത്യസ‌്ത ഗെറ്റപ്പിലാണ‌് ഫഹദ‌് സിനിമയിൽ. പറവയുടെ ക്യാമറാമാനായി പേരെടുത്ത ലിറ്റിൽ സ്വയംപ‌ാണ‌് ക്യാമറ. 22ന‌് സിനിമ തിയറ്റിലെത്തും.\nനവാഗതനായ ഫെലിനിയുടെ സംവിധാനത്തിൽ ടൊവിനോ നായകനായെത്തുന്ന തീവണ്ടിയും ഉടൻ തിയറ്ററിലെത്തും. ആക്ഷേപഹാസ്യ രൂപത്തിൽ ഒരുക്കുന്ന ചിത്രം ചെയിൻ സ്‌മോക്കറുടെ കഥയാണ് പറയുന്നത്. ദുൽഖർ സൽമാൻ ചിത്രമായ സെക്കൻഡ് ഷോയ്ക്കുവേണ്ടി കഥയെഴുതിയ വിനി വിശ്വലാലാണ് തിരക്കഥ. പുതുമുഖ നടി സംയുക്ത മേനോനാണ് നായിക.\nബിജു മേനോനെ നായകനാക്കി നവാഗതനായ റഫീഖ് ഇബ്രാഹിം സംവിധാനം ചെയ്യുന്ന കോമഡി ചിത്രമാണ‌് പടയോട്ടം . 17ന് തിയറ്ററിലെത്തും. ചെങ്കൽ രഘു എന്ന കഥാപാത്രത്തെയാണ് ബിജു മേനോൻ അവതരിപ്പിക്കുന്നത്. അനുശ്രീയാണ് നായിക. ദിലീഷ് പോത്തൻ, സൈജു കുറുപ്പ്, ലിജോ ജോസ് പെല്ലിശേരി ഹരീഷ് കണാരൻ തുടങ്ങിയവരും പ്രധാന വേഷങ്ങളിലെത്തുന്നു.


ആദിവാസി സ്ത്രീ ആയതുകൊണ്ട് കാറും പുതിയ വീടും ഒന്നും ഉപയോഗിക്കാൻ പാടില്ലേ? ആത്മഹത്യ ചെയ്യണമെന്നാണോ പറയുന്നത്? പൊട്ടിത്തെറിച്ച് സികെ ജാനു - BIGNEWSLIVE | Latest Malayalam News\nകൽപറ്റ: രാഷ്ട്രീയ പരമായ ആരോപണങ്ങൾ ഇപ്പോൾ വ്യക്തിഹത്യയിലേക്ക് വഴി മാറിയിരിക്കുകയാണെന്ന് സികെ ജാനു. ആദിവാസിയായ സ്ത്രീയെന്ന നിലയിൽ തന്നെ എല്ലാതരത്തിലും കടന്നാക്രമിക്കുന്ന രീതിയാണ് ഇപ്പോൾ കാണുന്നതെന്നും അത് ജനാധിപത്യ കേരളത്തിന് അപമാനമാണെന്നും അവർ മാധ്യമങ്ങളോട് പ്രതികരിച്ചു. ഒരു കാരണവശാലും തനിക്കെതിരായ കേസിൽ നിന്ന് പുറകോട്ട് പോകില്ല. നിയമനടപടികളെ നേരിടാൻ തയ്യാറാണെന്നും സികെ ജാനു വ്യക്തമാക്കി.\nസികെ ജാനുവിന് ബിജെപി നേതാക്കൾ തെരഞ്ഞെടുപ്പിനോട് അനുബന്ധിച്ച് പണം കൈമാറിയെന്ന് ജെആർപി സംസ്ഥാന ട്രഷർ പ്രസീത വെളിപ്പെടുത്തൽ നടത്തിയിരുന്നു. ഇതുമായി ബന്ധപ്പെട്ട വിവാദങ്ങളോട് പ്രതികരിക്കുകയായിരുന്നു സികെ ജാനു.\n‘ഓരോ വിവാദങ്ങൾ വന്നപ്പോഴും കൃത്യമായ മറുപടി ഞാൻ നൽകിയിട്ടുണ്ട്. എന്നാൽ ആ മറുപടിയിൽ തൃപ്തിയില്ല എന്ന നിലയിൽ വീണ്ടും വിവാദങ്ങൾ വന്നുകൊണ്ടിരിക്കുകയാണ്. ഈ ആക്രമണങ്ങൾക്ക്ആദിവാസി സ്ത്രീകൾ രാഷ്ട്രീയ രംഗത്തേക്ക് വരാൻ പാടില്ലെന്ന ചിന്ത യഥാർഥത്തിൽ ഉണ്ടോ? പിറകിൽ തെരഞ്ഞെടുപ്പുമായി ബന്ധപ്പെട്ടുയരുന്ന വിവാദങ്ങൾ അറിയാം. എന്നാൽ ഇപ്പോൾ വ്യക്തിപരമായി തേജോവധം ചെയ്യുന്ന രീതിയിലുളള വാർത്തകളാണ് വന്നുകൊണ്ടിരിക്കുന്നത്.\nസികെ ജാനുവിന് പുതിയൊരു വീട് ഉണ്ടാക്കാൻ പറ്റില്ല, വണ്ടി വാങ്ങാൻ പറ്റില്ല, സാരി വാങ്ങാൻ പറ്റില്ല. പ്രാചീനയുഗത്തിലെ കാലഘട്ടമാണോ ഇപ്പോൾ നടക്കുന്നത്. ഇത്തരം കാര്യങ്ങൾ ഒന്നും ആദിവാസിയായ സ്ത്രീയെന്ന നിലയിൽ എനിക്ക് ഉപയോഗിച്ചുകൂടെ.ഒരു സ്ത്രീ എന്ന നിലയിൽ, ഒരു ആദിവാസി എന്ന നിലയിൽ, ആദിവാസി രാഷ്ട്രീയം പറയാൻ പാടില്ല, രാഷ്ട്രീയ രംഗത്തേക്ക് വരാൻ പാടില്ല തുടങ്ങി എല്ലാതലത്തിലും കടന്നാക്രമിക്കുന്ന ഒരു രീതി അത്ര നല്ലതല്ല. അത് ജനാധിപത്യ കേരളത്തിന് അപമാനമാണ്.’ സികെ ജാനു പറഞ്ഞു.\nഇത്തരം നടപടികൾ ജനാധിപത്യബോധമുളളവർക്ക് യോജിച്ചതല്ലെന്ന് പറഞ്ഞ ജാനു താൻ ആത്മഹത്യ ചെയ്യണമെന്നാണോ ഉദ്ദേശിക്കുന്നതെന്നും ചോദിച്ചു. ഒരു വാർത്ത ഉണ്ടാകുമ്പോൾ അതിനെ കുറിച്ച് അടിസ്ഥാനപരമായി പരിശോധിക്കുകയൊന്നും ചെയ്യാതെ പ്രസ്താവന നടത്തുന്നത് നല്ല ശീലമല്ല. എനിക്കെതിരേ വന്നിട്ടുളളവർ കേസുമായി കോടതിയിലാണ്. കേസ് അതിന്റെ രീതിയിൽ നടക്കട്ടേ, തെളിവുകൾ കോടതിയിൽ ഹാജരാക്കട്ടേ. അതിന് അനുസരിച്ചുളള നിയമനടപടികൾ ഉണ്ടാക്കട്ടേ. നിയമനടപടികളിൽ നിന്ന് ഞാൻ ഒളിച്ചോടില്ല. ഒരുപാട് കേസുകളും പീഡനങ്ങളും നേരിട്ട വ്യക്തിയാണ്. ജയിൽ എനിക്ക് പുതിയ സംവിധാനമല്ല. ഒരു കാരണവശാലും ഒരു കേസിൽ നിന്നും ഞാൻ പുറകോട്ട് പോകില്ലെന്നും അവർ പറഞ്ഞു.\nTags: ck januKeralapolitics


കുരങ്ങുപനി ; രോഗസാധ്യത ...\nഡെങ്കിപ്പനിയുണ്ടാക്കുന്ന വൈറസിന്റെ അതെ ഗ്രുപ്പിലുള്ള വൈറസാണ് കൈസാനര് ഫോറസ്റ്റ് ഡിസീസ് അഥവാ കെ.എഫ്.ഡി. ഇതാണ് കുരങ്ങുപനി പരത്തുന്നത്. ആദ്യമായി ഇത് കണ്ടത് കുരങ്ങുകളിലാണ്. അതുകൊണ്ടാണ് ഇത് കുരങ്ങുപനി എന്നറിയപ്പെടുന്നത്. കുരങ്ങനല്ലാതെ മുള്ളന്‍പന്നി, അണ്ണാന്, എലി തുടങ്ങിയവയിലും ഈ പനി കാണാറുണ്ട്. അസുഖം ബാധിച്ച ഈ മൃഗങ്ങളെ കടിച്ച ചെള്ള് (hemophysalis spingera) കടിക്കുമ്പോഴാണ് മനുഷ്യന് ഈ അസുഖം ഉണ്ടാവുന്നത്.\nആദ്യമായി ഇത് കണ്ടത് 1957 മാര്‍ച്ചില് കര്‍ണാടകയില് ക്യാസനോര് വനത്തിലാണ്. വിറയലോടെയുള്ള കടുത്തപനി, തലവേദന, ക്ഷീണം, തളര്‍ച്ച, പേശീവേദന, വയറുവേദന, വയറിളക്കം, ഛര്‍ദ്ദി. രോഗലക്ഷണങ്ങള് നീണ്ടുനിന്നാല് മസ്തിഷ്‌കജ്വരത്തിന് സമാനമായ ലക്ഷണങ്ങള് പ്രകടമാകാം. ഇതാണ് കുരങ്ങുപനിയുടെ പ്രധാന ലക്ഷണങ്ങള്. എന്നാല് ഇതൊരിക്കലും ഒരു മനുഷ്യനില്‍നിന്ന് മറ്റൊരു മനുഷ്യനിലേക്ക് പകരുന്നില്ല. അതുപോലെ ഡെങ്കിപ്പനിപോലെ രക്തസ്രാവമുണ്ടാകാനുള്ള സാധ്യതയുമുണ്ട്.\nരോഗം പടരുന്ന ഇടങ്ങളില് കാടുമായിട്ടുള്ള സമ്പര്‍ക്കം ഒഴിവാക്കുക. കുരങ്ങുകള് ചത്തുകിടക്കുന്ന സ്ഥലങ്ങളില് 50-60 മീറ്റര് ചുറ്റളവില് ചെള്ളുകളെ കൊല്ലുന്ന കീടനാശിനി ഉപയോഗിക്കുക. വ്യക്തിശുചിത്വം ഉറപ്പാക്കുക. ശരീരം കഴിവതും മൂടുന്ന വസ്ത്രം ധരിക്കുക. മൃഗരോഗവിദഗ്ധര് പ്രത്യേകശ്രദ്ധ പാലിക്കേണ്ടിവരും. രോഗബാധ സാധ്യതയുള്ള സ്ഥലങ്ങളില് കീടങ്ങളെ അകറ്റുന്ന ലേപനങ്ങള് ഉപയോഗിക്കുക. രോഗംവരാന് സാധ്യതയുള്ളവര്‍ക്ക് പ്രതിരോധ കുത്തിവെപ്പ് നടത്തുക. ഇവശ്രദ്ധിച്ചാല് കുരങ്ങുപനിയില് നിന്നും കരുതല് നേടാന് സാധിക്കും. ഇന്ത്യയില് ഏകദേശം 500പേര്‍ക്ക് പ്രതിവര്‍ഷം ഈ പനി ബാധിക്കുന്നു. പനിബാധിച്ച 2-10 ശതമാനം പേര് മരിക്കുന്നു.\nനവംബര് മുതല് മെയ് മാസം വരെയുള്ള വരണ്ട കാലാവസ്ഥയിലാണ് രോഗം കൂടുതലായി കണ്ടുവരുന്നത്. ചെള്ളിന്റെ കടിയേറ്റ് മൂന്നു മുതല് എട്ട് ദിവസങ്ങള്‍ക്കുള്ളില് രോഗലക്ഷണങ്ങളുണ്ടാകാം. രോഗബാധിതരായ കുരങ്ങുകളുമായും അവയുള്ള പരിസരങ്ങളുമായുള്ള സമ്പര്‍ക്കം വഴിയും മനുഷ്യരിലേക്ക് രോഗം പകരും.വളര്‍ത്തു മൃഗങ്ങളില് രോഗം പ്രകടമാകുമ്പോള് തന്നെ സുരക്ഷാ നടപടികള് സ്വീകരിച്ചാല് കുരങ്ങുപനി മനുഷ്യരിലേക്ക് പടരുന്നത് തടയാം. വളര്‍ത്തുമൃഗങ്ങളിലേക്ക് പകരുന്ന ചെള്ളുകളെ ലേപനങ്ങള് ഉപയോഗിക്കുക വഴി ഫലപ്രദമായി തടയാം.\nfever monkey monkey feaver one death reported wayanad